
Capitolul I 


VORBE DE TAINĂ. 

Pe la chindie, Stancu clopotarul își desprinse de pe frânghie mâinile lui 
mari, noduroase şi cu degete înțepenite, trase de pe muchia grinzii năframa 
de cânepă; şi-o trecu peste fața lătăreaţă, țţepoasă, înconjură gâtul scurt, 
năclăit de sudoare, o răsuci dinspre ceafă spre pieptul păros, sugrumând-o 
apoi sub cutele bărbiei. Ultimul dangăt se ostoi. Vibraţia prelungă pluti 
unduitoare peste Curtea Domnească, apoi se stinse domol deasupra 
zăvoiului înţesat de ariniș şi plute al râului Argeș. Năframa pieri în 
despicătura cămășii, ghemotoc, umflându-i sânul într-o parte. 

Din clopotniţa paraclisului se vedea întreaga aşezare de dincolo, portiţa 
din zidul despărțitor era deschisă, acolo nu făcea de strajă nici un oştean. 
Intrarea cea mare a Curţii Domnești se afla către mijloc, pe aceeași latură, 
în așa fel că în dreapta rămânea Casa Slujitorilor — ocrotită în spate de un 
perete înalt — și, departe, pe stânga, aproape vecină, Casa Domneascăl!!, în 
vitraliile căreia săgetau ultimele raze de soare, colorându-se în vişiniu, 
sineliu, galben portocaliu, între muchii de metal argintiu. 

Stancu se pregătea să coboare când, dinspre deal, răsună deodată un 
dangăt gros, plin. Braţele lui vânjoase se întinseră fără vrere să-i răspundă 
Sânnicoarei, dar căzură ostenite de-a lungul trupului: trăseseră de frânghie, 
neîntrerupt, de la amiazi. Rămase pironit locului, ascultând ca vrăjit 
răsunetul cădelniţat, purtat de curent spre cursul apei. Porniră și alte dangăte 
mai subţiri, aproape vuitoare, din clopotnița Mitropoliei. O înviorare îi 
cuprinse trupul amorţit. Degetele înșfăcară deodată frânghia, ca nişte gheare 
boante de răpitoare. Glasul capelei se înfrăţi vioi, limpede, cu toate 
celelalte. Unduiri armonioase, îmbietoare, cuprinseră văzduhul. În înserarea 
blândei toamne, ce stăruia în ţinuturile dintre muncele, un arcuș uriaş părea 
că atinsese dintr-o dată corzile unei viole, ale unui violoncel şi ale unui 
contrabas. 

Coborî din clopotniță ameţit, cu paşi șovăielnici, icnind pe fiecare 
treaptă. Din când în când Mitropolia mai răspundea în grai de metal 
întrebărilor coborâte de pe deal: „La mine se va strânge mâine întreaga 
suflare, adunată în Cetatea de Scaun, să cinstească precum se cuvine 
biruința Măriei Sale asupra Ildârâmului, craiul pagânătăţii”. 

„La Sânnicoară au şi poftit de ieri trimișşii marilor crai şi aceşti soli 
împărătești s-au simţit între zidurile noastre ca acasă...” „Ca acasă, vezi 


bine”, mormăi Stancu, mergând aplecat de şale, târșit, rumegându-ţi 
gândurile încâlcite. 

Ocoli biserica pe o latură. Ferestrele altarului, ale naosului, închingate în 
şuvițe răsucite, înflorate de fier, vârâte în chenare dantelate de piatră, arătau 
întunecate. În pronaos licări o lumină slabă. Clopotarul se îndreptă spre 
intrare. Găsi uşa dată la perete. Cuprinsul lăcaşului se zărea ca într-o ceaţă 
alburie. Trecu pragul, bodogănind. Faţa osoasă, bătrână, a călugărului 
Paisie, străfulgerată o clipă de lumina lumânării, pieri în întunericul rece. 
Stâlpii din mijloc, ce străjuiau mormintele lui Vlaicu Vodă și al Doamnei 
sale, Cherana, al lui Dan I, parcă veneau spre el. Pe întinderea lor netedă, 
voievozii erau zugrăviți în costume cavalerești de modă franțuzească, cu 
coroane înalte, bogate în nestemate pe capetele pletoase, cu hlamide 
atârnate de umeri. 

— Stancule, n-ai plecat? 

Fiecare cuvânt fu urmat de un bubuit înăbușit, pierdut spre bolțile de 
piatră, ca tunetul îndepărtat al unor nori de ploaie. 

— Mă duc acușşi, îngăimă, răsucindu-se cu tot trunchiul, ca lupul, 
Stancu, dar celălalt strigă la el. Numele, astfel rostit, vâjâi spre turle ca și 
cum tunetul atunci s-ar fi rostogolit amenințător. 

— Dă-mi o mână de ajutor! Cară coşul cu flori de colo! 

Îl găsi lângă strane: un coş mare, oval, de nuiele, încărcat cu trandafiri şi 
o jerbă de tufănici. 

— ÎL trimisă Doamna Ana... 

Aplecat într-o parte, cu un braţ în jos şi altul în sus, cu un picior proptit 
în lespedea lucie şi altul răşchirat, Stancu părea o cumpănă trunchioasă de 
fântână. Apucă coşul de o margine şi îl trânti pe șoldul mare ce se înfigea în 
trupul lui, ca un pilastru. 

Florile răspândeau o mireasniă învăluitoare, aţâţătoare. 

Călugărul rămase să rostuiască candela unui mormânt lăturalnic, mai 
apropiat de intrare. După ce o aprinse ceru lui Stancu buchetul alb, 
presărând tufănicile pe piatra de mormânt dăltuită. 

— Nu-mi sta, omule, împarte trandafirii pe celelalte morminte! Așa sună 
porunca Doamnei Ana: albe pe lespedea Cavalerului Negru, tot la capul său 
şi candela aprinsă. Uite că mă luai și eu după vorbele prostimii! Despre 
răposatul Radu Negru-Vodă grăiam, slăvitul soţ al Doamnei Ana. 

— Vorbele prostimii, vorbe cu tâlc!... 


Rânjetul înecat al clopotarului i se păru călugărului necuviincios ca un 
sughiţ. 

— Aprinde o luminare, să vezi mai bine! 

Stancu se opri în spatele călugărului. De pe stâlpul ce străjuia 
mormântul lui Radu Negru-Vodă, îl privea cu ochi de cărbuni aprinşi 
cavalerul cu negre plete, barbă neagră, tăiată ascuţit şi mustață scurtă; negru 
îi era costumul, sugrumat la mijloc de cingătoarea cusută cu mărgăritare; 
negri și pantofii cu carâmbi scurți, cu botul lung, ascuţit și încovoiat ca 
vârful unei săbii. Albul strălucitor al râurilor de mărgăritare ce mărgineau 
răscroitura gâtului, a manşetelor, deschizătura pieptului şi poalele tunicii, 
genuncherii, căputele pantofilor făceau negrul plușului și mai întunecat. 
Faţa prelungă, delicată, cu nasul drept, frumos, cu sprâncenele subţiri, ca un 
arc deasupra pleoapelor, părea vie, gura adunată, roşie, gata să cuvânte, dar 
mai ales ochii! Ochii lui mari, adânciţi în orbite! Cum mai ardeau sub 
dunga orbitoare a coroanei înstelate de rubine! 

Scânteierea pietrelor împlântate în metal era oare pricina însuflețirii 
chipului”? Stancu merse de-a-ndaratelea, iar genunchii lui părură a se frânge. 
Murmură cu evlavie: 

— Aşa-i plăcea Măriei Sale, Radu-Vodă, să umble în mijlocul norodului, 
înveşmântat în negru, fără podoabe... 

— Ai dreptate, Stancule, se gătea numai la sărbători, de gura marilor 
dregători, sau când poposeau la Argeş trimișii curților crăiești. Nu din 
făloșenia sa, ci din a celorlalţi, care preţuiesc omul după îmbrăcăminte! 
Ziceau boierii cum că Măria Sa umileşte ţara. 

— Auzi vorbă! 

Palma lată astupă gura largă a clopotarului, căscată a mirare. 

— Tot din pricina asta a hotărât fiul său, Dan, să fie împodobit mort, 
cum n-a fost niciodată viu, cu tot ce se afla mai de preţ în sipetele Casei 
Domnești. Nu l-au îngropat cum a dorit el, ca un oştean, cu cămașă 
venețiană de zale, cu armură și cu sabia lângă braţul drept. 

Călugărul se întoarse spre umbra mătăhăloasă a clopotarului. 

— Dar ne lungirăm la vorbă. Du-te de presară trandafirii: bobocii pe 
lespedea lui Voislav, cum face Doamna. Le chibzuieşte pe toate cum se 
cuvine, căci a murit tânăr, n-a cunoscut nici bucuriile, nici amarurile vieţii, i 
se cuvin bobocii de trandafiri. 

Ca şi cum i-ar fi înţeles cuvintele, chipul tânărului cavaler, zugrăvit pe 
coloana de deasupra mormântului, îi surâse clopotarului cu colţurile buzelor 


de sub coiful de metal, cu crinieră roșie. Costumul îi era bogat colorat: 
tunica solzoasă, ca spinarea guşterului, pantalonii scurţi, roşii, ciorapii 
lungi, albaştri. De centură atârna spada. La picioare zăcea scutul, emblema 
Basarabilor, atingându-i vârful pantofului ascuţit. Suliţa sta înfiptă în 
pământ, alături. De pe paftaua centurii, o pasăre ciudată — un fel de lebădă 
cu cap de muiere — săltată pe picioarele-i subţiri, cu aripele desfăcute — se 
pregătea de zbor. Încotro? 

Stancu se feri să mai privească arătarea, aşeză bobocii pe piatra de 
mormânt și se trase indărăt. 

— Poţi să pleci, îi vorbi călugărul. Multe nu mai am nici eu de rânduit. 
Aici n-o să vină decât Măria Sa, în zori. Să tragi clopotul la vreme! 
Dangătul lui ne trezește. Doamna Mara s-o duce tot la Sânnicoară... 

— Credinţa ei nu e și a lui, mormăi Stancu. 

— Mda! Ieri făcu praznic mare, după slujbă se buluciră toţi cavalerii și 
neguţătorii străini. 

— Mâine o fi unul și mai mare, că-l dă Măria Sa. 

— Nu-l dă cu inima slobodă, Doamna Ana mai deunăzi zicea: „Nu e 
nimerit, prea cucernice, acum când ţara e pustiită, de la Nicopolul Mic până 
la Rovine, de urgia ce a fost.”. Și e drept, Stancule; pe unde trecu turcul nici 
bob, iar încoace, mulțimile ca potopul lăcustelor! 

Întunericul înghiţise întinderea curţii în care se mărunțeau capela şi 
chilia călugărului. Clopotul Sânnicoarei se porni iar, pe neaşteptate, 
acoperind cu dangătele sale paşii apăsaţi ai clopotarului. Când să iasă pe 
portita ce da în Curtea Domnească încetă. Se opri şi întoarse faţa înspre 
deal, mirat. Urechea lui prinse șușoteala unor glasuri dincolo de 
împrejmuire, lucru ce-l pironi pe picioarele rășchirate. Auzul lui, mai bun 
decât văzul, desluși şi înțelesul unor vorbe: „Măria Sa Ștefan o vrea cât mai 
curând”... 

Mitropolia își trimise răspunsul vuitor înspre catolica Sânnicoară, pe 
deasupra aşezării domneşti. Stancu se lipi de zid, apoi se cuibări sub 
împletitura deasă a coardelor de „Barba caprei”, ce acopereau coama pe 
toată întinderea, până la poarta cea mare. Frunzele foşniră doar în urechile 
lui, de ajuns însă ca el să rămână încremenit 

— De vrei, o să se poată, dacă vor şi ceilalți. Dreptatea e de partea 
Măriei Sale, când vă grăbeşte. Iscălitura ori cuvântul unui Crai nu ţine mai 
mult decât un peşte nesărat! 

Se auzi un hohot de râs, tânăr, scurt şi batjocoritor. 


— LuiMuşat meteahna asta,a crailor ia adus foloase! 

— Polonezul e tare schimbător! După cum bate vântul! Până nu de mult 
sufla cel al lui Roman și al lui Mircea. Acum povăţuitorul său e Vitold, 
puternicul său vasal, ducele Litvanieil2l. 

Clopotarul Sânnicoarei se încrâncena; pesemne, cu ultimele puteri, acolo 
în clopotniţa de pe deal, c-atât de gâtuite răsunau strigările clopotului său. 
Mitropolia a toată Ungrovlahial3! se prefăcu a nu le fi auzit şi n-a catadicsi 
a-i mai răspunde. 

La Curte, la ceasul acela se afla nu numai înaltul prelat Kyr Antim, ci și 
celălalt, Athanasie al Mitropoliei Severinului, sosit într-o caretă aurită la 
numai o săptămână după alungarea lui Ildârâm peste Dunăre. 

Stancu zări o umbră neagră, deşirată, apropiindu-se. Uitase cu totul de 
călugărul Paisie. leşi de sub coarde și merse ca o matahală să-l întâmpine. 

— Tiii, ce spaimă-mi trăseşi, Stancule! îi vorbi, sugrumat, călugărul. 

Înţelegând iute că dincolo de portiță se petreceau lucruri de seamă — 
după schimonoseala clopotarului — amuţi. Îl urmă, păşind în vârful 
ghetelor, ţopăind ca un cocostârc. Mersul lui Stancu aducea mai mult cu al 
unui măscărici ghebos. Rămaseră ţintuiţi, ascultând. 

— Nu mi-am pus pielea-n saramură pentru niște vorbe de-a surda! Ai 
citit ce scrie Măria Sa? A-ntocmit lucru cu șiretenie. Slovele nu cuvântă 
decât ce trebuie. S-a ferit. Slovele sunt ca pumnalele, pricinuiesc rău de cad 
în mâna cui nu i se cuvin. Poveţele sale o să ţi le picur în urechea domniei 
tale. Te aştept chiar astă seară. 

— Nici gând să pot lipsi de la ospeţia lui Mircea. Și nici mâine 
dimineaţă de la Mitropolie. Abia mâine seară dacă am să fiu slobod! 

— Ei, tinere, îmi pare mie, ori de teamă inima nu-ţi mai dă ghes să apuci 
sceptrul ţării? 

— Ssst! Nu ridica glasul! Câtă vreme nu se rotunjesc cuvintele, dai și nu 
prea dai crezare celor ce se vântură. Acum, că au amuţit cu totul clopotele... 

— Dacă locul nu e potrivit pentru niște vorbe de taină, de ce ne-am 
aşezat lângă zidul acesta? 

— Într-adins, boierule, într-adins, pricepi? De ar întreba cineva: „L-ai 
văzut?”. „Ce-ar putea răspunde?”.,Da, intra cu un pan!“! în curtea capelei 
domneşti”. Ori: „Parcă-l zării pe boier ieşind de acolo cu un oaspete de 
seamă...”. 

— Hm, o să se bucure Muşat să afle chiar din gura mea că ai hiclenie de 
uzurpator. Ştie că mă pricep la oameni... 


Nici vorbele, nici râsul nu-i fură pe plac celuilalt. I le întoarse mâniat: 

— Pe mine, să ştii, domnia ta, mă vor boieri de seamă. Pe Muşat l-a 
aşezat pe tronul Moldovei Vitold al Litvaniei. 

— Cu astfel de vorbe răsplăteşte domnia ta bunăvoința ce ţi-o arată 
stăpânul meu? 

Se pogori tăcere grea. 

— Ar trebui să-mi laşi scrisoarea să le-o arăt boierilor. 

— E mai bine să stea la mine până mâine seară. Vreau răspuns scris. Să 
iscălească și dregătorii! 

Celălalt îndrugă ceva, supărat. 

— E vremea să plec. Clopotul capelei nu mai trage de mult şi s-ar 
putea... Dinspre Biserica Domnească n-avem de cine ne feri. Clopotarul 
seamănă, e drept, cu o dihanie, dar nu e-n toate minţile. N-ar pricepe nimic, 
chiar dacă ar asculta. Te însoțesc până la ieşire. Străjile nu s-au schimbat. 
Bine ai făcut că te-ai dat drept lioveanl?l. Moldoveni nu se prea văd pe aici, 
iar poruncile s-au înăsprit împotriva lor. Cât va sta în picioare hrisovullS! de 
învoială cu Vladislav Iagelo, polonezii sunt ocrotiţi. 


Capitolul II 


SOSEȘTE O CALEAȘCA. 

Înţepenit de nemişcare, înfiorat de câte pricepuse, călugărul ramase o 
vreme descumpănit. 

— Trebuie să-i văd faţa hicleanului, rosti uluit și acest gând îl însufleţi. 

Pătrunse prin portita deschisă în marea Curte Domnească, urmat de 
clopotar. Casa Slujitorilor părea pustie, căci cei ce locuiau în ea erau 
adunați în Casa Domnească. 

Rădvanele încăpătoare, trase de multe perechi de cai, poposiseră în 
curțile de la Argeș: unele de dincolo de fruntariile ţării, altele din cuprinsul 
acesteia, din îndepărtata și mărginașa Podunavia — ţara lui Dobrotici, de la 
marea cea mare și Dârstor — din Făgărașul şi Amlașul de peste munți; din 
Banatul de Severin şi chiar de mai departe, de pe întinsele feude cu castele 
stăpânite de Doamna Mara, între fruntariile regatului unguresc. 

Câteva căleşti, sosite mai din timp, trăseseră sub coroana pâlcurilor de 
pini ce înconjurau pe trei părți Casa Slujitorilor. Comisul se îngrijise ca 
celelalte să fie duse la adăpost, iar caii cei falnici ai caretelor crăiești să 
primească îngrijiri chiar în grajdurile domneşti. Împărţise porunci prin 
pârgarii orașului către hanuri și către negustorii înstăriți din târg, să facă loc 
în curţile şi grajdurile lor rădvanelor boiereşti. Alţi oaspeţi fuseră găzduiţi 
de Mitropolie, Sânnicoară şi conacele din împrejurimile Cetăţii de scaun. 

Numai Moldova nu trimisese nici un curtean. De când Ştefan Musat îl 
alungase din domnie, cu ajutor străin, pe unchiul său, Roman, aliatul Țării 
Românești, Mircea întreținuse legături, mai departe, cu fugarul. 

Câmpurile de la marginea orașului, de pe care se strânsese nu de mult 
recolta acelui an, 1394 — an sortit pentru ţară să se sfârşească în lipsuri şi 
suferință — fuseseră preschimbate, ca şi zăvoaiele Argeşului, în adevărate 
tabere de popas peniru cei necuprinși de zidurile cetăţii: ostași de pază ai 
rădvanelor, însoțitori înarmaţi ai chervanelor burduşite cu mărfuri, surugii ai 
căruțelor încărcate cu lacre, cuiere, coşuri pline cu lucruri de trebuință 
pentru seniori şi oşteni, cu arme și alte marafeturi. 

Că lungi, grele, nesigure erau drumurile răsăritene, de când se aşezaseră 
osmanlâii la Dunăre! 

Din necuprinsele păduri ale Valahiei aţineau calea caravanelor haiducii, 
ori se iveau jivinele temute. Mai înfricoşătoare decât toate rămâneau însă 


cetele azapilor și achingiilori7l, lacome nu numai de jafuri, dar și de sânge 
de ghiaur. 

Veşmintele muntene se împestrițau în tot locul cu cele săsești, ungurești, 
poloneze, greceşti, sârbești şi bulgărești. 

Toată negustorimea nordului, a sudului, surprinsă la drum de atacul 
fulgerător al lui Baiazid, bătuse în retragere spre muncelele apărate de cetăţi 
puternice. Cei din miazănoapte nu mai cutezaseră să coboare la Dunăre, iar 
cei din miazăzi socotiseră că n-ar mai avea rost să pribegească peste munți, 
către Polonia şi Litvania, prin Moldova, de vreme ce puteau face 
schimburile pe loc, la adăpost, aici unde se afla și oastea lui Mircea. Se 
zăreau ici-colo şi straie venețiene, ba şi genoveze. Cei dintâi își vindeau 
armurile și cămășile de zale, mult preţuite, în țările dunărene, ceilalți se 
perindau dinspre puternica lor cetate, de pe ţărmul italic, spre Chilia, de la 
gurile Dunării, pe care o stăpâneau în cârdășie cu otomanii. Surprinse la 
Nicopolul-Micl8! de oastea biruitoare a lui Mircea, corăbiile lor, încărcate 
cu mărfuri pentru Buda și Viena, se buluciseră, fără vrere, în micul port- 
cetate. 

Golite grabnic în chervanele prinse de la turci, mărfurile fuseseră 
îndreptate spre nord, cu genovezi cu tot, însoţite de străji muntene. Prin 
trădarea unui oștean dârstorean, scăpaseră înspre Sibiu, dar sașii, prieteni ai 
voievodului și prijunaseră la ieşirea din trecătoare și, prin Câineni, făcuseră 
cale întoarsă împreună, spre mânăstirea Nucet. De acolo luaseră drumul 
Argeşului. Sibienii se bucurau de înfrângerea Ildârâmului, dar și de prilejul 
de a-şi târgui mărfurile cu neguțătorii îmbulziţi în târgurile transalpine. 

Strecurându-se pe urmele călugărului, de-a lungul zidului, spre arcadele 
marii porţi de la intrare, Stancu își ţinea cu greu răsuflarea. 

Licăreau faclele străjilor. Se opriră cu spinările târşite de perete. 

— Să-i prindem! gâfâi în ceafa călugărului și să-i înfățișăm Măriei Sale 
spre judecată. 

Simţi cum îl furnică mușchii braţelor, cum i se umflă sub mânecile 
cămășii ude de sudoare. Degetele lui se încordau, se încleştau, de parcă ar fi 
avut la îndemână gâtlejul trădătorilor. 

Mintea călugărului lucra înfierbântată. „N-ar fi cuminte așa. Capetele 
celor doi ticăloşi nu i-ar aduce nici un folos Domnitorului. Boierii uneltitori 
s-ar lepăda ca de Satana de alesul lor. Capătul firului duce la ghem... Cum 
să le ies în faţă şi ei să nu ştie?” 


Umbrele celor urmăriţi înlemniseră după intrândul porţii. Ce se 
petrecuse oare? 

— Stancule, ia-te după ei! Te cred un nătâng: fă pe nătângul! Aţine-le 
calea și nu-i slăbi! Te aştept pe podeţul din uliţă. 

Se trase îndărăt. Clopotarul se feri într-o dungă, dar se simţi îmbrâncit de 
niște mâini osoase: 

— Du-te, Stancule, du-te, ce mai stai? 

După o clipă îl înghiţi bezna. 

Stancu mergea înciudat, întrebându-se cum să le ţină calea dacă ei stau 
înăuntru. 

Călugărul nu merse prea departe. Lucra iute, lângă zid, să sfârșească atât 
cât dăinuia întunericul. Se temea să nu fie surprins de străjjle care ar fi ieșit 
în întâmpinarea celor doi. Suflând greu, izbuti să ridice o piatră şi s-o 
împingă într-o parte. Găsi belciugul de fier pe care-l căuta și trase de el cu 
toată puterea brațelor, cu picioarele înfipte pe marginea desfundăturii. 
Chepengul se ridică cu un scârțâit, fapt ce-l făcu să încremenească pentru o 
clipă, ascuţindu-i auzul. Pe dibuite, dete de treptele scării. Se opri să 
sprijine în cap acoperișul de lemn, apoi îl lăsă să cadă și coborî în puţul 
adine al ascunzătorii. Deasupra chiţcăi un liliac uriaș, ce-și lovi mantia 
întunecată de coama zidului. Trezi cucuveaua de pe turlă, care zburătăci cu 
un vaiet prelung, sinistru, spre plutele Argeşului. 

Stancu o auzi, se înfiora şi mormăi câteva blesteme pentru cobitul ei. 

Atmosfera grea fu risipită pe neaşteptate de glasuri vesele, zbucnite 
dinspre Casa Domnească. În fruntea unui grup înainta un ostaş voinic, cu o 
faclă în mână, ce îndruma calea spre poarta însoţitorilor săi. În urma lui 
păşeau pajii Măriei Sale, purtând, de asemenea facle, iar la o oarecare 
distantă câţiva cavaleri tineri, în straie de sărbătoare. 

Uneltitorii se făcură una cu zidul. Greu puteau fi zăriţi de la depărtarea 
aceea. Grosimea arcadelor se așeză curând între ei și alaiul ce ajunse la 
poartă. 

Clopotarul îşi frământa mintea ce să facă. Auzi un duruit de roți ce 
răzbea dinspre şosea. Strigăte puternice, ostășeşti acoperiră orice alt 
zgomot. Poruncile mergeau din om în om către străji. 

O umbră se desprinse cu iuţeală, repezindu-se înspre Casa Domnească. 
Nu mai rămase decât una lipită acolo, la câţiva paşi de clopotar. Stancu vru 
să se arunce pe urmele celui fugit, dar se opri descumpănit. Umbra răzleţită 
nu se mai zări, pierise în întunericul curţii. „Pe unu-l pierdui”, gemu 


neputincios. „Să nu-l scap și pe ăstălant. Se trage tâlharul tot spre casa 
Măriei Sale!” 

Stancu pomi cu pași apăsaţi, bombănind, fără să se mai ascundă, ca şi 
cum atunci şi-ar fi sfârșit slujba. Iscoada se zăpăci şi o luă spre poartă. 
Stancu căută hangerul!?! prins de cingătoare. Îl scoase, dar îl vâri iute la loc, 
în teaca de lemn, bolborosind: „Ce să fac cu el? Nici cu mâinile n-am ce 
face. L.-aş trage colea şi nimeni nu m-ar vedea și aş scoate din el şi laptele 
supt din țâţa mume-si! Numai că porunca Sfinţiei Sale e alta!” 

Slobozi o înjurătură şi clătină capul a mare nemulțumire. 

Omul îmbrăcat în straie poloneze se opri. Clopotarul îl ajunse din urmă, 
rânjind. Răsucit pe călcâie, polonezul dete de faţa lui tâmpă. Din gura largă, 
cu buza de sus rotunjită într-o parte, ieșeau, năvală, gâfâiturile. Lumina 
slabă, răzbind de la faclele înfipte de o parte și de alta a pereților, în inele 
late de fier, cădea chiar pe chipul lui. Răsuflarea namilei îl făcu să 
clipească, să se încreţească de spaimă și scârbă. Se trase de-a-ndaratelea 
spre oștenii de pază, amuţit, gata să strige după ajutor. 

Stancu venea tot spre el, clătinat pe tălpile mari, late. 

Suliţele străjilor se încrucișară, dar, recunoscându-l pe clopotar, ostașii 
îşi pierdură înţepeneala și în privirile lor iscoditoare sclipi hazul. Socotiră 
că pe drept se speriase cavalerul străin. 

— Dete buzna Ildârâmul în Curtea Domnească, nea Stancule? 

— Hâ-hâ, cum să dea, dacă-l izgoni Măria Sa dincolo de apa cea mare? 

Polonezul se întoarse cu faţa spre străji. I se zbătea falca. 

— N-ai de ce te-nfricoşa, Luminăţia Ta! Nea Stancu nu e un tâlhar din 
cei care ațin calea boierilor și neguțătorilor când pică noaptea. 

— Ba şi tâlharii, de vrea să ştie Domnia Ta, se tem de pumnalul 
clopotarului. 

— Hâ-hă! rânji namila, arătând hangerul cavalerului. 

Se răsuci spre ostaşi. 

— E al lui Costea şi sughiță a plâns, Azapul, azapul... 

— Lasă, nea Stancule, ştim povestea, hal, du-te acasă! Vine caleaşca. 
Poftim şi Domnia Ta în lături, boierule! 

— Loc, loc! Faceţi loc! Soseşte fiul Măriei Sale, coconul Mihail! 

Pajii mergeau iute, în fruntea alaiului. În jurul căleştii zburdau, veseli, 
prietenii ieşiţi să-l întâmpine pe tânărul prinţ. Nu era singur. Îl însoțeau 
jupân Manea şi egumenul!19 mânăstirii Nucet, zisă şi Cozia după numele 


cumanii! 


muntelui. 
Un grup de oșteni înarmaţi închideau cortegiul care dispăru dincolo de 
arcade, în curtea largă. 


al nucilor ce creșteau, pădure, la poalele adăpostite de vânturi ale 


Capitolul III 


ISCOADA. 

Cu ochii pe caleaşca, clopotarul uitase de iscoadă. Îi zări umbra subțire, 
pierind spre uliţă. Simți cum pumnii i se rotunjesc măciucă şi porni pe 
urmele polonezului cu capul în piept, ca un bour înfuriat. 

— Uitași de podeţ, Stancule? auzi mustrarea prea cucernicului Paisie. 

Glasul călugărului tremura, căci abia reușea să-l oprească pe Stancu; se 
scutura năuc, înverșunat, ca apucat de-a binelea. Sutana călugărului era 
murdară da moloz şi păienjeniș, deşi o scuturase zdravăn când ieşise din 
îngustimea ascunzătorii. Puţul se lărgea jos într-o hrubă boltită, sprijinită pe 
stâlpi, cu deschidere pietruită, înaltă cât un stat de om, ca un şanţ, spre zidul 
din afară. O străbătuse orbecăind, pe lângă pereţi, aplecat din şale. Se 
luptase mult să înlătura lespedea ce închidea ieşirea și pusese piciorul chiar 
sub zid. Adăpostit în dosul molizilor ce mărgineau împrejmuirea, se 
strecurase spre uliţă. Zărise și el străjile de la poartă nemișcate. Din curte 
răzbăteau glasuri voioase. Galopul unui cal îl alungase de acolo nedumerit, 
dar neclintit să-şi îndeplinească planul. Alerga pe uliţă, prin beznă, spre 
oraş, cu poalele sutanei într-o mână. Se opintise apoi pe treptele de piatră 
ale unei case slab luminate și pierise în golul săliței de la intrare. După 
puţină vreme se ivise din nou, gonind înapoi către Curtea Domnească și 
rămăsese la pândă în spatele unui stejar ce străjuia podeţul din uliţă. Zărise 
un ins subţirel, depărtându-se cu iuţeală de alaiul care întâmpina caleașca. 
Sabia cavalerului sclipise ca o stea îndepărtată. Recunoscuse apoi statura 
uriaşă a clopotarului venind în urmă. 

— Uitai, Sfinţia Ta! Pe ălălalt îl scăpai. De nu-mi dai pace, îl pierd şi pe 
ăsta. 

— Nu te mai scutura aşa! 

Clopotarul răspunse cu bodogăneli şi sudalme strivite între dinți. 

— Uşurel după el! 

— Dac-aşa zici... 

Paşii urmăritorilor se fereau, ai iscoadei bocăneau pe caldarâm, 
coborând uliţa în partea de jos a oraşului. Stancu se neliniști, nu mai avea 
răbdare să tot pândească de după colțul caselor de meșteșugari. 

— Hâ-hă! Te pomeni că a mas chiar la hanul din vale! 

— S-ar potrivi bine, Stancule? 

Pe clopotar îl prinse veselia, dar călugărul era frământat de gânduri. 


— Mergi mai încet, nu da aşa năvală! 

Îl trăgea de suman, pândind cu privirea în toate părţile. Stancu nu mai 
avu vreme să se mânie, căci pe neaşteptate văzu umbra slăbănoagă a 
polonezului învălmășită între alte două, spătoase, adevărate huidume. 

— Tâlharii! O să-l ucidă! rosti sugrumat, vrând să-i sară în ajutor. 

Călugărul râse ușurel. 

— Nu te-amesteea! 

Auziră apoi strigăte. 

— Săriţi! Mă omoară! Mă... 

Polonezul rămase întins la pământ. 

— Du-te de ridică napărca! 

Clopotarul rânji în întuneric batjocoritor. 

— Ţi-o mulţumi cu o ulcea de must. 

— Hi-hi! pe a lume, că-n asta... 

Călugărul îl împinse. 

— Să-l duci până-n culcuş! Nu e mort: pricepe odată! 

Stancu rămase năuc, sfredelit de un gând necuviincios: „Diavolește mai 
lucrează mintea Sfinţiei Sale!”. 

Zbieretele polonezului tăiară liniștea nopţii la fel de înfricoșătoare ca 
vaietele bufniței. 

— M-au prădat! M-au prădat! Punga mea! Tunica... tunica mea... 
tunica... 

— Hâ-hă! Nu mai jelui atâta ţoala, c-ăi mai fi având altele. 

— Tot mi-au luat, tot! 

— Ba tot nu, dacă-ţi lăsară viaţa! 

Îi hâhââa în urechi, încercând să-l ridice de brăcinar. Noaptea era 
răcoroasă și omul tresălta cu spasme. După ce-l aşeză pe picioare, 
clopotarul își scoase sumanul lui ponosit şi i-l aruncă în spinare, 

Mirosul iute, de sudoare, îl făcu pe polonez să se strâmbe, lepădind cu 
silă haina de pe umerii săi. 

— Nu-mi trebuie! rosti, clănțănind din dinţi. 

— Hâ-hă, eşti năzuros! Apăi tremură pân” te-ăi încălzi! 

Hazul ce-l făcea clopotarul, rotindu-se în jurul prădatului, îi păru 
acestuia sumbru, dar nu se îndură să-l alunge. 

— O duşcă nu ţi-ar strica, ascultă povaţa mea, mai adaose Stancu. 

Boierul recunoscu atunci, îngrozit, glasul clopotarului. 

— Dă-mi pace, smintitule! 


— Uite că-ţi dau! şi se prefăcu că pleacă. 

— Stai, stai! 

— Hi-hă! “mneatale ţi se rătăciră, se vede, minţile! Când zic hăis o iei pă 
cea... 

Vorbele i se înecară într-un sughiț adevărat, care nu-l mai părăsi până la 
han. Iscoada își urma drumul după Stancu, îngrozit, amuţit de mare spaimă. 

În preajma hanului, la o răscruce de ulițe, călugărul se ivi din nou, 
ținindu-se la mare depărtare de ei. 

Auziră larma celor din crâșmi. 

Clopotarul intră pe urma străinului și trântind ușa cu zgomot, pășea cu 
rânjetul lui spăimos. 

De pe prispa îngustă, privirea iscoditoare a călugărrului nu zărea mare 
lucru prin fereastra afumată, aburită, a crâșmei. 

Mirosea a pastrama friptă şi a peşte. Vremea culesului viilor se sfârşise 
în podgorii. Mustul curgea gros, lipicios, tulbure, din zdrobitori, luând 
drumul crâșmelor şi hanurilor presărate prin toate târgurile ţării, pe 
drumurile umblate de chervane şi carete. Mânăstirea Cozia, care stăpânea 
pământuri întinse în Vâlcea, date cu hrisoave domnești, îşi trimitea prin 
poslușnicii săi, la Argeș, o parte din strugurii și mustul podgoriilor vestite. 

Călugărul se foi ce se foi, apoi plecă îngândurat. Pricepuse oare 
clopotarul planul său? Târgoveţii îl socoteau smintit, dar el știa că-i doar 
ursuz şi zdruncinat de când îşi pierduse singurul fecior, pe Costea, cu trei 
ani în urmă, când năvălise de peste Dunăre oastea lui Firuz-bey. Osmanlâul, 
după ce lovise Vidinul — unde nu întâmpinase o prea dârză împotrivire — 
(ţarul Stratimir surprins şi înfricoșat, închinându-se degrabă sultanului, cum 
făcuse şi fratele său Şişman din Târnovo), se abătuse pe malul stâng, să 
pustiască şi o parte din Țara Românească. Oștenii munteni, în frunte cu 
Mircea, îl siliseră să se retragă. Lui Costea îi străpunsese șoldul un azap. 
Vatămătura s-ar fi vindecai, dar năvălise din urmă un achingiu și copitele 
roibului său îi zdrobiseră capul. 

Străinii de la mese se holbară la cei intraţi, cu râsul prefăcut în 
strâmbături. Doi tineri în straie poloneze săriră în întâmpinarea iscoadei. 
Feţele lor arătau grozav de îngrijorate. Celălalt aproape că nu-i vedea, atât 
de rătăcită îi era privirea. Îl traseră spre masa lor, vorbindu-i în şoaptă. 

Clopotarul înfruntă nepăsător privirile şi tăcerea ce se aşternuse 
stingheritoare, îndreptându-se spre o canapea de lemn. Împinse mai încolo 
trupul unui beţivan căzut cu faţa-i bărboasă peste braţele adunate și se 


prefăcu însetat, izbind în lemnul mesei lungi cu pumnul lui cât un baros. 
Chipul iscoadei se răsuci, în sfârşit, spre lumină, după ce se lăsă sleit de 
puteri. Între cei doi şi faţa lui smeadă, clonţoasă, cu gura tivită, cu uitătura 
ochilor rea, întunecată, clopotarul n-avea s-o mai uite. Cu aruncături piezișe 
spre cei care îi cercetau uimiţi, tinerii traseră spre ei ulcelele, le închinară cu 
prefăcută veselie spre prietenul lor, strigând să le mai fie adusă una. 

Văzându-se uitat și de iscoadă și de ceilalți, care se apucaseră din nou de 
trăncăneală și băutură, Stancu se ridică de la masă şi merse târșâindu-și 
paşii înspre bucătăria hanului. 

„Slutul!” Şoapta, scăpată cu teamă în han, nu-l răsuci, numai mușchii 
braţelor i se încordară ca nişte odgoane ce priponesc o corabie. 

Hangiţa își răsuci spre el faţa încinsă de para focului. Aplecată asupra 
vetrei, mesteca de zor într-o strachină mare niște cocă pentru minciunele. O 
tavă rotundă, de aramă, le prijuna, rumenite, clădite ca o claie căreia îi 
trebuia scos vârful. 

— Ia te uităăă! Ce te adusă-ncoace? De ai vreo vorbă cu Dincă al meu, 
dute-n curte, c-acolo-l găsești! Robotește cu argaţii pe lângă căruţe. La 
noapte pleacă după sare. Cine ştie când se întoarce! oftă. 

Îşi şterse colţul ochilor codați cu șorţul, vrând să-i arate că o să se 
prăpădească de grija și dorul hangiului. De vârstă mijlocie, trupeșă, cu 
pielea lăptoasă, braţele rotunde, cu gropiţe la cot, cu faţa lată, netedă, albă şi 
curată, cu ochi verzi sub sprâncene negre, era încă atrăgătoare. Târgoveţii 
ştiau că mai păstra năravul pentru care Dincă şi-i părăsise pe-ai lui, ca să se 
însoțească cu o vicleană. 

— Ba, mi-e sete, mormăi clopotarul, neluând în seamă sclifoselile ei. 

— Nu-mi mai văd capul de treburi! Ia-ţi și singur. Așază-te colo şi nu-mi 
sta în drum! 

Femeia arunca una după alta minciunelele într-o tingire cu unsoare 
încinsă. Așa cum se umflau, rumenindu-se ca aurul vechi, la fel sporea 
ciuda mulierii. 

Clopotarul se așeză cu o privire cruntă. Dar pe ea n-o speria. Îl cunoştea 
bine. De-l luai cu binişorul, nu-ţi mai pleca de pe cap, îl întindeai ca pe o 
foaie de plăcintă și tocmai de acest îucru se ferea ea acum, când avea atâta 
zor. Văzând că n-o să se urnească cu una cu două, îi strigă: 

— [a-ți must şi niște pastrama! Poate-mi umpli şi mie putina cu apă. 
Argaţii sunt care-ncotro, iar Licsandra la fântână. Abia mă mai ţin 
picioarele. Dau zor, ca să am pace mâine. 


Cu o crăcăna de fier scotea minciunelele, iar gândul la petrecerea de a 
doua zi o mai îmbuna. 

— Lume multă la Curte, hai? Ce-o fi dimineaţă la Mitropolieee! Numai 
lui Dincă nu-i pasă. Se găsi să plece la Ocna Vâlcii?! Dar io tot o să mă 
duc. 

Clopotarul îşi hălpăia bucata de pastrama tăcut. Capul unuia dintre 
polonezi se ivi de după ușor. 

— Până când să tot strigăm după băutură? întrebă supărat. 

— Acuşi, acuși, făcu hangiţa, trăgând tingirea de o parte. 

Capul se trase îndărătul ușii. 

— Nu se mai duc dracului la culcare beţivii ăștia! 

De blestemat blestema, dar își potrivea testemelul pe cap și își netezea 
sprâncenele subțiri. Cu un surâs șăgalnic se îndreptă spre sala crâşmei. 
Când se întoarse nu-l mai găsi pe Stancu. „Smintitul s-a dus să-mi umple 
putina cu apă”, se socoti ea mulțumită că-i dăduse pace. 

Stancu îşi băuse mustul și ieşise în curte. La numai câţiva pași o 
întâlnise pe Licsandra. Ducea o vadră pe cap și în mână o doniţă. Pe față i 
se prelingeau, ca nişte lacrimi, picături de apă de pe doagele înflorate cu 
fierul ars. 

— Doamne, nea Stancule, ce faci pe aici? 

— Toate bune, rosti și palma lui lată o opri în drum. Varsă apa şi- 
ntoarce-te la puț! 

Licsandra îl privea năucă. Adună în pumn picurii ce se scurgeau de pe 
faţa ei frumoasă în sân, azvârlindu-i cât colo. Dete apoi ușurel din cap, 
ascultându-l. 

Lângă magazii, argații zdupăneau. Glasul lui Dincă bodogănea de mama 
focului. 


Capitolul IV 


FIUL CAVALERULUI NEGRU. 

Cocoşii trâmbiţau miezul nopţii. Când și când faclele străjilor licăreau. 
Pașii lor apăsaţi, rari, răsunau pe caldarâm, după care ţâșnea prelung 
chemarea de recunoaștere: Huuuu-huuuuuuu! 

Se roteau împrejurul zidurilor înalte. Cu același țipăt de huhurez 
răspundeau cei trei ostași aflați în curtea Bisericii Domnești. 

Piatra de lângă zid fusese aşezată la loc și doar un ochi ager ar fi 
observat, în plină zi, țarina amestecată cu fărâme de lemn putregăios, 
risipite pe jos. 

Casa Domnească părea cu totul cufundată în somn și-n întuneric, dar 
părea numai. O fereastră lăturalnică, dinspre apus — acolo unde curtea se 
strâmta spre împreunare — mai era luminată. 

O bătaie uşoară în uşa iatacului îl făcu pe Domnitor să tresară la masa de 
lucru, deşi își aştepta musafirul nocturn. Găsise rânduite de grămătici, spre 
citire, numeroasele scrisori sosite la Curte, de pretutindeni, din Europa, 
purtând sigilii crăiești sau numai peceţi de ale cetăților, mai toate în limba 
latină, către „llustrul Principe, Domnul Mircea, Voievodul Transalpin, 
Comite al Severinului, Despot al Ţării lui Dobrotici și al Dârstorului, Duce 
al Făgărașului şi Amlașului”, slăvind noua sa izbândă asupra osmanlâilor, 
numindu-l „Principe între creştini cel mai viteaz și cel mai ager...”. 

Starețul Sofronie, al Mânăstirii Cozia, se strecură în odaie. 

— Un lucru însemnat te aduce la mine, preacucernice, la un ceas atât de 
nepotrivit? La ospeţia mea te-ai ferit să vii, în schimb mi-ai trimis vorba 
prin Mihail să-ţi îngădui a mă vedea în taină. 

— Chiar așa, Măria Ta. La cină nu mi-a dat ghes inima să mă-nfățişez, 
ştiind ce ştiam... 

— Pofteşte pe scaun, să vorbim pe îndelete! 

Starețul rămase în picioare, cercetând cu o privire bănuitoare ușa prin 
care intrase, apoi fereastra. 

— Măria Ta, te paşte primejdie mare! îngăimă cu glas răgușit, înăbușit 
de palma cu care-şi acoperise gura. 

— Nu te feri, vorbeşte slobod, boierul Baldovin veghează. 

Starețul se linişti în parte. 

— Singur, dregătorul Baldovin nu te poate apăra de dușmani, Măria Ta. 
În seara aceasta, fără să ştii — cum să ştii? — ai stat la masă cu hiclenii. 


Domnul, de vârstă mijlocie, uscăţiv, înalt, îmbrăcat cu o tunică scurtă, de 
culoarea vișinei coapte, în solzi mari, cu ciorapi lungi cafenii, își descinsese 
cingătoarea de care atârna sabia-i scurtă, aruncând-o pe patul îngust. Sări 
din jilt cu o plivire vie, aprinsă. Ochii mari, adânciţi în orbite, erau ai 
răposatului său părinte, Radu Negru-Vodă. Genuncherele late, cu acvile 
bicefale deasupra, foşniră ciudat, ca şi cum măiastrele păsări s-ar fi trezit 
din somnoroasa lor încremenire, înfoindu-și penele. 

— Cine mă vinde, cui şi care e preţul vânzării? 

— Preţul e mare, Măria Ta: tronul. 

Ochii domnitorului se închiseră uşor. Se trase înapoi spre jilt, 
impunându-și greu stăpânire. 

— Adică, viaţa mea. Cât trăiesc... Numele hiclenilor... 

— O, dacă l-am şti! 

— Al cumpărătorilor atunci! 

Starețul se căută în mâneca sutanei, de unde scoase niște suluri șnuruite. 

— Solii s-au îndreptat spre mânăstirea noastră, după zvonul că te-ai afla 
acolo, dar tocmai plecaseși. Aici n-au cutezat a veni. M-am pornit iute 
încoace cu coconul Mihail. Ziua de mâine n-o să-i lase Măriei Tale vreun 
răgaz. 

Domnitorul desfăcea sulurile domol, ascultându-l pe egumen cu luare- 
aminte. 

— Cine să-mi stea împotrivă tocmai acum, când l-am alungat pe Baiazid 
peste Dunăre, biruit și ruinat? 

Starețul tuşi sec, să-și dreagă glasul. 

— Urzeala e ticăloasă. Le-am sucit şi răsucit pe toate, cu trimişii 
mărimilor lor. Crunta primejdie ai îndepărtat-o, Ildârâm nu va cuteza să te 
înfrunte prea curând. Ba poate că înţelepciunea l-o îndemna să stingă din 
mintea sa visul nebunesc de a aduce la supuşenie toată creştinătatea. A 
pierdut şi multe oști. Cât se temură de paşalăc, boierii săriră ca unul, să-şi 
apere moșiile lor, vezi bine, ca să nu fie date de sultan timaruri spahiilor lui. 

Egumenul se opri, stânjenit de privirea înflăcărată care-i pândea fiecare 
euvânt. 

— Acum, însă? 

Glasul întreba asprit, uscat 

— Nu le-a mai rămas decât frica de puterea crescută a Măriei Tale. 

— A ţării, nu a mea! 


Domnitorul își lipi spinarea de spetează, se încorda dârz, stând nemișcat 
ca o statuie. Mâinile cu palme subţiri și degete lungi, ca ale unui mucenic 
dintr-o icoană bizantină, se încordară peste cele două suluri. 

— Zvonesc despre lăcașuri pe care vrei să le ridici și să le înzestrezi cu 
pământuri boiereşti; de noi cetăţi, de o nouă Curte. Cum că ai să laşi 
Argeşul pentru Târgoviște, așa cum părăsi bunicul Măriei Tale 
Câmpulungul. 

— Atunci primejdia venea de la miazănoapte! Argeșul era mai îndepărtat 
de angevini. La miazăzi aveam numai prieteni şi rubedenii. 

— Pretind că o să le smulgi la mulţi dregătoriile. Călugării aud şi văd 
multe... 

— Toate câte am să le fac, spre binele ţării o să fie, spre folosul domniei 
mele nimic! 

— Iscoadele uzurpatorului de la Suceava îi aţâţă. Starețul făcu semn cu 
capul spre scrisori. Înţepeneala trupului din jilt slăbi. 

— Ştefan n-ar însemna mare lucru, dacă în spatele lui nu s-ar ascunde 
cine se ascunde! vorbi Mircea cu mânie, aplecându-se să citească. 

O vreme domni tăcerea. Pumnul Domnitorului lovi deodată braţul 
jilţului. 

— Poftim cum îl numeşte acest boier pe domnitorul lui: „Pribeagul 
Român...!”. Dar nu și-a pierdut nici un drept! El e adevăratul domn al 
Moldovei! Îl slujeşte cu credință, dar se îndoiește. Dacă ţi-e ştirbită 
nădejdea, nu vine nici izbânda! Trebuie să crezi cu tărie, să lupţi cu dirzenie 
şi înțelepciune! 

Părea a-și vorbi sieși, urmmd să comenteze pe acelaşi ton scrisoarea. 

— Nepotul unelteşte să fiu îndepărtat”. Hm! Ţara mea va pieri înghițită 
de cotropitorul Baiazid, pretinde el, povăţuit de marii lui seniori, căci 
Ildârâm n-are de gând să supere Polonia, nici Litvania, nici Moldova, dacă 
vor ajuta pe boierii potrivnici „valahului”, adică ai domniei mele, să-l 
înlăture. Aşa! 

„Noul domn, oricine ar fi, se va bucura de bunăvoința sultanului, dacă-l 
va recunoaşte de senior şi-i va plăti un mic peşcheș”. Asta mai lipsea! 
Ștefan Muşat mă învinuieşte în faţa craiului polonez de hiclenie... Restul 
scrisorii îl citi în tăcere. Când sfârşi, adăugă: 

— Boierii rămaşi credincioși lui Roman au prins o solie de-a nepotului: 
cutează cam mult uzurpatorul! Domnia mea nu va uita acest lucru! 

Sulul sosit din Moldova fu aşezat alături, pe masa de lucru. 


— Să vedem acum ce-mi dă de ştire voievodul Transilvaniei. 

Capul pletos încuviința cu o legănare ușoară cele cuprinse în scrisoare. 
Știbor mă pofteşte peste munţi. Cel mai nimerit, zice el, în cetăţile noastre 
de la Făgăraş sau de la Bran şi cât mai curând. 

Starețul îşi încrucișa braţele, ascultând cu o faţă îngrijorată. 

— Nu binevoieşte a mă vesti ce treabă însemnată are cu mine. De cine 
se teme? Nădăjduiesc că n-o să-mi pomenească și el de cine știe ce uneltiri! 
N-am vreme pentru asemenea nimicnicii! 

Egumenul tresări. 

— Măria Ta, gloriosul vostru unchi, Vlaicu-Vodă, a ţinut seama de 
povaţa prietenilor și nu şi-a pierdut nici tronul, nici viaţa. 

Domnitorul sări din jilt aproape mânios, îl privi pe stareț întunecat. 

— M-ai lovit drept în inimă, preacucermice! De ce m-aş mira, când eu 
însumi... 

— Iertare, Măria Ta, pentru cutezanţă... 

— Cine o face întru adevăr și dreptate, prieten îmi este! Lingușitorii își 
fac din mine un vrăjmaş! 

— Frai, Măria Ta, atât de tânăr atunci! 

— Poate că şi cel ce vrea să-mi ia tronul e tânăr. 

— Bunica, Doamna Clara, o iubeați mult, tare mult. Era frumoasă, ştia 
să vrăjească pe cei apropiați. 

— Pe tata nu, deşi îi era fiu bun, pe când unchiului Vlaicu, doar frate 
vitreg. Şi asta, preacucernice, pentru că Basarabilor le-a stat mintea numai 
la slobozenia ţării. Samodârjeți!!] s-au numit cei dinaintea mea și 
nădăjduiesc că aşa va fi cât va dăinui neamul nostru! 

Se preumbla prin încăpere înviorat. 

— Dacă mi-ar pricepe gândul și Iagelonul și Angevinul, ce n-am putea 
înfăptui împreună! În loc să se sfădească amândoi, să iscodească 
deşertăciuni, să dea crezare uneltitorilor! De-a surda mă învinuieşte 
Vladislav că-l stârnesc pe Sigismund să lovească ţinuturile poloneze, că-l 
împing chiar spre Moldova! Uneltitori pretutindeni... 

Se opri în faţa călugărului. 

— Dar cum cămașa e mai aproape de piele, Domnia mea are de gând să- 
i lovească pe cei de la gurile Dunării. Am să alung de acolo, curând 
iscoadele genoveze! Întoarcă-se acasă! Vreau ca noroadele Dobrogei mele 
să-şi ducă traiul în tihnă, să rămână slobode! Cu adevărat nu mă pot bizui 
decât pe oastea mea, pe braţul meu! 


Ochii negri priveau undeva, departe, peste făptura stareţului. Vedea 
desfășurându-se pe o câmpie întinsă Marea Oaste ce avea de gând s-o 
alcătuiască. Oastea Mică de acum, alcătuită din curteni, din steaguri de 
judeţe, adică din boiernași, în frunte cu câte un dregător din ţinut şi din cete 
strânse și înarmate de marii boieri, vasalii săi, de pe moşiile lor — nu mai 
putea face faţă urgiei ce ameninţa de pe malul drept al Dunării. 

Se rupse din visul său măreț, surâzând cu tâlc. 

— Ginerele lui Ludovici!, deşi urmăreşte ambiţii deşarte, ne este, 
deocamdată, cel mai binevoitor. La ospeţia domniei mele cavalerii apuseni 
l-au lăudat în fel şi chip. Ar merita să ajungă împărat al Germaniei, ziceau 
unii. 

Îl pironi deodată lung pe egumen. 

— Se pune la cale o nouă cruciadă, preacucemice. Sigismund a fost ales 
capul oșştirilor. Când nu mai au ce jefui la ei acasă, în ducate, seniorilor 
apuseni li se face de ducă spre alte ţinuturi. Mi-au făcut înalta cinstire de a 
mă pofti şi pe mine. lagelo, zice-se, nici n-o să ia parte, nici n-o să 
încuviinţeze panilor polonezi să facă aceasta, ca să nu-l supere pe Baiazid. 

Râse din inimă. 

— Dar Măria Ta? 

— Prin "Ţara Românească n-am să le îngădui a trece, ocoli Domnitorul 
întrebarea. Adăpostească-i Viena ori Buda! 

Cu mâinile prinse ghem, Mircea pironi friza din plăci de teracotă ce 
înconjura partea de sus a pereţilor, într-un chenar lat, strălucitor. Episoade 
glorioase se înşirau pe acele plăci zmălţuite, începând cu lupta legendarului 
Tihomir împotriva regelui angevin și continuând cu alte scene ale 
înaintaşilor. 

— Ei au apărat ţara primejduită dinspre miazănoapte — rosti 
Domnitorul încet — sarcina domniei mele e să o păzesc dinspre miazăzi. Și 
dacă-mi va sta în putere, dacă m-or înţelege şi ceilalți până la urmă, să-i 
alung pe osmanlâi dincolo de strâmtoare. 

— Câinii, când se iveşte lupul, lasă cearta. 

Braţele voievodului făcură un gest larg. Călugărul se trase spre ușă, 
cerindu-și îngăduinţa să plece. 

— Aici n-am la ce mai zăbovi, Măria Ta. 

Egumenul făcu o plecăciune adâncă, ţinând braţele vârâte în mânecile 
rasei. 


— N-ar fi rău să iei cu dumneata nişte hrisoave însemnate. Îi aduse o 
cutie din lemn de chiparos sculptată, de forma unui cufăraș. Pune-o la 
adăpost. 

Starețul ascunse micul sipet în lărgimea sutanei. 

— Peste câteva zile voi fi la Câmpulung, apoi la Târgoviște. Am să 
poposesc şi la Cozia. De la castrul nostru Argeş am să vin. Abia atunci o să 
ştiu ce răspuns trebuie trimis binevoitorilor noștri prieteni. 


Capitolul V 


CHIPUL RĂMAS SUB MASCĂ. 

Casele, ulițele, grădinile, câmpurile, zăvoaiele ieșirii din bezna nopții, 
acoperite de brumă. Cerul, limpede, purta pe bolta vânătă luceafărul 
clipicios al dimineţii. De partea cealaltă felia de pepene a lunii aluneca pe 
nesimţite printre copaci. Ziua începea rece. Taberele de popas întreţinuseră 
focurile, iar acum le aţâţau zdravăn. 

Călugărul Paisie coborî din clopotniță, părăsindu-l pe Stancu zgribulit ca 
și el. În urmă-i, clopotarul îşi frecă palmele îngheţate. Foşniră aspre ca nişte 
pietre de râu. Așezat pe ieşitura grinzii, se puse pe cocăit. Curând răsuflarea 
îi hârşcâi în pieptul păros, ca dinţii mari, încovoiaţi de vârf, ai unui 
fierăstrău ce spintecă stejari bătrâni. Trudise la han în locul fetei, a argaţilor 
plecaţi la culcare, lucru ce o făcuse pe hangiță să-i arate o bunăvoință 
şireată. 

„Să mai dai pe la noi, Stancule! Uite niște minciunele pentru lelea Măria 
a dumitale. Să le iei eînd pleci”. 

Slujnicei, însă, îi azvârlea numai porunci aspre, cumpănindu-le 
răutăcioasă. Clopotarul se mulțumise și mormăie înciudat: „Acum mă trag 
la mine-n iatac, că nu-mi mai simţesc mădularele”. 

După ce pierise haina, îi vorbise fetei în șoaptă. „N-o să te mai lăsăm 
aici. Ziceai că e bine. Dacă binele așa arată, răul cum o fi?” Licsandra 
suspinase cu o mână la gură: „Dumneata, nea Stancule, știi bine că mi-e 
totuna de când...” şi izbucni în plâns. El se necăjise. „N-o să-l plângi toată 
viaţa, nefericito! Nu se cade! Muri pentru Măria Sa, care ne izbăveşte de 
păgâni. ÎI jeluieşti de trei ani încheiaţi, ajungă-ţi! Îţi faci mult rău. Ba le mai 
sfâșii inima și altora...!” 

Fata tresărise. Ghicea la cine și fugea gândul clopotarului: la ostașul 
acela, pe nume Bărbat, din oastea Măriei Sale, care luptase în ceata lui 
Costea şi care nu numai că-l văzuse murind pe alesul ei, dar îl îngropase 
chiar cu mâinile lui. De când o cunoscuse și îi vorbise ofta într-una, dar ea 
se prefăcea a nu pricepe. 

Pe clopotar îl treziră propriile sforăituri. Speriat de zăbavă, trase cu 
opinteli smintite de frânghie. Dangătele izbucniră iuți, scurte, înghesuite, 
dar pe încetul se răriră, devenind limpezi, sonore, melodioase, cuprinzând 
în valuri vibrante ţinutul întreg. Cu ochii închiși, clopotarul îşi înălța trupul 
pe frânghie, și-l zgârcea înapoi, beat de oboseală, de nesomn, de singura lui 


bucurie, cântecul clopotelor. Mitropolia răspunse într-un târziu. Dar ce 
aştepta Sânnicoara? Urechea lui, îndreptată înspre deal, nu prindea nici un 
sunet. Le-o luase înainte ca de obicei la amândouă. 

Trase ce trase apoi se opri. Îl văzu pe călugăr pândind sosirea 
Domnitorului. Dincolo de zid, ocoli curtea dinspre Casa Slujitorilor boierul 
Baldovin. Se ivi şi Voievodul. Curteanul îl intâmpină aplecat. Zăboviră 
împreună, vorbindu-șşi cu capetele apropiate. 

Îl zări şi pe bătrânul Paisie şi se bucură că sosea neînsotit. Părea și mai 
înalt în mantia-i largă, din pluş verde cu fir de aur, presărată cu corole 
galbene — ca un ostrov primăvăratec, năpădit de untișor înflorit. Îi ieşi 
înainte pe poteca îngustă, pavată cu lespezi de piatră. Domnitorul păşea 
împovărat de gânduri. După o plecăciune adâncă, Paisie merse în urma sa. 
Dete să-i vorbească, dar clopotul capelei porni să tragă. Așteptă până ce 
domnitorul pătrunse între zidurile lăcașului. 

— Mărite Doamne... 

— Aș vrea să rămin citeva clipe singur, preacucemice. 

Călugărul se retrase cu un oftat uşor. Se temea să nu sosească altcineva 
intre timp. Frământarea nu-l lăsa să stea locului. Porni spre portiță. De acolo 
putea pândi în voie mişcarea celor de dincolo. Curtea se trezea. Slugile 
alergau cu treburi de la o clădire la alia. Boierul Baldovin se îndreptă spre 
poartă cu un grup de oșteni. Nu trecu mult și într-acolo merse și boierul 
Vlad, o rudă îndepărtată a Basarabilor. Și el pășea îngândurat, învelit în 
mantaua-i roşie. Înainte de a ajunge la străji, întoarse capul, cercetând 
întreaga curte. Păru să vină spre portiță, dar se răzgândi şi călugărul răsuflă 
ușurat. 

Domnitorul se oprise în naos, căutând cu ardoare privirea tatălui său, 
Radu Negru. Zâmbi împăcat cu propria-i conştiinţă. De foarte aproape, din 
stânga, fratele Dan îşi încrucișa și el uitătura cu a sa. „Vreau să îndeplinesc 
ce te-a oprit pe tine moartea să faci!” 

Și ochii unchiului Vlaicu sclipeau limpezi ca iezările munţilor. Se 
bizuise pe braţul și mintea lui, pe prietenia neclintită a unor slujitori. Şi el i 
se aruncase la picioare, jurându-i credință până la moarte, după ce, din 
marea-i înțelegere, fusese iertat pentru că se lăsase ademenit de cuvintele 
mieroase ale bunicii. Se răsuci spre ușă, luminat la faţă, dar călugărul nu se 
zărea nicăieri. Pantofii ascuţiţi, cu vârfuri încovoiate ca niște mici galere 
romane, se traseră încet spre o strană. Trupul rămase nemișcat multă vreme. 
Mâinile descoperiră faţa prelungă doar la auzul unor paşi uşori, șşovăitori. 


— Ce aveai a-mi spune, credinciosule bătrân? 

Vorbele Domnului îl uimiră. Tuşi în pumn, să-și recapete glasul și 
neliniștea îl părăsi. 

— Mărite Doamne, la hanul din vale se află o iscoadă de-a Mușatului. 

Mâna dreaptă a voievodului se adună, izbi în lemnul sculptat al stranei. 

— Destul cu uzurpatorul! Nu-l face pe Domnul Țării să-și piardă vremea 
ascultând povești despre nişte peregrini ce înserează pe la hanuri! Te trimit 
la boierul Baldovin! 

— Cu neputinţă! făcu speriat Paisie. În noaptea aceasta, Mărite Doamne, 
am folosit fără îngăduinţa voastră ascunzătoarea sfintei biserici. 

Ochii Domnitorului avură o scânteiere de mânie. 

— Am fost nevoit. 

— Hm şi pentru ca păstrătorul tainei ascunzătorilor Curţii noastre 
Domnești să nu fie dat în vileag, trebuie să-ţi rabd până la capăt... 

— Poate că e o nesocotinţă, Doamne, cum bine vreţi să spuneţi, dar am 
făcut-o spre binele... 

ÎL opri cu un gest iute al mâinii, apoi îl îndemnă să istorisească ce avea 
de istorisit. În picioare, ușor aplecat, cu palmele încrucișate peste pieptul 
îngust, bătrânul depăna domol întâmplările din noaptea aceea, spășit. 
Domnitorul hohoti deodată fără să vrea, lucru ce-l ului peste măsură pe 
monah, înțepenindu-l. 

— Preacuccmice, ai pus la cale o adevărată tâlhărie! 

Capul alb, pletos, se înghesui mai mult, în piept, peste mâinile osoase. 

— Şi cojocarii? întrebă deodată domnitorul. 

— Mâna dreaptă și-ar tăia-o pentru Măria Ta! se repezi înflăcărat. 

— Atunci ar fi nimerit să-i avem în oastea noastră, se înveseli voievodul. 
Şi pe clopotar, iar fata aceea de la han să o slujească pe doamna mea sau pe 
mama mea, am nevoie de cât mai mulţi credincioși în jurul nostru. 

Ochii înguști ai călugărului cercetau chipul Domnitorului, bănuind 
batjocura, dar văzură că-i cuvânta cu convingere și bunăvoință, 

— Să cercetăm hrisovul. 

Călugărul nu ascunsese lucrurile prădate de la iscoada poloneză prea 
departe. Le scoase la iveală din lacra unde strângea resturile lumânărilor 
arse. Cu silă umblă cu ele, dar și cu mai mare silă le privi Domnitorul. 

— Citeşte! 

Desfăcu sulul cu mâini tremurânde, tragându-se mai spre ieșire, la 
lumină, să-i poată descifra slovele. Zadarnic căuta în cele scrise numele 


boierului trădător, căci nu-l găsi. 

— Duşmănia lui Ştefan ne era cunoscută, rosti voievodul dezamăgit. 
Punga asta cu galbeni să-i fie trimisă lui Roman Mușat. Sunt bani 
moldoveneşti, numai lui i se cad, fără a rușina pe cineva şi îi vor fi de folos. 
Oricât s-ar mira boierul Baldovin, înşiră-i faptele. În puţine cuvinte, să ştie 
doar ce are de făcut. 

Vru să se ridice, dar se auziră paşi. Călugărul ascunse hrisovul cel ticluit, 
trăgându-se înapoi. 

— Cine e? 

În prag se ivi Doamna Ana. Înclină capul, apoi pătrunse în capelă cu un 
surâs liniștit. Fiul merse senin să-i dea bineţe. 

— Mă bucur că ai venit, scumpă mamă! Treburile mele se îngrămădesc 
şi vremea e scurtă, prea scurtă chiar pentru hotărârile însemnate ce trebuie 
să le iau. O să-ţi răpesc câteva clipe înainte de rugăciune. Văd bine că te-am 
tulburat. Vreau să stăvilesc năvala musafirilor, cum ţi-am mai spus, a 
poftiților şi mai ales a nepoftiţilor. Țara are nevoie de liniște, de cumpătare. 
Mulţimile gonite încoace trebuie ajutorate să se înapoieze la casele părăsite. 
După praznicul de azi voi curma ospeţiile, vestindu-i pe toți despre plecarea 
noastră. Să ne vedem de sărăcie! Drumurile le-am slobozit din nou. 
Pornească-se de unde au venit toţi câți ne încurcă treburile! Hotărască 
familia, de aceea, scumpă mamă, spre care dintre cetăţi ori mânăstiri vrea să 
se îndrepte fiecare. Veţi alege numai slujitori credincioși. Eu voi colinda pe 
rând, pe la toţi, când treburile țării îmi vor da răgaz. 

Mama înclină din cap, cu încredere, la fiece vorbă a sa. 

— Prea bine, fiule, ai gândit cu înţelepciune. 

Domnitorul se întoarse spre călugăr. 

— Când o poţi aduce pe fata aceea la Curte? 

— Numai mâine, Mărite Doamne, îngăimă bătrânul cu șiretenie. 


— Nea Stanculeee...! 

Clopotarul moţăia într-un colț al mesei, cu strachina în față, prefăcindu- 
se aţipit. 

— Lasă-l! îi vorbi stăpâna cu ciudă. În lipsa lui Dincă am linişte din 
partea tâlharilor, cât stă la han, Vezi-ţi de treburile tale! 

Gătită de sărbătoare, hangiţa se foia făloasă, mieroasă, printre meseni. În 
ziua aceea abia pusese mâna pe câte ceva, lăsând toate treburile în seama 
slugilor, nemaisăturându-se să povestească ce văzuse de dimineaţă, când se 


înghesuise cu nevasta unui neguţător în mulțimea strânsă la Mitropolie, să 
privească alaiul domnesc. În norodul gălăgios se amestecaseră, spunea ea şi 
„cei mași la hanul meu”. Îl zărise și pe negriciosul de polonez. „Nu ştiu ce 
tot şuşotea cu un boier. Pesemne că i se jeluia de păţanie, dar vorba aia, 
prinde orbu”, scoate-i ochii!” Hangiţa făcea haz, cu mâinile prinse în 
şoldurile mari. „Care boier?”, întrebase clopotarul, tărăgănat. „De unde vrei 
să ştiu?”, „’Mneata-i cunoşti, că 'mneata ești, cum s-ar zice, de la Curte!” 

Batjocura, râsul, fâţâiala ei îl lăsaseră însă nepăsător. La înapoiere găsise 
bună rânduială la han, dar cuvinte de laudă nu obișnuia să risipească. 
„Slugile, de vrei să le ţii sub ascultare, să le mâni cu biciul!” obișnuia să 
spună. Trecuse în crâșma plină de oameni. Cei doi sim-briași abia pridideau 
cu servitul. Se încumetase să deşerte tăvile cu fripturi aduse de aceştia în 
străchinile din faţa mesenilor, să le toamne băutură dintr-un ulcior. Când se 
sfârşise vinul, coborâse să deschidă beciul, ca să umple argaţii butoiul golit. 
Către seară, spre bucuria ei, picase Stancu. „Smintitul face treabă cât zece, i 
se cuvine bucătura ce i-o arunc”, vorbise către Licsandra, potrivindu-și 
marama ce îi împodobea capul. 

Licsandra trecu în crâșmă să deretece. Găsi căzut, sub masă, un boier 
ameţit de beţie și ţipă speriată. Hangiţa alergă necăjită. 

— Iar îţi făcuşi spaimă de vreun șoarece, năroado? 

Stancu sări și el. 

— Hâ-hă! Ba-i ditamai popândăul! Cum să-l măture biata fată? După 
straie se vede că e străin. Unde-l arunc? 

— Cum să-l arunci, nea Stancule? Afară s-a făcut frig, rosti Licsandra cu 
milă. 

— Du-l naibilor sub șopru! Când s-o trezi, o pleca. Mereu ne rămâne pe 
cap câte un mușteriu. 

După plecarea hangiţei, fata trecu să frece scândurile podelei. Cu 
ferestrele larg deschise, să iasă aburul leșiei fierbinți, rânduia mesele și 
lungile canapele de lemn. Sforăitul clopotarului se rupea în horcăieli 
înecate. O vreme încetau și liniștea cădea grea, apăsătoare. Fata își şterse 
sudoarea cu şorțul. Avea miinile umflate, roșii, unghiile roase de mușcătura 
leşiei tari, făcută din cenușă de gorun. Stancu îşi deșertă pieptul într-o 
şuierătură prelungă, gemu, se puse pe clempăituri și mormăieli. Chiar atunci 
la una din ferestre se ivi un cap bărbos, tânăr. 

— Hei, hangiţo! 


Licsandra îşi izbi gura cu palma, să nu mai ţipe și se trase spre bucătărie. 
Un râs voios, bărbătesc, îl trezi pe Stancu. 

— Nu te speria, copilă, că nu sunt vreun căpcăun. Spune-mi unde e 
hangiţa? 

Dezmorţit, clopotarul asculta cu luare-aminto. 

— Stăpâna s-a culcat, strigă din uşa bucătăriei Licsandra. 

— Am treabă cu nişte polonezi ce-au mas la voi! 

Fata clipi iute. Boier parcă era cel de la fereastră, şi-l cunoştea. 

— Du-mă la ei! 

— Luminăţia Ta să vină prin curte, îngăimă ea tremurând. 

Chipul pieri de la fereastră. 

Când intră în bucătărie, fata îl văzu pe Stancu ascuns după ogeac. Mâna 
în care ținea luminarea îi bâțâia. El îi făcu semn să iasă. „N-ai teamă, du- 
te!” Îi vorbi iute, şoptit, văzând-o că șovăie. Glasul cavalerului parcă-l 
recunoștea. Un tropăit îndesat se potoli în dreptul uşii, apoi paşii se 
depărtară și se auzi scârțâitul scării înguste ce urca spre odăi. Nu era lumină 
decât la una din încăperile locuite de polonezi. Fata bătu în ușă. Tăcere. 
Ciocăni din nou mai tare. 

— Cine e? întrebă un glas nedumerit, iar un altul mai iute: 

— Nu deschide! 

— Dacă nu vreţi să-mi deschideţi, la ce m-afi chemat? se supără boierul 
de la ușă. 

Vorbele învălmăşite dinăuntru fură rostite cu mânie de către altcineva: 

— De ce dracu nu ne-a vestit? De ce nu te duci la el și ai venit la noi? 

— La cine? se răboli cavalerul. 

— La prietenul nostru, două uși mai încolo... 

— S-a culcat, vorbi fata, că-i întuneric acolo. 

Cheia fu întoarsă iute în broască. Cu o lovitură de umăr, boierul dete 
bunza înăuntru. În mână ţinea un petec de hârtie. 

— A cui e slova? întrebă supărat. 

Cei doi se liniştiră ca prin farmec, îi surâseră binevoitori, îl poftiră să 
şadă, cerându-i iertare că-l ţinuseră la ușă. 

— Pricepe, Domnia ta, că într-o atare împrejurare... 

— Înţeleg, înţeleg. Neîncrederea e şi de partea mea. Taină deplină, nu-i 
aşa? Dar acum să lămurim lucrurile! 

— Să-l chemăm! El v-a scris. Și tot el e... trimisul! De fapt, noi doi doar 
l-am însoţit. 


— Vezi să plece slujnica! vorbi unul îngrijorat. 

Mergând spre odaia iscoadei, polonezul rânji batjocoritor, văzând-o po 
Licsandra coborând scara în fugă. 

— Nea Slanculeeee... 

O mână îi astupă gura, iar alta o trase în bucătărie. Domnea un întuneric 
deplin acolo, ca şi în crişmă. Fata se zbătu speriată, dar braţul o ţintuia cu 
putere. „Potoleşte-te!” îi suflă cu asprime un glas străin. Urechea ei prinse 
foiala multor trupuri și zăngănit de arme. 

În odaia iscoadei polonezul găsi patul neatins şi nici urmă de lucrurile 
sale. Un petec doar pe masă cu câteva rânduri. „Staţi de vorbă cu boierul 
până mă întorc. Mâine plecăm în ţară”. 

Se reîntoarse și mai nedumerit la ceilalți. Vremea trecea şi nu sosea 
nimeni. Cavalerul se pregătea să plece furios, când auziră o bătaie în ușă. 
„El e, s-a întors!” Cel ce vorbise sări să-i deschidă, dar dete cu ochii de 
boierul Baldovin şi rămase înmărmurit. Se lămuri când fu împins cu spada. 

— Am fost înșelaţi! ţipă ascuţit unul dintre polonezi. Fugi, cavalere, sări 
pe fereastra. Năvăliră în odaie şi câțiva oșteni. 

— Nan Udobă, predă-te! porunci boierul Baldovin. 

— Ce să faaac? întrebă cavalerul uluit. 

— Pe ei! Prindeţi-i! 

Cavalerul se apăra mânios, vitejeşte, trăgându-se spre fereastră, pentru 
că uşa o păzeau trei ostași. Izbuti să răsucească chivărul cu o mână și cu o 
lovitură de spadă scăpă de cel care-l încolţise. Nimeni nu vorbea, se auzeau 
doar icneli, răbufnituri, gemete. Încălecă pervazul în luptă cu un alt oştean. 

— Măi Bărbat, lasă-l în seama mea! rânji din spatele cavalerului gura 
largă a clopotarului ce se cocoţase la fereastră pe o scară. Braţul lui 
muschiulos îi încolăci gâtul ca un șarpe boa, după ce-l dobori pe spate. 

— Nu-l sugruma, nebune, îl vreau viu! strigă boierul Baldovin, 
poruncind să fie legat. 

Polonezii zăceau la pământ. 

Se auzi un țipăt pe sală, urmat de vaiete, plânsete. De jos, Licsandra 
recunoscu glasul hangiţei care zbiera după ajutor, crezând c-au atacat hanul 
tâlharii. Cineva i-l curmă, dar se auziră altele. Hanul fusese trezit. 

O lumină se apropia. Fata zări bucuroasă chipul lui Bărbat şi se zbătu 
din nou să scape din strânsoare. dar voinicul n-o vedea. 

— Hei, prietene, gata treaba acolo sus? 


— Gata! răspunse, dar nu păru de loc voios. N-aș fi crezut o dată cu 
capul să uneltească chiar boierul Nan Udoba împotriva Măriei Sale! 

— Cu asta ce facem? Striga, vicleana, după ajutor... 

Luminarea se îndreptă iute spre ungherul întunecat, flăcăul fiind cuprins 
de o presimțţire rea. Licsandra gemu. 

— Ce-i faci, nătărăule? Dă-i drumul, o cunosc, zbieră cu mâna pe suliță. 

Boierul Baldovin se ivi în prag. 

— Cine e muierea pentru care v-aţi luat la hartă, măi? Ha? 

Clopotarul i se uită peste umăr. 

— E slujnica. 

— Luaţi-o şi pe ea! 

Bărbat îi surâse fetei s-o liniştească, dar ea tot tremura. Mâna 
clopotarului o chema în curte. Flăcăul o prinse de braţ cu gingășie, ţinând 
sulița în mâna cealaltă ca pe o lumânare de nuntă. 

Când se aşternu din nou liniștea peste oaspeţii înspăimântați de 
întâmplarea petrecută la han, străinul care zăcuse sub șopron se ridică 
sprinten şi se furișă din curte la adăpostul zidurilor, să nu fie zărit de argaţii 
care tăifâsuiau cu aprindere, închiși în bucătărie, despre blestemăţia 
cavalerului, nedumeriţi în acelaşi timp și de faptul că stăpâna lor și slujnica 
fuseseră duse între sulițe. 


Capitolul VI 


SUB NASUL BORCĂNAT AL MUNTELUI COZIA. 

Mireasma codrului încărcată de izul frunzelor putrede şi al pământului 
jilăvit, în urma brumelor, presimţea așezarea cu temei a iernii. Despre 
același lucru vorbea Crivăţul care șuiera printre stânci, coborând în 
trecătoare. Undele Oltului vuiau prăvălite, izbind malurile înguste. În valea 
ascuţită ca un unghi, razele soarelui leneș, bolnav, se răsfrângeau pe petele 
metalice ale pereţilor întunecaţi. Câţiva copaci căţărați în vârf se ascundeau 
parcă pânditori. Ierburile agăţate de malul înalt atâmau uscate, ca şi 
coardele smeurarilor aciuiați, numeroşi, pe partea însorită. 

Prin pădure se strecura spre vadul râului un cavaler. Șchiopăta şi el şi 
calul purtat de frâu. În locul acela apa se azvârlea de pe pragul lat al unui 
stei căzut de-a curmezișul văii, vâjâind ameţitor. Calul se neliniști, necheză 
puternic. Stăpânul îl bătu pe gâtul catifelat. 

— Uite acum te adăp, Orliane şi om hodini! Suntem istoviți amândoi! 

Se pierdură printre copaci, încotro se auzea cascada. 

De câteva zile Domnitorul Mircea se afla mai jos, la mânăstirea Cozia, 
pe malul drept al Oltului. Poposise într-o noapte sticloasă, geroasă, de la 
Castrul Argeş, însoțit de mai mulţi boieri tineri şi de boierul Baldovin. Toate 
cetățile nordice fuseseră colindate, de la Brăila încoace, spre Țara Loviștei 
şi întărite cu noi cete de oşteni credincioşi. Doamna Mara se așezase la 
Câmpulung, întâia Cetate de Scaun a Basarabilor. Acolo rămăsese mai mult, 
având şi mai multe de rânduit. Fosta capitală își ducea viaţa mai departe, ca 
însemnat oraş al ținutului din stânga Oltului. Vechimea i se pierdea în 
negura vremilor. În acest străvechi Longocampol!5l, Biserica Domnească 
adăpostea mormintele lui Basarab I și ale fiului său, Nicola-Basarab. 
Colinda Domnitorului trecu, de aceea, nebăgată în seamă și boierii trădători 
nu se neliniștiră. 

Se înnoptase de-a binelea. Mânăstirea se afla la o zburătură de băț. 
Cavalerul îşi iuți pasul, ţinând calul de frâu. 

— Călugării se pricep să vindece o rană, Orhane. A ta, pricinuită de lipsa 
potcoavei, s-o tămădui, dar a mea... 

Sughiţul ca de plâns al stăpânului îl făcu pe animal să sforăie. Se opri şi 
bătu cu copita. Cavalerul își sprijini fruntea de trupul lui. Strivi între fălcile 
încleştate câteva cuvinte: „O să ne răfuim cumplit, boierule!” Privirea 
verzuie, încărcată de suferință şi mânie o acoperiră genele negre, ude. 


O strajă alergă în întâmpinarea celui ajuns la poarta mânăstirii. 

— Aduc Măriei Sale o veste însemnată, suflă greu, oprit de sulița 
oșteșnului, noul sosit. 

Cum nu-l lăsa să treacă, cercetându-l cu neîncredere, strigă cu năduf la 
strajă: 

— De la Curte vin, omule. Știrea trebuie dusă fără zăbavă! Ai să dai 
seama în faţa Măriei Sale, de mă mai ţii pe loc! 

Straja chemă un alt oştean să-l păzească până ce el pătrunse în curtea 
mânăstirii. 

Trezit din somn, boierul Baldovin se.preumbla buimac prin odaia sa, 
așteptând solul picat de la Argeș. Când îi trecu pragul scoase un strigăt de 
mânie: 

— Ce cauţi aici! Tu aici...? 

Cavalerul înainta crunt, cu pumnii încleștați. 

— Straja! 

— Ha! Doar n-ai fi crezând că mă tem de-un nătărău! la-ţi spada, 
boierule și apără-ţi viaţa înainte de a ţi-o lua! 

— Viaţa mea e în slujba Măriei Sale, n-am s-o primejduiesc în luptă cu 
un uneltitor! 

— Nici o căinţă nu te mai poate scăpa! urlă cavalerul ca scos din minți. 

Mânăstirea fu răscolită de strigătele străjilor. Licăreau lumini. 

Câţiva ostaşi se repeziră în odaie, să-l apere pe conducătorul lor. 

Egumenul Sofronie rămase uluit pe pragul chiliei, apoi se înspăimântă 
de-a binelea, recunoscând faţa cavalerului. 

— Trage-te încoace! îi strigă boierului Baldovin, primejduit de a fi 
spintecat între zidurile sfântului lăcaş. lar către cavaler, cu glas şi mai 
puternic: Nebunia de a fi venit aici, ai s-o plătești scump! 

Acesta nu vedea, n-auzea. Mânia îi înceţoşa mintea. Doborâse oştenii 
care încercaseră să-l prindă. 

Două mâini lungi, ca dintr-o icoană bizantină, îl deteră la o parte pe 
călugăr. 

— Măria Ia! 

La acest strigăt cavalerul înlemni, se clatină, piciorul care-i șchiopăta se 
frânse, sabia îi scăpă din mână. Oştenii se aruncară asupra lui. Le atârna de 
umeri ca o povară, albit ca varul la față. Doar ochii verzi căutau cu ardoare, 
înceţoșaţi, în cei negri, adânci ai voievodului care se apropia. Boierul 
Baldovin vru să-i taie calea, temător de cine știe ce prefăcătorie, dar braţul 


Domnitorului îl îndepărtă uşor, fără să-și clintească privirea din a 
cavalerului. 

— O, inima îmi spunea că am greşit faţă de tine, când nu ţi-am îngăduit 
să mă vezi, să mă lămurești singur...! 

Cu ultimele puteri, cavalerul se scutură de cei doi oşteni, porni spre 
domnul Mircea năuc, dar se împletici gata să cadă. Mâinile Basarabului îl 
prinseră, îl traseră la pieptul său. 

Cei de faţă priveau uimiţi. 

— Vino să te întinzi pe patul boierului Baldovin! Eşti sleit de puteri. O, 
Nan Udobă, cum mă doare bucuria aceasta! De ce mă doare? 

Întins pe pat, cavalerul gemu: 

— Nu e bucurie, Mărite Doamne, ci o neagră presimţire, de aceea te 
doare. 

— Ne spune atunci, de poţi, ce s-a petrecut la Argeș? 

— Boierii hicleni l-au înscăunat domn pe Vlad... Credincioșii Măriei 
tale au fost întemnițați. Mulţi au fugit spre cetăți... 

— Care Vlad? întreba Mircea mirat. 

— Rubedenia aceea ticăloasă a Măriei Tale! Şarpele ce l-ai încălzit la 
sân. 

Amărăciunea strânse gura voievodului, încrețind-o a bătrâneţe. 

— A lucrat cu rudenie, dar a găsit și neghiobi! Uite cine poartă vina de 
tot ce s-a-ntâmplat! și arătă spre boierul Baldovin cu capul. Dacă-mi da 
domnia lui crezare, iscoada Mușatului ar fi fost căutată, prinsă, uzurpatorul 
de asemenea. L-ar fi recunoscut hangiţa. Degeaba a tipat că pe altcineva a 
văzut ea cu iscoada, că boierul Baldovin nici n-a vrut s-o asculte. Nici pe 
clopotar. Smintitul ăla se căia, zicea că altul a fost glasul din dosul portiţii. 
Acum, ticăloșii nu se mai ascund, ba se fălesc şi râd de prostia Baldovinului 
şi a mea. Mărinimos, Vlad uzurpatorul, mi-a dat drumul. N-am să uit 
niciodată marea înlesnire ce mi-ai făcut, căzând în capcana ce ţi-am întins la 
han. Râdea șarpele! Mi-a cerut să-i rămân credincios lui, mi-a dat și o 
dregătorie. I-am făgăduit tot ce a vrut, dar n-am să-mi ţin decât una: să i-l 
duc viu pe boierul Baldovin! 

— Potolește-ţi mânia, Udobă! Mi-e la fel de credincios ca și tine! 

— Vorbeşte cu patimă, Măria Ta, acest boier. Dregătorii din Sfat l-au 
învinuit, iar eu, prostul de mine, le-am dat ascultare. Abia acum pricep... O, 
fariseii, fariseii!... Măria Ta, brațul meu e gata să lovească. Porunceşte să 
pornim la Argeș! 


Chilia se umpluse de boieri. Ascultau înmărmuriţi. Se treziră cu mâna pe 
sabie, zbierind: 

— Moarte uzurpatorului! Moarte dregătorilor hicleni! Trăiască 
Domnitorul Mircea! 

Nan Udobă se ridică scăldat în sudoare, cuprins de fierbinţeli, după ce 
tremurul mădularelor încetase. Vru să strige împreună cu ceilalți, dar glasul 
i se frânse într-un geamăt şi se rostogoli la pământ. Abia atunci descoperiră 
sub ciorapul roşu, rupt, rana adâncă din pulpa piciorului. Năframa cu care 
se oblojise — ruptă pe din două ca s-o lungească — atârna pătată deasupra 
gleznei, peste pantoful murdar de humă. 

— Să i se dea îngrijiri! porunci Domnitorul. Prea-cucernice, doresc să se 
aştearnă tihna cât mai curând aici, Mâine în zori, Domnia mea să vă afle pe 
toți în sala din Foişor, la sfat. Vom chibzui mai întâi. În toată supărarea, 
credinţa domniilor voastre e pentru mine ca mierea albinelor după un leac 
amar. 

Vântul se ostoise peste noapte. Nori prăfoşi de cenușă coborâseră 
deasupra văii dinspre Muntele Cozia, pierit în pâclă. Pădurile de nuci, 
desfrunzite, negre, păreau a-i purta în cârcă. Undele Oltului bolboroseau 
înăbuşit la poalele răsăritene ale înaltelor ziduri. Ridicată la cotitura râului, 
marea aşezare — păzită dinspre miazănoapte şi apus de codri şi munți — 
înfrunta primejdiile pe o singură latură, deși îngrădirea sa crenelată de 
piatră, sprijinită pe picioare uriașe împlântate din loc în loc în zidărie, cu 
turnuri înalte în colţuri, o închidea şi o apăra ca pe o cetate. Ca o coroană de 
rubine pe capul unui voievod se înălța biserica — zidită din piatră şlefuită, 
îngemănată cu brâuri de cărămidă în muche — în mijlocul curţii, 
înconjurată pe trei părți de albul strălucitor al celorlalte clădiri: chiliile, 
casele egumenești, gospodăria. 

Primii fulgi de zăpadă se rostogoliră rari, străvezii și mari ca 
umbreluțele păpădiei, preschimbaţi în pete de umezeală pe piatra ce podea 
curtea. Vremea se încălzise pe neașteptate. 

La lumina unei facle, pătrunse în lăcaș Domnitorul, prin ușa sculptată, 
încadrată de chenarul lat de frunze și flori dăltuite în piatră, purtând 
deasupra pisania!!! ce da de ştire urmașilor despre zidirea bisericii în 
primăvara anului 1387, despre sfinţirea ei în 18 mai, când îi căzuse hramul 
și despre zugrăvirea sfârşită cu trei ani în urma, în 1391. Însoţit de 
egumenul Sofronie, se îndreptă la ieşire spre foişor, unde îl aşteptau boierii. 
Prinse în palmă un fulg de gheaţă și rosti: 


— Vreau să ajung în cetatea noastră Făgăraș înainte de a cotropi nămeţii 
drumurile. 

Starețul nu întrebă nimic, deşi plecarea într-o atare împrejurare îl 
nedumerea. Îi găsiră pe toţi boierii treji, aşteptându-l cu nerăbdare, chiar și 
pe Nan Udobă, prăbușit într-un jilt, cu cearcăne la ochi, cu pielea nasului 
galbenă, brobonată, piciorul întins ţeapăn, oblojit. Îi îngrijise rana călugărul 
Pahomie, un bătrân zbârcit şi uscat ca o boabă de porumbă arsă de brumă. 

— Bucură-te, Luminăţia ta, că săgeata a fost una obișnuită — mormăise 
în vreme ce-i spăla pulpa piciorului de sânge. 

Bolnavul îngăimase: 

— Dacă avea vârful otrăvit, n-aş fi ajuns la Cozia, moșnege! Nici nu ştiu 
cine a tras după mine. La faţă nu cred să mă fi văzut. Încercase să facă haz, 
dar nu izbutise decât să se strimbe de durere; călugărul turnase peste carnea 
zdrenţuită leacul său usturător. 

— Îţi trebuie hodină. Să nu mişti piciorul. La trei ceasuri o să-ți ung 
vătămătura cu o alifie. 

La ivirea Domnitorului se propti în braţe și se ridică pe piciorul teafăr, 
strigând în cor cu ceilalți cuvinte de slavă. Nu rezistă. Îl cuprinse ameţeala. 
Boierul Baldovin sări să-l reașeze în jilțul lui, dar nu-i spuse nici un cuvânt 
de mulțumire, ci doar bodogăni neînțeles. Privirea tuturor se pironi pe faţa 
prelungă încadrată de plete negre. Nimeni n-avea să ştie vreodată cum își 
petrecuse noaptea aceea, voievodul, dar acum le arăta un chip surâzător, 
liniştit. Cuvintele sale limpezi erau potrivnice vremii mohorâte de afară. Îi 
pofti să șadă, vorbindu-le domol. Nan Udobă fu, îndemnat să le dea de ştire 
mai în amănunt despre cele întâmplate la Argeş. De deasupra lor, un 
policandru sculptat îşi trimitea lumina numeroaselor sale lumânări peste 
întinderea sălii. Prin ferestrele închise, zbuciumul Oltului ajungea ca o 
sfâşiere de albitură. Când şi când glasurile se mâniau, amenințau, trupurile 
nu mai aveau astâmpăr pe scaunele din jurul mesei lungi. Domnitorul îi 
ascultase cu răbdare și luare aminte. Toate glasurile într-unul singur: „Măria 
Ta, să pornim neîntârziat la Argeş, să doborâm de pe tron pe uzurpator, să-i 
pedepsim pe hicleni!” Dar nu aceasta era chibzuiala pe care i-o dase 
noaptea aceea domnitorului. Le vorbi cu ochii pe stema ţării, o pasăre ce 
simboliza libertatea, stăpâna văzduhului, a piscurilor, a codrilor, a apelor și 
a tot ce se afla între fruntariile Ţării Româneşti. 

— Tronul! Tronul nu e decât un scaun... De când mitropolitul Kyr 


Antim m-a pomăzuit!! Domn, n-am prea avut vreme să mă aşez în el. 


Învălmășelile sângeroase nu ne-au îngăduit hodina, am stat cu mâna mai 
mult pe spadă. Din fundacul vremii, pe-aici n-a fost altfel. Foloasele și 
nesățioasele noroade ale lumii ne-au tot năpădit, fie să ne prade, fie să ne 
spârcuie, ca să ne ia libertatea scumpă nouă ca văzul. Am răsuflat în 
crâmpeie de răgazuri, când învrednicitu-ne-am a zidi pe ici pe colo câte un 
lăcaş mai de seamă în cetăţile noastre ori în afara lor. La ultima ospeţie a 
Domniei Mele, la Argeș, cavalerii străini se întreceau a lăuda măreția 
cetăților lor. Rostuiala o aduce pacea. Noi n-am avut-o, n-o avem, iar 
domniile lor ar avea-o datorită nouă, puşi de soartă stavilă în calea 
năvălitorilor, dar o strică pentru treburi urâte. Despre ce altceva, decât de 
certurile dintre ţări creştine ne-au sporovăit aceşti seniori? Franţa se luptă 
cu vecina ei Anglia, cetăţile italiene între ele. Ca să ajungă păgânii sub 
zidurile lor, trebuie să treacă mai întâi peste noi. Noi însă nu ne vom supune 
niciodată, nimănui! 

Tăcu o vreme. 

— Îndemnul domniilor voastre îl preţuiesc, dar n-ar fi cuminte să-l 
urmez. Domn al ţării, cu depline puteri sunt tot eu și voi fi atâta vreme cât 
în trupul mea sălășuieşte viaţa. Uzurpatorul e un măscărici. Să-l lăsăm să 
joace şi facă năzbâtii în faţa boierilor ce și l-au ales. Noi ne vom îngriji mai 
departe de nevoile ţării, o vom apăra. 

— Uzurpatorul a și trimis soli de pace Ildârâmului. Se fălea către mine 
că păgânul s-a juruit să nu treacă fruntariile ţării cât va fi el Domn, strigă 
Udobă. Ca de-alde astea i-au ameţit mintea boierii şi s-au lăsat la rându-le 
ademeniţi de iscoade și de Baiazid. 

— Cu atât mai bine, cu atât mai bine, se înveseli Mircea. Domnia mea, 
împreună cu credincioşii boieri vom sta liniştit în ce priveşte Dunărea. 

— Dar nesocotitul va secătui vistieria ţării. Baiazid s-așteaptă la daruri 
mari, dacă nu chiar la un peșcheş. 

— Vom înapoia vistieriei, din averile boierului și a dregătorilor hicleni, 
tot ce s-a luat. 

— Şi câtă vreme ne vom împăca cu starea aceasta de lucruri, Mărite 
Doamne? 

— Nu știu. Vă voi da răspunsul la întoarcerea mea din Transilvania. 
Poftirea voievodului Știbor o folosim acum. Mă vor însoţi câţiva boieri. 
Ceilalți vă răspândiţi în grabă pe la casele domniilor voastre, să vă puneţi 
familiile la adăpost, până nu se află la Argeş cine dintre slujitori mi-au 
rămas credincioşi. Vlad se va mulțumi deocamdată să se împodobească cu 


straie bogate, să se oglindească cu coroana pe cap. Nu m-a însoţit în nici o 
luptă, jeluindu-se de o boală ce nu i se mai tămăduia... 

Boierii hohotiră batjocoritori. 

— Mă întreb dacă ştie a ţine cum se cuvine sabla. O, bicisnicul, cât l-a 
ocrotit mila mea! Sa-mi îndrept oastea spre Argeş? Împotriva cui? Mânate 
de smintiţi de boieri, cete ne vor întâmpina, vor lupta neștiind pentru ce și 
pentru cine luptă! Să vărsăm cu mâini de frate sânge de fraţi? Au ucis destui 
pagânii. Avem nevoie de viteji, de cât mai mulţi viteji, pentru ceasul cel 
mare care o să vină. Să petreacă în voie dregătorii în jurul ursului ce s-a 
lăsat prins, care le poartă juvăţul de gât! 

Se ridică. Boierii făcură la fel. La un semn al său, Nan Udobă rămase în 
jilt. 

— Mama Domniei tale trebuie înştiințată numaidecât, Nan Udobă. 

Păru îngrijorat. 

— Domnia mea a cumpănit bine. Mai întâi vom pune familiile noastre la 
adăpost, apoi le vom trece dincolo de munţi. Vă cer încredere și credinţă. Va 
veni ziua răsplatei pentru toţi, după cuviinţă. 


Capitolul VII 


INELUL LUI NAN UDOBĂ 

— Îmi pare un vis cu urâciuni, fiule. O mlădiţă mărginașă, din arborele 
Basarabilor, pe tronul ţării! Hăbăucul Vlad în locul vajnicului Mircea! 

Mama pironi mâhnită butucul uriaş ce ardea pe vatră. Îşi veghea feciorul 
dintr-un jilț cu speteaza și braţele sculptate, cu zăbranic din borangic pe cap 
şi umerii acoperiţi de un șal mare, negru. Pe plăcile de teracotă smălțuită ale 
căminului călărea, avântat, cu coiful pe cap, înclinat uşor peste crupa 
calului său, un cavaler în armură. 

De afară îi răspunse șuierul vântului. Ploua cu zloată. Pale iuți izbeau 
ferestrele zăbrelite. Fumul se întorcea când și când înapoi prin hornul larg, 
stăruind albăsrtui în încăpere. Mama arunca atunci peste jar, dintr-un 
săcotei, seminţe de măselariță, să-i alunge mirosul înecăcios. Aburea dintr-o 
ulcică vin fiert cu miere de trandafiri şi flori de soc. Tolănit la para focului, 
pe o grămadă de blănuri de urs, de lup și de râs, aduse acolo din restul 
încăperilor, fiul se răsucea să bea din fiertura tămăduitoare când îl 
cuprindeau frigurile. Sosise nu de mult, însoţit de doi oșteni, ud leoarcă, la 
moşia de peste Olt, unde se afla mama. Veştile lui o uluiseră, fără s-o sperie. 
Se trăgea din neamul Basarabilor. Familia Domnitorului o respecta și o 
iubea ca pe o rudă bună și credincioasă. 

— O, Nan, nu pricep! La ce să plecăm peste munţi? Doar n-au ruginit 
săbiile voastre în teacă! Ori braţul vostru nu mai e în stare să mânuiască 
sulița? 

— Asta e porunca, bâigui fiul. 

Mama bâţâi din cap. 

— E drept că tata ar împlini-o întocmai, de-ar mai fi în viață. Spunea, 
despre Mircea că e înțelept ca un bătrân și-l sfătuia pe răposatul Dan să-l 
însoţească la domnie. Dar eu gândul lui de acum nu-l pricep de loc. 

Bătrânului Udobă i se trăsese moartea, cu opt ani în urmă de la o rană 
căpătată într-o bătălie la sud de Dunăre, cu Şişman, ţarul de Târnovo, 
credincios turcilor, în care pierise şi Dan I, fratele lui Mircea. Spârcuise 
mulți otomani, dar fusese la rându-î străpuns pe la spate de hangerul unuia 
dintre aceşti pagâni ce împestrițau oastea vasalului. Zăcuse între viaţă și 
moarte câteva zile. Îl credeau scăpat, căci își venise pe neașteptate în fire. 
EI, însă, îşi presimţise moartea. Cu un ceas mai înainte de a-și da duhul, îl 
chemase pe fiu la căpătâi. Mâinile reci, învineţite pe jumătate, îi 


strecuraseră pe deget inelul Udobilor, dăruit acestora de întâiul Basarab şi 
moștenit din tată în fiu. Nu cutezase să-l întrebe nimic, îşi privea părintele 
nedumerit, descumpănit, uşor speriat. „Îl meriţi. Credinţa în Domnitorul 
tării e chezăşia că n-ai să apuci niciodată pe calea netrebniciei.” Vorbele 
acestea, rostite de întemeietor, le repetaseră aidoma cei din neamul Udbbă, 
trecându-și inelul. 

— E vremea să aţipim, iubită mamă. În zori om porni la drum, şopti fiul. 

— Poate aici lângă tine să mă fure somnul, în pat ştiu bine că n-o să 
vină. 

Rămase în jilt. Deodată se aplecă şi mâna ei subţire cu pielea gălbuie se 
întinse ca pentru a-l ocroti. Capul cu păr negru, inelat, se răsuci și palma 
alunecă peste chipul tânăr. Mâna lui o prinse, o apăsă, buzele fripte de 
fierbințeală căutară răcoarea de rouă a podului neted. În copilărie intra tot 
aşa, când era necăjit, în căușul mâinilor ei cu fâlfâiri ca de aripi, să caute 
pacea. Și de astă dată, faţa lui ieşi blândă, înseninată; privirea verde o pironi 
cu dragoste, surâsul îl lumină copilărește. Se trase pe blănuri, se întinse cât 
era de lung și adormi. 

Moţăia şi mama. Vântul nu se ostofa. Sufla bezmetic, alteori ţiuia, se 
jeluia cu suspine lungi, tânguitoare. 

Nişte tropote de copite o făcură să tresară din aţipeală. Visase oare? Ba 
nu, se auzeau aproape, deslușit. Izbituri sălbatice zgâlțâiră poarta conacului. 

Se trezi şi fiul. Glasuri aspre strigau afară. Udobă sări în picioare. Ochii 
lui se roteau buimaci. Puse mâna pe sabie, dar după o clipă se răzgândi. 

— Mamă, ascunde tot ce ai pregătit pentru plecare! Se întinse din nou în 
faţa focului. 

— Dă poruncă să se deschidă porţile. 

Mama alerga năucă, apoi ieşi din încăpere. 

Nu trecu mult și năvăliră acolo câţiva oșteni muiaţi de zloată, îngheţaţi. 
Mai la urmă își făcu loc printre ei — văzând că nu e nici o primejdie de a fi 
spintecat — un boier pântecos. Udobă se rostogoli cu faţa spre el. 

— Ce vânt te-aduce, stolnice Bratei? De ce dai buzna așa, în casa 
noastră? 

Boierul părea mai uluit decât cel de jos. Ochii lui bulbucaţi, cu privirea 
sticloasă, fixă, păreau ai unei bufniţe. Întreg chipul avea o încremenire 
ciudată față de braţele lungi care se mișcau fără rost. Cum vorbele îi ieșeau 
greu printre dinţi, părea că i-ar fi mai uşor să cuvânte cu mâinile. Apa se 


scurgea în picuri mari de pe mantia lui. Podeaua arăta noroită de picioarele 
oștenilor; aceştia se trăseseră de o parte și de alta a dregătorului. 

— Din porunca lui Vlad venirăm, izbuti să lege cuvintele. 

Povesti, cu gâfâituri, că îl căutase pe la toate moșiile. 

— Aflarăm că mărita Doamnă s-ar afla aici şi o pornirăm încoace. Oltul 
era umflat și podarul nu vroia să ne treacă. L-am silit. Cu sabia între spete, 
s-a încumetat. 

Pântecul îi sălta singur a râs, gura se mulțumi cu o rânjitură. 

— De ce atâta grabă? mormăi Udobă. 

Boierul mișcă braţele stânjenit, privirea ochilor spălăciţi pironiră focul. 

— După cum vezi, zac. M-au prins frigurile. Când mă lasă din zgâlțiială, 
mă iau în primire fierbinţelile. 

Se întinse cu faţa în sus pe blănurile de sălbăticiuni. 

— Porunca e să te aducem la Curte. 

— Să mă aduceţi? Dar ce, Vlad crede că am uitat drumul? 

Mama își făcu loc până aproape de vatră. 

— O să vină când se va însănătoși. 

Braţele boierului Bratei se zbăteau smintite. 

— Dau de bucluc! Porunca e poruncă. Viu sau mort! Vorbele căzură una 
câte una, ca niște pietre. 'Ţâşnitura neașteptată a lui Udobă îl sperie și se 
trase înapoi. Oştenii zăngăniră armele. Cavalerul îşi scoase sabia. 

— Stai, potoleşte-te! Vlad te credea fugit la Mircea... Se ferea cu 
mâinile ca de o vedenie, căutând fie s-o oprească, fie s-o facă să dispară, 
citind în ochii lui Udobă tot ce-l aştepta. 

Mama își cunoştea fiul. lute la mânie, clocotitor, uitând de orice 
cuminţenie. Atunci, înțelepciunea ce o avea nu-i mai era de nici un folos. 
Știindu-l bolnav, se temu și ieşi în calea oștenilor. 

— Vlad s-a înşelat, vezi bine. Nan e suferind. E de ajuns să-l priveşti, ca 
să-ţi dai seama de acest adevăr. 

Mâinile dregătorului făceau semne iuți că e lămurit pe deplin de acest 
lucru. Capul lui se săltă parcă după aer, apoi se cutremură într-un strănut 
tunător. Braţele îi căzură ca răpuse. 

— Afară e o vreme să nu scoţi nici măcar un câine, dar un om suferind! 
Aşteaptă până se crapă de ziuă, stolnice și le-om chibzui pe toate. S-o mai 
ostoi şi vântul, slugile or avea vreme să dichisească de drum careta... Nu ți- 
ar prinde rău Domniei tale să lași deoparte zelul și să-ți dai acest răgaz. Te- 
ai hodini într-un pat cald până ţi se zvântă veșmintele. Dacă n-ai fi aflat 


unde îmi plâng eu văduvia, îl căutai pe Nan de-a surda în altă parte. Cu 
ajutorul Domnului o să plecați mâine pe lumină, îmi închipui c-ai fi și 
înfometat... Nişte friptură de căprioară în sos de vin şi nişte... 

Mama şovăia. Pe faţa lătăreaţă a boierului nu citea nimic. Braţele, căzute 
ca străfulgerate, atârnau și ele moi, fără viață. Buzele groase se desprinseră 
de pe dinţi ca ventuza unei lipitori. 

— N-ar strica..., rânji către oşteni. 

Dinţii lui, lungi şi ascuţiţi în față, încălecaţi, păreau a se pregăti și 
ronţăie. 

— Parcă m-ar prinde şi pe mine frigurile, se înspăimântă. 

Făcu semn ostaşilor să părăsească odaia. Izul ţoalelor lor jilave stăruia 
înăbușitor. Mama bătu din palme. Se arătă Frusina. 

— Pregătește un iatac pentru boier! 

Dete porunci şi fie omeniţi şi ostașii. Fata tremura. Stăpâna o îndepărtă 
cu un gest blând al mâinii. 

Nan Udobă privea, fără să vadă, cum flăcările mistuiau butucul cu 
trosnituri. Îşi cuprinsese genunchii cu braţele. Ciorapul sta bulbucat în 
dreptul pulpei oblojite. Aşadar, străjile uzurpatorului trăseseră la întâmplare, 
nu-l recunoscuseră pe fugar? Călătoria stolnicului Bratei, ca să-l găsească, 
era cea mai bună dovada. Privirea lui sticli ca solzii guşterului ieșit de sub 
stei să se însorească. Fereastra, deschisă, primenise aerul. Mirosea acum 
bine, a rășină de brad. Mama se aşeză în jilt uşurel. 

— Au căzut în somn adâne. l-am poruncit lui Manole să-ţi pregătească 
roibul cel tânăr. E cel mai bun cal din ţinut după Orhan. A stat vântul, s-o 
potoli și zloata, căci norii s-au risipit. Ți-am mutat veșmintele și hrana într- 
un burduf. 

Fiul se întoarse cu faţa spre ea. 

— Şi dumneata, mamă, ce ai să faci? 

— M-or surghiuni între zidurile vreunei mănăstiri, rosti resemnată. 

Surâsul lui o miră. Îl privi lung. Ciudată mai era liniştea ce o citea pe 
chipul său. 

— Ba o să rămâi aici, nestingherită! apăsă el cuvintele. 

— Cum aşa? 

— Când nu-l mai poți sluji pe Domnitor cu sabia, e nimerit să o faci cu 
ascuțimea minţii. Mama înţepeni în jilţ. 

— Nu pricep nimic, fiule, rosti cu o oarecare asprime. Un gând o 
înspăimintă. Vrei să iei asupra ta păcatul uciderii? 


Nan Udobă râse. De când nu mai ascultase voioasa gâlgâire, ca de 
porumb sălbatic, a râsului său? 

— Soarta năpârcilor e să fie strivite cu călcâiul sau sugrumate! Dar, nu 
te teme, n-am să m-ating nici măcar de un fir de păr din capul lui Vlad! 
Porunca lui Mircea e să domnească slobod. 

— Doamne, întortocheate îți sunt gândurile! Și ale lui Mircea. Nu mă 
dumiresc. 

— Ai să te dumireşti, mamă! îi tăie fiul vorba. Oh, cum au să se mai 
limpezească toate! Nădăjduiesc ca şi Mircea va pricepe... 

— Ce vrei să faci? strigă mama. 

Mâna fiului se întinse spre a ei. Pe inelarul mâinii drepte străluci inelul 
Udobilori18l. Plante încolăcite, din aur, împodobeau veriga încrustată cu 
email negru. Două capete de dihănii susțineau o placă tot de aur, în 
adâncitura căreia era prinsă o piatră veche pe care erau închipuiţi Esculap 
şi. fiica acestuia, Hygieia, despărțiți de un şarpe încolăcit pe un toiag. 
Mama îi apucă iute degetul. Ochii ei pironiră inelul. 

— N-am uitat legământul, șopti Nan cu blândeţe. Privirea mamei se 
mută de pe inel în adâncul celei verzi. Chipul i se lumină. 

— Nu ştiu ce ai de gând, dar am încredere în cinstea ta! 

El se aplecă şi îi sărută miinâle, apoi făcu din nou acel gest copilăros din 
care prindea tărie şi linişte. 

— Acum te întinde şi dormi, fiule, nu mai e mult până la ziuă. 

Când îl văzu lungit, plecă să se roage. 

Când pătrunse în curtea paraclisului domnesc, clopotul dăngăni ca şi 
cum s-ar fi cutremurat pe neașteptate întreaga clopotniţă. Cavalerul înălță 
capul într-acolo mirat, apoi merse grăbit spre intrare. Imaginea lui Stancu 
nu-i mai încreţea fruntea. 

Sub paşii lui grei, zăpada scârțâia îngheţată bocnă, scânteietoare. În 
plină iarnă, Cetatea de Scaun arata că vieţuiește prin hormurile ce fumegau 
gros, în văzduhul pâclos. Toată întinderea Țării Româneşti era acoperită de 
nea. Căile cotropite de nămeţi le străbăteau acum săniile; se însoțeau în 
şirag, cu facle la îndemână, să alunge, la nevoie, jivinile hămesite, ce 
primejduiau drumurile. 

Găsi uşa capelei deschisă, dar călugărul Paisie nu se zărea nicăieri. 

— Preacucemice! strigă el. 

Faţa osoasă pândea din altar. Se ivi ursuză, cu gura ghemuită între fălci. 

— Nici o ştire? 


Căutătura monahului fulgeră scurt. Îi vorbi iute, neliniștit. 

— De ce ai venit nechemat? Du-te, du-te de aici! 

Clopotul zăngăni în același fel. Pe chipul bătrânului se citea spaima. 
Cavalerul se îndreptă spre ușă. Îi ceru să se întoarcă. 

— Îngenunchează! şuieră glasul lui Paisie. 

Poteca înzăpezită scârțâi sub apăsarea unor pași iuți. Zgomotul acoperi 
vorbele celor doi. 

— Ha, ha, ha! Ia te uită cine e prăbușit în faţa icoanelor! Nan Udobă! 
rosti batjocoritor, în spatele său, uzurpatorul. Cel care îmi va fi comis în 
curând! 

Deşi mâna lui albă, mică, de femeie — ale cărei degete erau toate 
încărcate de inele — îi făcea semn să rămână liniștit, Udobă se ridică. 

— Vrerea Măriei Tale nu e și a Sfatului boieresc, îngăimă mohorât. 

— Încrederea mea a urcat, neîncrederea lor scade, râse Vlad. 

Cavalerul se înclină. 

— Se tem de tine, Nan. Al dracului se mai tem! Și eu tocmai de un 
dregător iscusit şi sârguincios am nevoie! De ar fi după mine, n-aş sta la 
gânduri să-ți încredinţez... 

Se opri. Ochii verzi îl pironeau parcă pânditori. 

— Ei, da, o ştiu bine toţi boierii, braţul drept al domniei tale e unul de 
viteaz... 

Udobă tresări. Ce-i trecea prin minte hicleanului acestuia? Călugărul 
asculta din altar cu sufletul la gură. 

— Hm! Deocamdată aş vrea un comis destoinic. Grajdurile domneşti 
sunt ca şi pustii. Caii cei mai buni au luat alt drum. 

Alungă cu mâna o imagine ce-l supăra. 

— Cât s-or pune de-a curmezișul boierii..., vorbi Udobă tărăgănat. 

— O să mai vedem, o să mai vedem, îl bătu binevoitor pe umăr. 

Palma albă se încleşta deodată peste cea oacheșă, sprijinită pe sabie, 
aducând-o sub ochii înguşti de vulpe. 

— Ce bag de seamă? Inelul Udobilor dăruit de Basarabi a pierit de pe 
degetul domniei tale. Un semn de credință pentru mine...? 

— L-am aruncat în vadul Argeșului! mormăi înciudat Udobă, 
desfăcându-și mâna din strânsoare. 

Hazul bărbatului înfofolit în veşminte scumpe, îl înțepeni mânios. 
Simţea că-şi pierde cumpătul. O tuse seacă se iscă atunci în altar. 


— leşi de acolo, preacucernice! Am a-ți da niște porunci pentru Kyr 
Antim. 

— Poruncile către Mitropolie, după câte mă taie pe mine capul, nu vin 
decât de la Patriarhia din Constantinopole, cuvântă Udobă. 

— Fiind însă vorba despre niște mânăstiri ale noastre, cred că va face 
bine mitropolitul a le îndeplini, îi aruncă cu un glas asprit, apăsând fiecare 
cuvânt. Să se lase de păstorit stareţii, care nu sunt binevoitori domniei mele! 

Capul cavalerului se plecă, să nu-i citească hicleanul simţămintele. Vlad 
luă gestul drept plecăciune. 

— Aşteaptă, Udobă, nu pleca; n-am nici o taină cu acest monah. 
Schimbările ce vreau a le face te privesc și pe domnia ta. Sofronie de la 
Cozia îţi va înapoia curând tot ce i-a dat Mircea mânăstirii cu hrisov! ®®!, din 
averea Udobilor, aduse el vorba lingușitor. 

Nu citi pe chipul cavalerului decât uimire. 

— Ei, nici măcar un cuvânt de mulțumire? se trezi spunând uzurpatorul. 

Călugărul Paisie căuta în mânecile sutanei puţină căldură pentru mâinile 
sale îngheţate. 

— Un hrisov domnesc e un hrisov domnesc, îndrăzni el să spună şi fără 
încuviințarea Domnului... 

Vlad se apropia cu nişte ochi crunţi, hulturești, zicându-i: 

— Preacucemice, s-ar putea să cutez a face şi alte schimbări...! 

Trupul bătrânului se înclină ţeapăn, ca un arbore lovit de secure. 


Capitolul VIII 


INELUL LUI NAN UDOBĂ (continuare) 

La un ceas după miezul nopţii o umbră se strecură din Casa Slujitorilor, 
furişându-se spre pâlcul pinilor. Coroanele se aplecau spre pământ 
îngreunate de zăpada îngheţată. Cerul avea limpezimea cleștarului. De mai 
multe zile ninsoarea se oprise, iar natura părea încremenită. 

Dinspre Casa Domnească zbucni ţipătul străjerilor. Umbra se desprinse 
iute din dosul pinilor și pieri către zidul împrejmuitor. 

Uşa chiliei se deschise ca la un semn, apoi se închise într-o tăcere 
deplină. Înăuntru, sub iconostas, ardea o singură luminare. Ferestruica 
zăbrelită fusese acoperită cu o bucată de postav negru. 

— Să aşteptăm și treacă stăjile! Şi aşază-te, boierule! 

Musafirul nu se aşeză, rămase în picioare, neliniștit, nerăbdător. 

— A sosit? Întrebă, după ce auziră străjile tropăind pe poteca 
alunecoasă, prefăcută în sloi de gheaţă, spre ieșire. 

— Mda! Bâţâi bălrânul din cap, fără nici o bucurie. 

Celălalt întreba cu ochii 

— Nimic scris de la domnie? 

— Nimic! 

— Nici din gură? 

— Ba da: să înapoiez domniei tale darul trimis. 

Trupul musafirului păru că se frânge. 

— Nu e cu putinţă! Șopti pierdut... 

Călugărul căută sub căpătâi, de unde scoase o pungă îmbăierată, pe care 
Udobă o recunoscu. Punga aceea făcuse un drum lung peste munți. 

Se înapoia la stăpân neatinsă? O luă descumpănit din mâinile 
monahului. Fălcile i se zbăteau, obrajii tineri îşi pierduseră tot sângele de 
sub piele. Îi desfăcea legătura în neştire, cu gândurile răvăşite, năuc. Cu atât 
mai mare îi fu mirarea când descoperi în adâncul ei o cutie mică, pătrată, 
din argint. Aruncă punga şi veni către lumina lumânării cu minunăţia aceea 
în palmă, nedumerit, tulburat peste măsură. Tremurul fălcilor se potoli, dar 
zbuciumul sângelui îi păcănca în urechi ca un torent ce năvălește pe 
neaşteptate într-o vale aproape seacă. Călugărul se trăsese deoparte, ținând 
braţele încrucișate, frământat de gânduri grele. Cavalerul deschise cutiuţa. 
Pe mătasea albă, cu care era căptușită, se afla un inel. Îl privea fără să 
priceapă. Nu era al său. Se răsuci spre monah, strigând: 


— Slăvit să fie măritul Domn! 

Verzuiul ochilor lui se întunecă. Ridică inelul din temniţa capitonată, îl 
cercetă însufleţit, din ce în ce mai bucuros. Veriga purta pe zmalțul ei roşu- 
închis o scriere încârligată, din aur. Doi lei, cu capetele întoarse unul spre 
dreapta și altul spre stânga, susțineau cu câte o labă piramida trunchiată ce 
avea în adâncitura sa un cristal mare de diamant negrul20]. 

— O, cine o să ne dezlege taina scrierii acesteia? Strigă, uitând de orice 
prevedere. 

— Sssst! Făcu monahul, apropiindu-se. Ce scriere? 

Udobă îi întinse inelul. Abia atunci văzu și Paisie că altul era inelul și nu 
cel trimis prin mijlocirea sa peste munți. 

Scrierea gotică avea să fie descifrată, la câteva zile numai, de un călugăr 
de la Sânnicoara: „Doamne ajută!” Prin acest semn, Mircea îi arăta lui 
Udobă deplina sa încredere și îi ura izbândă. 

— Ce slobodă mi-e inima! 

— O piatră de moară o apăsa şi pe a mea, răsuflă monahul adânc. În 
ochii săi se aprinseră apoi două flăcărui. Vlad pune la cale ceva împotriva 
Măriei Sale. Vornicul a rostit numele stolnicului Bratei. Pe al celuilalt boier 
nu l-am deslușit. 

— Cum ai aflat? Se repezi Udobă. 

Gura monahului se pecetlui. Părea că nu auzise întrebarea. 

— Dacă e taină, taină să rămână! Surâse Nan Udobă. Nu uita să-i 
înștiințezi pe stareţi. Plecăciunile ce le vor face uzurpatorului, vor scuti 
mănăstirile de a fi răscolite. Vor putea astfel adăposti în voie pe credincioșii 
slujitori ai adevăratului Domnitor, prigoniţi de hicleni. 


Capitolul IX 


UN HRISOV ÎNSEMNAT. 

Un şir de carete se îndrepta spre cetatea Făgăraș, venind dinspre Brașov, 
însoţit pe laturi de cete transilvănene înarmate, cam la o mie de oșteni, cât 
un pâlc muntean. În fruntea alaiului călăreau câţiva viteji de-ai pârcălabului 
cetății şi de-ai starostelui. La o oarecare depărtare, pe acelaşi drum, o oştire 
ungurească, nu prea numeroasă — un corp de oaste — venea pe urmele 
caleştilor. 

La poalele muntelui, în lunca Oltului, iarna abia își luase tălpășița. 
Rămânea stăpână încă multă vreme pe culmi, în zănoage și în văile 
prăpăstioase. Abia în vară izbutea puterea soarelui să biruie omătul, 
presehimbând înfăţişarea lacurilor. Prefăcută în apă cristalină se rostogolea 
peste pereţii stâncoși, să întâlnească pâraiele pierite în crăpături, sau, 
rămânea să adâncească unda iezărelor albastre din gura largă a căldărilor. 
Nici o trecătoare nu tăia muntele acesta, ca un zid neted de cetate, de-a 
curmezişul, nici un drum de căruţe nu-l străbătea de dincolo, încoace, 
numai cărări înguste, întretăiate în lungul piscurilor, ori coborând ametitor 
povârnişurile umblate de turmele ciobanilor. 

După aproape o lună de şedere în cetatea Brașovului, Mircea se 
reîntorcea în ducatul său. Pe la mijlocul lui februarie fusese vestit să 
poftească degrabă la o altă întrevedere însemnată, de prietenul său Știbor, 
voievodul Transilvaniei. Apoi, la numai câteva zile, sosise şi trimisul 
regelui Ungariei cu o scrisoare către „Strălucitul bărbat, Domnul Mircea, 
voievodul transalpin...” arătând că dorea să-l vadă, să se sfătuiască 
împreună. 

Craiul adăuga că bucuria i-ar fi şi mai mare, dacă Domnitorul va veni 
însoțit de credincioasa doamnă, soţia sa. 

Sigismund se oprise la Braşov, întors dintr-o campanie militară 
întreprinsă împotriva lui Ștefan Mușat și aştepta primăvara ca să se întoarcă 
la Buda. 

Întrevederea aceasta se sfârşise de curând. 

La ospăţul dat în cinstea lui Mircea și a doamnei sale, le vorbi de această 
luptă sfârşită cu bine. 

— Uzurpatorul de la Suceava ne-a înlesnit o biruință uşoară. Îşi teme 
tronul. Solii ne-au adus o scrisoare de pace dibaci ticluită. Se declară 


prieten, vasal, dar împotriva turcilor nu primește să meargă. Povaţa lui 
lagelo. 

— Polonia e departe, n-o strâmtorează cu nimic Ildârâmul. 

— Aşa e, iar Vladislav, ca să ia o hotărâre, trebuie să-i aducă sub 
ascultare mai întâi pe panii săi. Şleahtal™! e risipită pe întinsul marii 
Polonii, făcând ce o taie capul. Nici să n-audă de cruciada pe care domnia 
mea vrea s-o încropească. Nădejdea ne rămâne la curţile apusene. Soliile 
noastre au împânzit Europa. 

Se opri înveselit de un gând. 

— l-am scris regelui Franţei și despre domnia ta. Și lui Filip de 
Burgundia. Hermann de Cilly e nu numai un nobil viteaz al domniei mele, 
dar şi un bărbat plin de istețime. La îndemnul său i-am strecurat regelui 
Franţei câteva vorbe ce o să-l pună pe gânduri, cum că Baiazid s-ar fi fălit 
că va da calului său să mănânce ovăz în catedrala din Romal?! 

Nobilii maghiari făcură haz de gluma regelui. Mircea nu împărtăși 
ușurința cu care era cântărită puterea otomană. „Dea Domnul ca zeflemeaua 
să nu se întoarcă împotriva craiului unguresc”, gândea, în vreme ce ţinea 
paharul său cu vin înălțat în cinstea gazdei. Era așezat în stânga regelui, 
doamna Mara la dreapta. Aceasta sorbea cu nesaț vorbele de duh ale 
rubedeniei sale, neştiutoare despre miezul amar al lucrurilor. 

— Hrisovul ce-l vom semna mâine, va fi pentru domnia mea un sprijin 
însemnat, tinu să rostească înainte de a goli paharul, apoi se reașeză. O clipă 
păru preocupat, îi vorbi Basarabului cu bunăvoință. 

— Domnia ta mă va însoţi numai de voi merge în fruntea oștirilor; de 
voi trimite doar pe gladiferul nostru, vei face la fel. Deocamdată am hotărât 
a pune la îndemâna voastră un corp de oaste ungurească, în frunte cu iubitul 
nostru Ștefan de Losoncz. 

Mircea ii mulțumi, îşi arătă deplina încredere în banul Ștefan — o 
rubedenie a doamnei Mara — pricepând că regele îl alesese într-adins. 

— Nu ştiu când îmi vor îngădui treburile a o face, dar Domnia ta să nu 
se îndoiască de hotărârea mea: voi coborî munţii să alung unealta lui lagelo 
de la Argeş. Vom merge împreună, desigur. Ar fi bine să sfârşim treaba 
aceasta înainte de a se strânge cavalerii apuseni la Buda. O, ce greu se 
mișcă acești seniori! 

— În vreme ce Ildârâmul nu stă cu mâinile în sân. Ce va face oare 
Veneţia? 


— La îndemnul papei a făgăduit o flotă. Sosesc neîncetat arme. 
Credinciosul nostru Știbor se va îngriji ca armele să nu-i lipsească nici 
Domniei tale. Toate atelierele lucrează aici în Transilvania cu ardoare 
pentru Domnia ta. Pârgarii orașelor au tot interesul, drumurile nu mai sunt 
slobode pentru neguţătorii transilvăneni. Braşovul te-a primit ca pe un slăvit 
biruitor ce eşti. 

— Într-adevăr, Domnia mea nu va uita cinstirea ce mi s-a adus din 
partea tuturor. 

A doua zi, grămăticul Mihail, din partea Domnitorului, împreună cu 
cancelarul şi palatinul regelui întocmiră hrisovul de înţelegere dintre cei 
doi, în vederea luptei împotriva vrăjmașului otoman, ce ameninţa cu 
cotropirea și ţările de la nord de Dunăre. Era în 7 martie, o dimineaţă 
zburlită, vântoasă, venită după zile calde şi luminoase. 

— A cui e baba astăzi? Glumi Domnitorul, intrând însoţit de boierii 
Baldovin şi Stoean Glin!23] să întocmească scrisorile de încunoştinţare către 
cancelariile crăieşti, despre însemnatul hrisov iscălit de regele Ungariei și 
Domnitorul Țării Româneşti. 

— A lui Muşat şi a lui lagelor, Măria Ta, îi întoarse gluma gramaticul 
Mihail. 

Făcură haz cu toţii. Domnitorul îi ceru nobilului Mihail să citească 
hrisovul. Acesta începu domol, poticnindu-se când şi când la cuvintele 
latinești mai greoaie, presărate de părtașii maghiari, încât mormăiala sa 
semăna mai degrabă a litanie. 

— Treci la fapte, lasă titlurile! 

— Atunci s-o luăm de aici... „ajutaţi de sfatul baronilor 
ambele părţi...” Să le înşir numele, Măria Ta? 

Domnitorul făcu o mișcare, îndemnându-l cu mâna. Glasul urma pe 
același ton. 

. „de prietenie şi într-ajutorare, împotriva puterii otomane”... 

Actul cuprindea și învoiala de care pomenise regele la masă, ceea ce 
aşeza pe cei doi conducători într-o deplină egalitate, deşi unul dintre ei, în 
fapt, nu mai ocupa tronul ţării de câteva luni. 

— Domnia mea e uluită de o atât de mare bunăvoință, le împărtăşi 
cavalerilor săi gândurile ce-l însuflețeau. L-am judecat oare greşit, ori s-a 
schimbat o dată cu trecerea năbădăioasei și necugetatei sale tinereți? La 
urma urmei... Și nu-și sfârşi gândul. 

— Să ne vedem de treburi, solii aşteaptă să plece. 


[24] noştri de 


— Şi noi ar trebui s-o facem cât mai curând, Mărite Doamne, îndrăzni 
logofătul Baldovin. Petrecerile se ţin lanţ aici și inima noastră nu se 
ușurează, pentru că ne e mintea într-altă parte. 

— Nădăjduiesc că după dănţuiala babelor o să poftească zânele, surâse 
Domnitorul. 

Dar vremea rea mai ţinuse aproape o săptămmă şi nici o caretă nu se 
umise la drum. Porniseră călare, cu două zile mai înainte, boierii Gal şi 
Iacov, ducând vestea sosirii către pârcălab și staroste, spre găzduirea 
oaspeţilor de seamă și a oștirii banului Ştefan de Losoncz. 

Alaiul domnesc fu întâmpinat de departe, dincolo de intrarea în oraş, de 
mulțimea sătenilor români, sași și unguri, veniţi din posade şi ocoale, de pe 
feudele nobililor. Sunau trâmbiţele, băteau tobele înspre porţi, unde se 
înșirau târgoveţii, breslași și negustori, cu calfele și slugile lor. Pârgarii 
orașului, în frunte cu starostele, se apropiară de careta Domnitorului, pășind 
solemn, așa cum făcuseră și cei din Brașov, vrând să-l cinstească după 
datina străbună munteană. Pârgaril Febutin și Martin purtaseră spre el o tavă 
acoperită cu un ștergar vărgat, pe care se lăfăia mare, crescută, o pâine 
rumenă, în vrane ce alt pârgar, Cruș, ţinea pe o tavă mică un blid sculptat, 
plin de sare. 

— Grâul din care e făcută s-a copt în pământ valah, Măria Ta. 

Mircea rupse o bucată. Era caldă, pufoasă, ademenitoare pâinea. Lumina 
soarelui dogoritor al verilor muntene și seva gliei străbune se adunaseră în 
ea. Trase adânc în piept mireasma neasemuită. Revăzu cuhnia domnească 
de la Argeş, țăsturile pe vatra încinsă, cuptoarele și un dor aprig îl cuprinse 
după ţinutul copilăriei, după muncelele şi câmpiiie de la poalele lor, după 
lunca Dunării, după apele iuți, cântătoare, limpezi, ale Argeșului și Oltului, 
în strâmtoarea munţilor, după necuprinsul Dobrogei, al mării. Muie bucata 
de pâine în sare, cu ochii înceţoșaţi, poftind-o pe doamna Mara să facă la 
fel. Tava fu purtată apoi spre celelalte carete. Boierii români, nobilii sași şi 
maghiari cinstiră și ei datina aceasta. 

Străbătură orașul, oprindu-se la porţile cetăţii. Se aflau acolo pârcălabul 
cu oștenii săi, vornicul domnesc al ducatului Făgăraş și mulțimea boierilor 
munteni, refugiați peste munţi, al căror număr se îngroșa mereu. Își 
părăseau domeniile ohabnice mai cu seamă boiernașii, împotriva cărora 
marii dregători duceau o politică de jeluire, încuviinţată de uzurpator și 
dregătorii teritoriali aflați în fruntea ținuturilor sau Judeţelor, credincioși lui 
Mircea și de aceea schimbaţi din slujba lor şi prigoniţi. 


Îl înconjurară la coborârea din caleașca Nicolae de Ludaș, Alaman, 
Șerban, Radu lui Stan, Manea, Gherghina, Vâlcu, Drăgan, Vasea, Vladislav, 
Aga ban, jupan Dragomir de la Segarcea?! și alţii, bucuroși de învoiala 
făcută cu regele Ungariei la Braşov. 

— Ce mai e nou pe aici? S-a scurs cam multă vreme de la plecarea 
noastră, le vorbi Domnitorul domol. 

Soţiile boierilor o înconjurară pe Doamna Mara. Slugile aşteptau pe 
scară. Printre jupâniţe strălucea Anca, fiica boierului Nicolae de Ludaș, 
printre slujnice, Licsandra, fata aceea care, ocrotită de Domnitor la cererea 
călugărului Paisie, ajunsese să fie îndrăgită la Curte de toată familia 
acestuia. Ostașul care făcea de strajă la uşă n-o scăpa din ochi şi, spre 
bucuria lui, nalba aceea albă nu-și mai pleca tulpina ca bătută de o pală 
vântoasă. Boierul Baldovin îl întreba tot mai des pe Bărbat, dacă și-a ales 
un naș. Jupan Şerban, capul cetei din care făcea parte acum, un cavaler 
grozav de isteţ în lupta cu sabia, subţire la trup ca un lăstar de stejar, glumea 
la fel. Oşteanul nu îndrăznea să-l descoase în același chip, ghicind de ce 
boierul acesta frumos adulmeca cu nasul lui ușor vulturesc mireasma 
trandafirului ce crescuse în grădina boierului Ludaş. Fecioara ocolea sfioasă 
privirea de boz copt ce stăruia pe păru-i de aramă lustruită, pe pielea-i 
fragedă ca petalele narcisei! 

— Au mai sosit nişte boieri, Măria Ta. Printre ei și Milcul Dănișor şi 
stolnicul Bratei. 

Auzind pomenit numele celui din urmă, Domnitorul tresări, dar nu spuse 
nimic. 

— De asemenea, mai multe scrisori. Una dintre ele a adus-o un călugăr 
de la Tismana. 

— De la credinciosul nostru egumen Nicodim! Rosti cu bucurie Mircea. 
Sfaturile preacucernicului mi-au fost totdeauna de folos. Oboseala drumului 
ne împiedică a strânge în seara aceasta sfatul. Iubiții noştri oaspeţi trebuie 
să fie primiţi cum se cuvine. Unde a plecat banul Losoncz? 

— Luminăţia Sa vrea să întâmpine oștirea împreună cu ceilalți. 

— O, în sfârşit, pârcălabe, țările noastre, a Domniei mele şi a craiului 
Sigismund, se însoțesc întru același gând! Dea Domnul să biruim! Unde 
sunt boierii sosiți? De ce n-au venit în întâmpinarea noastră? 

— Să-i cerceteze mai întâi boierul Baldovin! Milcul și Bratei sunt răniți. 
Unul zice că a fugit de la Cotmeana, celălalt îndrugă verzi și uscate... l-am 
lăsat în grija călugărului sosit de la Tismana. 


Domnitorul păru nemulțumit. 

— Johann, omul de încredere al nobilului sas de la Bratilov, a adus o 
încărcătură de aramă şi o pungă cu bani; perperi bizantini[™®!, ducați de 
argint de-ai noștri și bani de aramă. Trimite vorbă că ceata lui e înarmată cu 
cămăși de zale și armuri venețiene şi n-aşteaptă decât un semn al Măriei 
Tale să ţi-o trimită aici, iar de te-ncumeţi să cobori din Transilvania, pe la 
Jiu, sunt gata să-ţi sară într-ajutor şi mulţi jupani de prin partea locului cu 
cetele lor; la fel vor face și obştiile sătești, târgoveţii. Beciurile Vodiţei şi 
Tismanei păstrează hrană îmbelşugata pentru oștirile noastre, morile Tg. 
Jiului, Râmnicului macină grâul şi secara ce vor să ne-o trimită încoace. De 
la Severin la Argeș — zice Johann — uzurpatorul n-are prea mulți prieteni. 
Numai între Dunăre și muncele n-au bieţii oameni încotro, că sunt între 
nicovala marilor dregători şi ciocanul Ildârâmului. 

Pârcălabul îi vorbea în vreme ce suiau scara de piatră spre iatacele 
domnești. 

— Şi de la Brăila, veşti bune, Măria Ta. O încercare a oastei dregătorilor 
hicleni de a o supune a fost oprită cu jertfe mari pentru cei ce au vrut s-o 
lovească. Trimisul a adus şi o încărcătura de peşte. Corăbiile sunt păzite ca 
ochii din cap, spunea el şi calfele lucrează de zor la altele. Primejdia e mare 
pentru ţară dinspre Dârstor şi Dobrogea, Azapii și achingii fac mereu 
prădăciuni, iar hicleanul închide ochii. 

— Pentru că nu vrea şi nici nu poate să-l înfrunte pe Baiazid! Se mânie 
Domnitorul. 

În faţa iatacului său se opriră. 

— Trimite-mi pe călugăr, pârcălabe! Nu ţi-a pomenit nimic de ajutorul 
cerut egumenului Nicodim în scrisoarea noastră din ianuarie? 

— Nimic, Măria Ta. 

Chipul prelung păru nedumerit. 

Monahul pătrunse în iatac sfios, încovoiat, cu ochii plecaţi, mormăind 
cuvinte de binecuvântare. 

— Greu drumul până la noi, preacucernice! 

— Greu, mărite Domn, greu, dar l-am biruit. 

— Ce veşti de la Tismana? 

— Bune..., bune. La noi nu s-au pripăşit hicleni. Domnitorul luă sulul 
din mâna sa, dar îl văzu ferfeniţat, murdar. 

— Dar ce s-a întâmplat? Te-a plouat, ţi-a căzut în apă? Nu se mai 
desluşeşte nimic, o vorbă ici-colo... 


Spinarea celuilalt se încovoie și mai mult, mâinile se frământau ascunse 
în sutană. 

— 'Tâlharii, Măria Ta. După ce m-au prădat, m-au aruncat în vadul 
Jiului. Cât pe aci să-mi pierd viața. Am mas ud leoarcă la casa unui pădurar, 
bucuros că nu mi-au înșfăcat scrisoarea. Gândul îmi era numai la ea, s-o 
zvânt. M-au prins frigurile rele, am zăcut... 

— Degeaba ţi-a fost truda! Degeaba și suferința! Rosti Mircea 
dezamăgit, după o lungă tăcere, cercetând cu luare-aminte sulul. Pe 
neaşteptate se ridică, făcu un semn să-l lase singur. După ce-l văzu plecat pe 
călugăr se preumblă o vreme îngândurat, din nou apropie scrisoarea de 
lumina lumânărilor din polioaradru, apoi chemă la el pe postelnic 

— Aş avea nevoie de medicul sas. Găsește-mi-l degrabă și trimite-l la 
mine cu logofătul. 

Postelnicul fugi tulburat, crezând că însăşi Măria Sa avea nevoie de 
îngrijirile neamţului. Nu trecu mult și pătrunse în iatac boierul Baldovin. Îl 
găsi pe domnitor citind știrile sosite din ţară. Pe unul dintre degetele sale 
lungi străluci un inel cu piatră mare, rotundă, veche. Dregătorul se întrebă a 
nu știu câta oară unde-l mai văzuse, căci îl mai văzuse undeva — era sigur de 
acest lucru. Nu avu vreme să-și scormonească mintea. Voievodul lăsă 
scrisorile și înălță privirea spre el. 

— Stolnicul Bratei să fie supravegheat! 

Logofătul păru mirat. 

— Călugărul de la Tismana de asemenea! 

Aşteptă lămuriri, dar nu veniră. 

— Măria Ia, am a-ţi da o veste... 

Ochii negri se strânseră ușor, expresia feţei lungi, slabe, se înăspri. 

— Nan Udobă, comisul uzurpatorilor, e acum vistier... 

Îngrijorarea pieri deodată de pe chipul domnitorului. 

— Urcă tot mai sus hicleanul! 

— Lasă-l să urce! Se mulțumi să rostească Mircea, chiar vesel de vestea 
rostită. 

Ciudăţenia aceasta îl frământa pe logofăt de mai multă vreme și avea să- 
| frământe din ce în ce mai mult, ca și pe ceilalți boieri din slujba 
domnitorului. 


Capitolul X 


TRONUL SĂ MAI AȘTEPTE. 

Oștile părăsiră orașul Făgăraş la sfârșitul lunii mai. Le însoţi o bucată de 
drum norodul, strigând urale de izbândă către cavaleri şi oşteni. Porneau 
spre o ţară îndepărtată, pe un drum ocolit, la porunca Domnitorului Mircea 
şi a celor doi prieteni ai săi, voievodul Transilvaniei și banul Ştefan de 
Losoncz, vasalul regelui Sigismund, să o scape de sub stăpânirea 
osmanlâilor. Cel dintâi îi puse la îndemână oştiri, al doilea îl însoțea cu mai 
mulți nobili maghiari. Ţelul voievodului muntean nu fusese împărtășit cu 
încântare de Sigismund, care ar fi vrut mai degrabă o încercare nouă de a 
doborî de pe tronul Ţării Româneşti pe uzurpatorul potrivnic lui, unealtă a 
turcului. La începutul lunii, la porunca sa, nobilul Losoncz se avântase 
dincolo de munţi să aducă la îndeplinire aceasta dorință a stăpânului său, 
dar urmarea se văzuse. Într-o scrisoare, o recunoștea drept umilitoare şi 
primejdioasă însuși cel vinovat de pripeala aceasta: „Vlahia e pierdută 
pentru noi, Dunărea căzută în mâna dușmanului...”. Cu drept cuvânt „Terra 
Transalpina, cum o numea el, nu numai că nu fusese slobozită, dar pe 
deasupra turcii, chemaţi de Vlad, puseseră mâna pe Tumu, zis Nicopolul- 
Mic. În cetate așezase oșteni de-ai lor, iar mai apoi Baiazid, încurajat de 
nesocotința şi neputința lui Vlad, înșfăcase Dobrogea şi Dârstorul, 
pretinzând că le apără de lăcomia coroanei ungurești. 

Pregătirile de plecare se încheiaseră cu un praznic mare. Duminica trecu 
ca o clipă în sala de ospeţie a cetăţii. Vinul vechi, din ţinutul Bălgradului, 
mare cetate a Transilvaniei, ce în vechime Apullum se chema și bucatele 
îmbelșugate, gătite de cuhnia domnească, sporiseră veselia. Domnitorul, 
cavalerii se prefăceau a nu vedea îngrijorarea de pe chipurile soțiilor, 
iubitelor, rubedeniilor. Anca de Ludaș lăsă sfiala la o parte şi, într-ascuns, 
mâna ei catifelată o căuta pe a jupanului Șerban, să-i dăruiască talismanul 
ce avea să-l ferească de iataganul spahiilor. Cu un oftat i-o prinse și o 
frământă năuc, până ce fata începu să geamă din pricina strângerii. Ochii lui 
adânci îşi cercau iertare umezi și fecioarei îi păru a se oglindi în heleșteul 
fără fund din curtea părintească, printre frunzele nuferilor. Doamna Țării 
Româneşti împărţi la sfârşitul ospăţului, împreună cu domniţele şi 
jupâniţele, lucruri cusute de mâinile lor cavalerilor maghiari, sași și 
munteni. Nici oștenii n-au fost uitaţi. Slujnicele purtară spre cete și pâlcuri 
coşuri încărcate cu hrană de drum, aduse din beciurile boltite și răcoroase 


ale cetăţii. Licsandra îi întinse lui Bărbat o năframă cusută cu râuri de 
lămâiţă. „Să n-o pierzi!” îi şopti iute. „Şi să te-ntorci cu bine!” Încurajat de 
vorbele ei, de lumina slabă a faclelor, oşteanul se repezi și o sărută pe 
tâmplă, ceea ce o rușină într-atât, că fugi fără să se mai uite în urmă. 
Ascunsă într-un ungher, se aşternu pe plâns, nici ea nu ştia de ce. 

Poienile ducatului înfloriseră aromitor. Oșştirile străbăteau olatul de la 
poalele Făgărașului, îndreptându-se spre cel al Bârsei. Tălăngi răsunau tot 
mai îndepărtate în înserarea ce se lăsa, arătând că turmele și cirezile se 
trăgeau spre ţarcuri și ocoale. Pe ogoare se vălurea meiul și secara, iar pe 
locurile apropiate de albia Oltului, trifoiul şi dughia, inul și cânepa. 

După ce hodintră la Brașov şi se întăriră cu oștirea de lefegii strânsă şi 
tocmită de voievodul Știbor, pe care o luă în primire Milcul Voicu Dănișor, 
Domnitorul dete poruncă de trecere a munților. Smuls din ghearele 
pretinsului călugăr și ale stolnicului Bratei, acest boier se întremase iute sub 
îngrijirile medicului domnesc. Bănuiala înfiripată în mintea Domnitorului, 
de când i se înfăţişase în iatac acel monah, o întăriseră veştile primite de 
peste munţi. Licoarea ce i-o strecurase bolnavului, pretinzând că o să-l 
întărească, nu era decât o fiertură de buruieni adormitoare, vătămătoare 
pentru minte — cum îl înştiinţase în taină medicul sas. Cele petrecute n-ar fi 
fost date la iveală cu totul, dacă Micul, la povaţa sasului, nu s-ar fi prefăcut 
mai departe istovit. Crezând că-i făcuseră cu adevărat de petrecanie, cei doi 
se sfătuiau fără sfială, de faţă cu el. 

— Uzurpatorul se perpeleşte ca pe jeratic, Măria Ta, neștiind cum să 
purceadă la aflarea sorocului de năvală a oștirii transilvănene a Măriei Tale 
asupra sa, îi dezvăluise Dănişor uimit. 

Prinşi, legaţi, aruncaţi în temniţa, îşi recunoscură vina, cerură îndurare 
pentru viaţa lor, împroşcându-l pe uneltitorul Vlad cu blesteme. La puţină 
vreme, poposi în cetate adevăratul călugăr, cel trimis de egumenul Nicodim 
şi lucrurile se lămuriră pe deplin. Stolnicul Bratei se însoțise de la bun 
început cu presupusul monah — tot o unealtă boierească a dregătorilor lui 
Vlad — să-l prade de scrisoarea și argintii sortiți Domnitorului Mircea. La 
hanul unde trăseseră toţi trei, nu izbutiseră. Plecaţi pe urmele sale, 
îndepliniseră ticăloasa faptă într-o pădurice, apoi se despărţiseră, apucând 
pe căi diferite, lăsându-l pe bietul schimnic dezbrăcat, legat de un copac, să 
pună în seama a cine ştie ce tâlhari prădăciunea. Obosit și înfometat, 
stolnicul căuta o casă de român. Nu numai că n-o găsise, dar se pomeni pe 
neașteptate cu o săgeată în picior. Fusese jefuit, la rându-i, de hainele sale 


scumpe și de punga cu arginţi. Tâlharii, de astă dată unii adevărați, îl 
părăsiseră însângerat, doborât la pământ. Aşa-l găsise Danișor, care se 
strecura furiş către cărările munţilor. Milos, încrezător, îl purtase în cârcă 
până la sălaș, cerând găzduire în casa unui dulgher. Nu se umise de la 
căpătâiul lui până nu-i văzuse tăietura spre vindecare. Se pregătea de drum, 
să se pună în slujba Domnitorului Mircea cât mal degrabă. 

— O să vin și eu îndată ce m-oi întrema, gemuse Bratei, prefăcându-se 
slăbit, dar nici n-apucase celălalt să iasă bine pe ușă, că sărise din pat, cu 
arcul şi tolba cu săgeți ale dulgherului, pornind pe urmele sale. Îl ajunsese 
pe Dănişor la un pârâu. Dintr-un stufăriş slobozise spre el una după alta 
câtova săgeți. Gâfâia, se îneca de atâta alergătură, dar truda nu-i fusese 
degeaba. Dănișor era mort. Căzut cu faţa în jos în apă! Unda puiului se 
înroşise. După isprava-i spurcată, pierise fără urmă. 

Câţiva viteji porneau să cerceteze dinainte drumul — îndrumați de tânărul 
boier Șerban — purtând trâmbiţe și tobe cu care se da semnalul de primejdie. 
Grosul oștirii venea pe urmele acesteia. Străbăteau locuri povârnite, înguste. 
Muntele mai păstra zăpada groasă pe creste și în unghiurile dintre culmi. 
Călărimea, deşi împărţită în trei pâlcuri — ai dregătorilor munteni în frunte, 
în mijloc husarii, urmaţi de curtenii mai vârstnici — se strecurau greu pe 
cărările întortocheate, înșiruită pe cai falnici, dar neînvăţaţi cu pragurile 
stâncoase, ducând pe spate povara seniorilor împtătoșaţi de război, cu 
cămăși din fir de fier, armuri apăsătoare, coifuri metalice, genunchiere și 
apărători la încheietura mâinilor și la glezna picioarelor, sabia la șold și 
lancea în teaca şeilor. Pedestrimea, înarmată cu sulițe, arcuri și tolbe cu 
săgeți, având atârnate de umăr scuturile de apărare — din lemn acoperit cu 
piele, ca cele tătăreşti — se așeza degrabă în ascunzători de steiuri, până ce 
sosea porunca de înaintare. 

Urcuşul se sfârși. Înainte de a cobori, oștile se hodintră, alcătuind pe plai 
tabăra în care maseră câteva zile. Domnitorul, însoțit de dregători de-ai săi 
şi străini, cercetară stricăciunile, împărţiră porunci cum să fie orânduită din 
nou oștirea. Caii vătămaţi aveau să fie întorși la Brașov împreună cu oștenii 
îmbolnăviţi. 

La poalele munţilor întâlniră o turmă de oi. Ciobanul nu se zărea 
nicăieri. Câţiva voinici plecară să-l caute. Îl găsiră ascuns împreună cu doi 
feciori ai săi, oameni zdraveni, spătoșşi, în desișul pădutii. Aduși în faţa 
Domnitorului, aşteptau întunecaţi, cu fălcile încleştate, hotărârea acestuia. 


Jupan Manea izbuti să-i smulgă celui bătrân câteva vorbe. Îi gonise de lângă 
turmă şi zăvozi de teama oştirii străine. 

— De lupi şi de tâlhari să vă înfricoșaţi, oameni buni, nu de oștenii 
Măriei Sale, le strigă boierul. 

— Hei, bietul! Oftă moșul cu obidă, bâţâind din cap cu neîncredere. De 
mult s-o fi prăpădit fiul lui Radu Negru-Vodă! 

Domnitorul surâse. 

— Cine ţi-a dat, păstorule, vestea aceasta? 

— Apăi nimeni, mintea mea socoate aşa, că de trăia cum să-l lase inima 
să pribegească la străini și de ţară să n-aibă habar? S-aleasă paragina de 
moștenirea Basarabilor! La Curte, huzur boieresc, la Tumu, pe Dunărea 
noastră Ildârâmul, în Ţara lui Dobrotici și la Dârstor numai osmanlâi, de nu 
mai încăpem nici noi bacii cu turmele de ei. 

— Într-acolo se-ndreaptă Măria Sa şi slobode vor fi iarăşi olaturile de la 
marea cea mare! Vorbi Călin din Scareiul Făgăraşului, frate cu egumenul 
Stânciul, nobili amândoi de-ai Basarabului. Te pleacă, netrebnice moșneag, 
în faţa Măriei Sale şi cere-i iertare de vorbele necredincioase ce ţi-au ieşit 
din gură! 

Ciobanul, îmbrâncit, căzu la picioarele lui Mircea. Fiii se lăsară singuri 
la pământ, luminaţi dintr-o dată la faţă. Domnitorul se aplecă să-l ridice pe 
bătrân, mustrându-l pe cavalerul pripit în judecată. 

— Domnia mea altcum socoate! Sunt cuvinte grăite întru adevăr! Te du 
la treburile tale, păstorule și de va întreba cineva dacă văzut-ai o oştire 
numeroasă să zoci că nu, dar în inimă să râzi, pentru că mâinile 
Domnitorului Mircea te aridicară și tot Domnia mea va aduce din nou 
slobozenia ce o avură aceste pământuri, direptatea şi pacea! 

Abia atunci crezu moşneagul și sughiță a plâns. 

— Ți-i dau pe amândoi feciorii, Mărite Doamne! Călăuze mai bune n-ai 
să găseşti, de n-or fi buni oșteni, că de mici îi port după mine spre toate 
olaturile. Țara lui Dobrotici o ştiu ca liniile din palmă. De vreţi s-ajungeţi la 
Brăila, s-o ţineţi pe apa Teleajenului, spre vadul Buzăului. Înspre 
Câmpulung de apucaţi, să ocoliți drumul cel mare, că-ntr-acolo mergea, 
pesemne, o oştire a Vladului. Întâlnirăm acum două nopţi nişte ortaci 
ascunși cu rămășiţa turmei nespârcuită de împlătoșaţi. Numai sudalme și 
tânguiri ţâșneau din gura sărmanilor? De aia-nţepenirăm și noi în tufe, că 
ziceam c-or fi tot hiclenii şi ne-ar tăia și firul vieții. 


După ce opri pe unul dintre feciori, Domnitorul ţinu sfat de război 
împreună cu dvoreniil271, să hotărască ce au de făcut. 

— Dacă am merge pe urmele oștirii, zic și eu ca domniile voastre, că 
apucată din spate am nimici-o, dar cugetul nu mă lasă să sfârtecăm viteji 
de-ai țării cu nemiluita, pentru o mână de boieri spurcaţi. 

— De nu, să aflăm măcar încotro se îndreaptă, ce are de gând să 
săvârşească. 

— Ţelul Domniei mele nu s-a schimbat, de aceea ne vom urma calea. 
Nădăjduiesc că dregătorii uzurpatorului n-o să cucerească Transilvania, 
glumi Mircea. Tronul să mai aştepte, slobozenia ţării înainte de toate! Unde 
sunt muntenii și nu poftim noi, avem vreme pentru asta, încheie el sfatul, 
dând apoi poruncă de urnire înspre Teleajen. 

La Brăila, Domnitorul hotărî popas lung, după ce ascultă sfatul 
pâncălabului. Oştirea fusese întâmpinată de garnizoana munteană cu 
chiuituri. Apoi se apucară de rânduit mulțimea corăbiilor. Solii cetăţii se 
împrăștiară spre dregătorii olaturilor dobrogene, ducându-le cuvânt de taină, 
ocolind posturile otomane. Chefaliile îi rămăseseră credincioase lui Mircea, 
fără să arate pe faţă acest lucru, de teama iataganelor. Dobrogea cunoscuse 
cruzimea sălbatecă a achingiilor şi azapilor celor dintâi sultani, suferea 
acum nu numai prădăciunile, dar chiar stăpânirea păgânului. Fusese cucerită 
şi eliberată în mai multe rânduri de Basarabi. Cu doi ani în urmă Dârstorul 
căzuse prin înfometare. Populaţia din cetate se predase învingătorului după 
ce făgăduise că le dăruia la toţi viaţa, dar biata adunătură fusese spintecată 
numaidecât, fără să scape un copil ori vreo femeie. În anul următor urgiei 
acesteia, Mircea descotropise nu numai Dârstorul, dar şi întreaga Dobroge, 
dând prinșii în mâna chefaliilor. 

O parte din oştire coborî spre Dârstor, în corăbii, pe Dunăre, în vreme ce 
restul, cu toată călărimea, se strecura într-acolo pe uscat, ocolind 
smârcurile. 

Corăbiile se opriră într-un anume loc, nu prea departe de cetate, să 
aștepte restul oștirii. Dinlăuntrul Dobrogei se mișcau spre același punct 
căpeteniile chefaliilor, cu pâlcurile și cetele lor, ascunse prin stufărișuri, 
înaintând doar noaptea. Cetatea trebuia cuprinsă prin surprindere. Numărul 
ostașilor turci din garnizoană, copleșit de al muntenilor, făcea cu neputinţă 
păstrarea Dârstorului, dar ienicerii şi spahii le puteau veni într-ajutor și 
Domnitorul urmărea să-l recucerească fără pierderi mari de oameni. 
Porunca merse și către căpeteniile dobrogene, să nu hărțuiască nicăieri 


posturile de pe întinsul câmpiei ori de la marginea Deliormanului. Dârstorul 
luat, Țara lui Dobrotici era ca şi slobozită. 

Atacul fu dat noaptea, atât dinspre uscat cât şi de pe corăbii. Garnizoana 
se pomeni lovită de bolovani, asediată de scări, ţintită de săgeți, orbită de 
şomoioage aprinse, străpunsă de lănci, sulițe, spintecată de săbii. 

În zori, prinşii fură mânaţi pe Dunăre, trupurile ucișilor azvârlite în 
undele adânci, care le purtară spre mare. În cetate se orânduiră toate ca și 
cum nimic nu s-ar fi întâmplat, străjile muntene împărțindu-se pentru 
veghe, noul pârcălab, boierul Manea, alegându-și oștenii pentru 
gamiazoană, din rândul dârstorenilor şi al celorlalte căpetenii dobrogene. 

Când aflară numele cuceritorului, osmanlâii goniră către pașalăcurile de 
la miazăzi. Oștirea lui Mircea le împuţina numărul prin hărțuială, îi urmări, 
pătrunzând adânc în olaturile stăpânite de Baiazid, ce fuseseră odinioară ale 
țaratului bulgar. 

Petrecu vremea în Dobrogea până către mijlocul lunii iunie, întărind 
posturile chefaliilor, învățând oastea acestora cum să lupte cu păgânul. 

— Să nu vă stoarcă vlaga făloșenia acestei biruinţe! Baiazid are oști 
bune. lenicerii și spahiii lui se mișcă ușor, lovesc iute, diavolește. Nu mai 
risipiţi ducaţii pe armuri venețiene! Domnia mea are de gând să facă la fel. 
Călărimea noastră se răsuceşte greu în ele, caii ostenesc repede. Să luăm 
aminte ce are bun dușmanul, pentru că izbânda va fi de partea oastei celei 
mai iuți şi mai iscusite, nu de partea celei mai numeroase. 

Ajunsă din nou la Braşov, oștirea fu întâmpinată cu flori, sărbătorită. 
Biruitorii aflară însă o veste uluitoare. În lipsa lor, o oaste regală, pironită la 
Posada, fusese lovită pe neașteptate de dregătorii uzurpatorului muntean și 
zdrobită, lucru ce-l făcea pe Sigismund de Luxemburg să turbe, să se jure 
cu va coborî munţii şi din pulberea lăsată în urmă-i nu se vor ridica mulţi 
boieri valahi. Dar nobilii transilvăneni și maghiari ştiau că după ce îi va 
trece furia, va uita şi de jurăminte, lăsându-se îmbătat de cine știe care alt 
vis de mărire, lucru ce se întâmplă, când primi scrisori cu veşti bune de la 
regele Franţei și de la numeroșii duci germani care doreau să ia parte la 
cruciada sa. 

— Măria Ta, ştiu acum cine se afla printre dregătorii din oastea lui Vlad, 
îi vorbi la câteva zile logofătul Baldovin lui Mircea. 

Domnitorul privea prin fereastra înaltă a iatacului interiorul curţii, 
luminat la ceasul acela de un soare arzător. Nu se întoarse, nici nu întrebă 
cine. 


— Nan Udobă a izbit şi el garnizoana maghiară de la Posada! 

Trupul Domnitorului își pierdu arcuirea, înțepenind. Dar numai pentru o 
clipă. Se răsuci de la fereastră și străbătu cu paşi domoli încăperea, căzut pe 
gânduri. 

— Acest lucru să rămână o taină între noi, boierule, rosti încet. 

Mâna dreaptă învârtea ușor inelul cu piatră mare, rotundă. 

— Mai cu seamă, să nu ajungă această știre la urechea regelui. 

Logofătul plecă înciudat pe el însuși că nu izbutea să prindă nici acum 
firul purtării neînţelese a Basarabului. 

Prin iulie, însă, Sigismund își reaminti de rușinea de la Posada şi, 
socotind că erau prea de tot două înfrângeri suferite de la valahi în același 
loc, fără să-l înştiințeze pe Mircea, cu care încheiase învoială în acest scop, 
străbătu munţii să-l pedepsească pe cutezătorul Vlad. Înfrântă în locuri 
prielnice lui Sigismund — fiind luată și pe nepregătite — oștirea dregătorilor 
munteni se retrase către cetăţi, lăsându-i regelui cale liberă spre Dunăre. 
Sfătuitorul acestora, Nan Udobă, gândea că nu i-ar strica țării dacă 
osmanlâii ar fi alungaţi de acolo, având grijă să nu rămână nici ungurii prea 
mult. Într-adevăr, regele coborî nestingherit spre Tumu. Ar fi fost un punct 
de sprijin pe marele fluviu pentru cruciați. Îmbătat de izbânda avută și 
pornind în iureş necugetat, săvârși ceea ce, punând la cale cu strategia-i 
ştiută, n-ar fi înfăptuit: cuceri Nicopolul-Mic. După ce așeză acolo o 
garnizoană ungurească, se pregăti să lovească însuşi Nicopolul-Mare, de pe 
malul vecin, dar nobilul Cilly, văzând în ce stare se afla cetatea cucerită — 
care dacă ar fi rămas în ruină primejduia vieţile castelanilor şi oștenilor 
dintr-însa — îndrăzni să-i atragă luarea-aminte și să-l sfătuiască să aştepte 
mai întâi să fie dreasă și întărită. După înnoirea cetăţii, își schimbă gândul. 
Dorea acum să-l reîntâlnească pe uzurpator. Făcu cale întoarsă spre inima 
Ţării Românești, dar prevenind acest atac, dregătorii, orânduiţi cu oastea 
deasupra unor văi înguste şi prăpăstioase, zdrobiră şi de astă dată pe a 
regelui. 

— Greşelile lui Sigismund mă pun pe gânduri, îi scrise voievodul Știbor 
lui Mircea. S-a dus nu spre folosul nostru, al Domniei tale mai cu seamă, ci 
mai degrabă pentru al lui Vlad. L-a întărit, cum s-ar spune, în scaunul lui! 

La mâhnirea aceasta, arătată de prietenul său, Mircea răspunse cu vorbe 
de încurajare: 

— Câtă vreme Tumu va rămâne în mâinile garnizoanei așezată de el 
acolo, Domnia mea nu poate decât să se bucure. Lupta noastră o ducem 


împotriva otomanilor și numai a otomanilor! Ce n-a priceput lagelo, pare a 
înţelege regele Ungariei și mai mult nu doresc. 

— Hm! Făcu Ştibor pe gânduri, după ce citi aceste rânduri. Mi-e teamă 
că se pripeşte, nimic nu alcătuieşte cu temei. 


Capitolul XI 


SCHIMBĂTOR CA VÂNTUL. 

După câteva zile de ploaie măruntă, ceţoasă, ce încleia inimile, trupurile, 
pisăloaga curgere se preschimbă în zloată. 

Fulgi mari se aninau în spinarea gârbovă a copacilor desfrunziţi, 
rostogolindu-se apoi apoși pe coaja neagră, ca niște lacrimi. Ochiurile 
bălților clipeau mioape. Suflul vântului zvântă stejărişul, care se înfășură 
curând în mantie albă. Pământul se încreţi, se întări, apa prinse pojghiţă și 
încăpățânata năvală, ciuruită de sus, se strânse într-un strat de o palmă. 
Străjile presărau paşii lor de veghe de-a lungul zidurilor. Când se întorceau 
din rond nu-i mai aflau. Cărarea, descotropită către drum, pierea şi ea, calea 
spre cetatea tăcută părând pierdută. 

La al doilea rond, descoperiră nişte călcături de uriaș, dar omul nu se 
zărea nicăieri. Nu-l găsiră nici la poartă, unde-l căutară cu feştile. Ortacii de 
acolo deteră din umeri nedumeriţi: nu poposise nimeni. „Ei drăcie!” 
înconjurară zidurile, luminând netezimea lor până spre creste. Auziră 
chemarea străjilor dinlăuntru. Se buluceau înspre locul acela oşteni cu pasul 
iute, azvârlind vorbe învălmășite şi parcă icnite de luptă. „Hei, ce se- 
ntâmplă acolo?” Nici un răspuns. Fugiră spre poartă. Lucrurile se lămuriră, 
văzând o namilă prăvălită, cu mâinile legate. Pătrunsese în cetate într- 
ascuns, biruind înălțimea zidului cu ajutorul unei frânghii. Namila încolțită 
— un om bărbos, cu o căciulă țuguiată cât o claie de fân — nu zicea două, ca 
şi cum ar fi fost mut. De sub zeghea desfăcută, atârna o bucată de cojoc 
sfâşiat. Dând peste jungherul ce-l purta la şold, straja fluieră uimită: 

— Putea să spintece pe careva! 

— O iscoadă de-a hiclenilor. 

Îl puseră pe picioare ca pe un copac doborât, îmbrâncindu-l spre post. 
Omul se încovoia sub lovituri, fără un geamăt. Dat în primirea căpeteniei 
străjilor, fu aruncat într-unul din beciuri pentru a fi cercetat în zori de 
pârcălabul cetăţii. 

Din toamnă, când tot într-o noapte răsăriseră la poarta cetăţii niște boieri 
fugiți de la curtea din Argeş, străjile nu mai fuseseră tulburate în 
îndeletnicirea lor. Din porunca boierului Baldovin, fugarii nu mai erau 
opriți la Făgăraș, ci trimiși la Brașov voievodului Știbor să-i ţină sub 
supraveghere. Tot acolo se aflau închiși și stolnicul Bratei şi boierul Subaş — 
cel pitulat într-o sutană de călugăr — veniţi să afle gândurile voievodului 


Mircea şi, dacă aveau prilej, să-i ridice chiar viaţa. Nici o încrâncenare de 
oştiri nu mai avusese loc. Trecuse toamna, iarna se sfârşea şi ea. Vremea 
aceasta, Domnitorul o petrecuse împreună cu familia şi curtenii la Făgăraș, 
aşteptând primăvara unor bune prilejuri, schimbând scrisori cu Sigismund şi 
cu Ştibor, care pregăteau cruciada, îmboldindu-i tot mai stăruitor pe seniorii 
apuseni să se înfăţişeze la Buda. Baiazid se retrăsese și el peste strâmtoarea 
mării, în Asia-Mică. Înainte de a părăsi Europa cea bântuită de crivățul 
iernii, întări paşalâcurile, trimise scrisori de prietenie lui lagelo şi ducelui 
Vitold, lui Ștefan Mușat. Vasalii din Balcani răsuflară uşurați după plecarea 
lui, dar aflară din gura iscoadelor greceşti că Ildârâmul nu sta cu mâinile în 
sân, ştiind ce i se pregătea din apus, ci încropea oști noi, făurea arme, 
instruia pentru luptă oștenii. Se temea să nu se unească până la urmă toţi 
câinii de ghiauri împotriva sa. Că umblau doar zvonuri, ori că răul 
scormonea într-adevăr inimile lor ticăloase, el trebuia să preîntâmpine 
primejdia. Iscoadele sale îi aduceau veşti tot mai neplăcute. Bizanțul avea 
de gând să i se mişte în spate; de pe mare, puternica flotă a Veneţiei putea 
vărsa oştiri însemnate; Dunărea, de asemenea, înlesnea dușmanilor 
aducerea de luptători pe corăbii, ca să-i deșarte în preajma cetăților turceşti 
de pe malul drept; țarii bulgari, cnejii sârbi, vasalii săi îi erau cu adevărat 
credincioși? În prietenia Ţării Româneşti nu se putea bizui, câtă vreme 
Mirca era viu şi avea la îndemână cavaleri destoinici şi oştiri aliate. 

Pe omul prins, dat în stăpânirea pârcălabului, nu-l mai văzu nimeni. 
Temnicerul nu-l primise în beciurile cetăţii, la Braşov nu fusese pornit, 
judecată nu se ţinuse asupra făptașului. Întrebat de boieri, pârcălabul îşi 
pecetluise gura. De altfel, multe n-ar fi ştiut să le spună. Doar că 
Domnitorul se arătase nespus de bucuros după ce vorbise în taina cu omul. 

Abia în vară se ivi din mădularele de piatră ale cetăţii, în straie ostăşești, 
rânjind cu gura lui mare, călcând legănat, ca un urs, însoţit de un oștean din 
toiull28] boierului Baldovin, un muntean gureş şi sprinţar ca un brabete, pe 
nume Bărbat. Altădată îl văzură schimbând vorbe cu Licsandra, dând din 
capul lui mare — ca de bour moldovenesc — domol, a mirare. Voievodul 
Știbor sosi pe neașteptate la Făgăraş. Cetatea rămase luminată până târziu 
după miezul nopţii în aripa care adăpostea locuinţa domnească. Vorbe de 
taină se schimbau acolo, pline de amărăciune. 

— Ocara aceasta îmi pare ticluită. Nu e eu putință! Pizmaş să fie? Mă 
străduiesc să-i ghicesc plămada. Măria Ta a fost mereu biruitor, el nu... Să 
şi-l ia pavăză pe Vlad, pe slăbănogul acela? 


— Cred că nu pe el îl vrea cu adevărat, ci oastea Ţării Româneşti, rosti 
Mircea. 

— Oastea fără iscusinţa Măriei Tale e ca un trunchi fără cap. Nestăpânit 
şi schimbător îl ştiam, dar nu şi iatr-atât de necugetat. Vorbele ce zici că i le- 
a întors uzurpatorul prin solii trimiși, trebuie că-l ard ca jeratecul. Hm! 
Mereu lagelo biruitor! Doar un semn face și are vasali cu nemiluita! Stă 
liniştit pe tronul lui, nu-i pasă de Europa şi pune bețe în roate, când firesc ar 
fi să meargă cu noi. 

Știbor rămase în jilțul lui ca împovărat. Deodată înălță capul şi îl privi 
pe prietenul său iscoditor. 

— Da, să nu fie cu adevărat o ticluială, Măria Ta să-și piardă încrederea, 
să nu mai ia parte la luptă... 

— Domnia mea ar dori din inimă să fie așa, dar prea cucernicul Paisie n- 
a grăit decât adevărul prin gura omului ce mi l-a trimis! E tăinuitorul 
ascunzătorilor noastre de la Curtea Domnească din Argeș și dintr-un loc 
anume a putut auzi tot ce s-a rostit în acel Sfat. Solii regelui cerşeau cu 
adevărat prietenia lui Vlad şi a dregătorilor. 

— Îmbăierată mi-e inima! Gemu Știbor. 

— Făţămicia lui are două feţe, ca monedele, grăi Mircea, ridicându-se. 
Se îndreptă spre un sipet, de unde se întoarse în mână cu o scrisoare. I-o 
întinse celuilalt. 

— De la Sigismund? Se miră Ştibor. 

— Umblă după doi iepuri. Am primit-o acum două săptămâni. 

— De obicei când umbli după doi... Ce are de gând Măria Ta? 

— Să-mi unesc oștirea cu a Domniei tale. Cât despre cea de peste 
munţi... Te rog să crezi că bucuria mi-a fost mai mare decât întristarea! Am 
acolo slujitori credincioși... Celălalt nu pricepu ce vroia să spună. 

— La Buda mergem? 

— N-ar avea rost s-o apucăm către apus, când apusul trebuie să vină 
spre răsărit. 

— Grăieşti cu înţelepciune. Să ne vedem de treburile ostășeşti până se 
vor aduna, până se vor urni cavalerii. N-ar fi rău, însă, să cunoaștem cu cine 
ne vom însoți. 

Privirea Domnitorului scormoni în a lui Ştibor. 

— Doi boieri să dea Măria Ta, tot doi şi eu. Vor cutreiera tabăra 
seniorilor adunaţi la Buda, dar şi oştile strânse la Timișoara. 

Mircea îi surâse cu prietenie, dând din cap că primeşte. 


Peste câteva zile, jupan Șerban îşi luă rămas bun de la Anca de Ludaș, 
pornind spre Buda. Îl însoțeau doi nobili transilvăneni, unul maghiar și altul 
sas și grămăticul Mihail, care se descurca și el în mai multe graiuri. Spre 
surprinderea lui, în afară de Bărbat și alți câțiva oşteni, pârcălabul îl împărți 
în mica ceată ce-i însoțea pe cavaleri, din porunca Domnitorului, pe Stancu 
clopotarul, ajuns și el, nu se știe cum, în cetatea din Făgăraș. Când îl văzu, 
îşi pipăi fără să vrea gâtul. 

— Ssă trăiţi! leşiră, ca opintite în ghindurî, vorbele din gura uriașului, 
văzând chipul cavalerului închiondorat. 

— Cu un asemenea însoțitor teama va trece de partea tâlharilor, râse 
unul dintre cancelarii lui Știbor. 

Licsandra sta deoparte, așteptând sfioasă să se îndepărteze înaltele fețe, 
ca să împartă lui nen-so Stancu și lui Bărbat legăturicile pregătite. 

— O să vedem lumea cu ochii, râse clopotarul spre ea. 

— Şi o să-ţi aducem daruri de nuntă, azvârli înainte de plecare Bărbat, 
privind-o galeș. 


Capitolul XII 


MARII SENIORI APUSENI. 

Buda era înţesată de seniori. Oștirile, după un popas de odihnă, luau 
calea spre Timişoara, pentru tabără. 

Solia trimisă de Mircea şi de Știbor fu primită cu mare cinste, Sigismund 
vrând pesemne să-și potolească în felul acesta neliniștea, mustrările. 

Capitala regilor unguri, așezată pe malul Dunării, fusese ridicată pe 
ruinele unui oraş roman distrus de Atila, în înaintarea lui spre apus. 
Mulțimea locuitorilor o alcătuiau neguţătorii, breslaşii, meseriaşii mici, 
negoţul fiind înfloritor într-o cetate așezată în calea corăbiilor ce suiau și 
coborau fluviul. Fiecare ţeh!29, cu un maistor în frunte, își alegea patron un 
sfânt şi la sorocul acestuia breasla se strângea să petreacă, încât oraşul părea 
mereu în sărbătoare. 

Așa-l găsi solia, dar pricina era alta, una însemnată, prilej pentru toată 
suflarea să iasă pe străzi; sosirea cavalerilor englezi, sub căpetenia marelui 
duce de Lancaster. Dintr-o puternica familie de feudali, coborâtoare din fiul 
Regelul Eduard al III-lea al Angliei, loan, se pregătea să ia din nou tronul, 
luptând împotriva altei puternice familii pretendente la coroană, a York-ilor. 
Jupan Şerban şi însoțitorii săi aveau să-l cunoască la ospăţul regelui 
Sigismund, chiar în seara aceea: un roșcovan zdravăn, cu ochi spălăciţi, fără 
gene, pe blazon cu o roză roşie. 

Craiul Ungariei închină paharul său pentru Henric de Lancaster, ruda 
ducelui, cu urarea să-l vadă cât mai degrabă conducând oastea engleza în 
lupta împotriva păgânătăţii. Englezul clipi nemulțumit, crezând că vorbele 
lui Sigismund de Luxemburg aveau un tâlc în privinţa războiului dintre 
Franţa și Anglia care, început cu cincizeci şi nouă de ani în urmă, nu se mai 
sfârşea. De faţă, la acel ospăț, se afla și ducele Burgundiei, care mormăi la 
fel de nemulțumit pentru închinarea făcută de rege. Ducatul din răsăritul 
Franţei, Burgundia, da de furcă regilor Franţei, din pricina semeţiei 
seniorilor săi, dar în clipa aceea Filip se considera trimisul Franţei și nu 
gusta nici marea cinstire ce i se făcea englezului, nici şiretenia unui urmaș 
al angevinilor. 

Frederic, burgravul de Numberg şi castelanul său, Hans, surâdeau 
batjocoritor. Cavalerul Leinhart Richartinger, așezat lângă jupan Șerban, 
schimbă câteva cuvinte cu vasalul său, Hans Schiltberger, peste masă. 
Boierul Mihail, în dreapta acestuia, nu-i putu tălmăci lui Șerban spusele 


comesenilor, fiind împiedicat să audă ce-și vorbesc de râsul zgomotos al lui 
Hermann de Cilly. Căci seniorii se întreceau în povestiri despre isprăvile 
oștilor, îmbrobodindu-se unii pe alţii, fălindu-se, întorcându-și ifosele 
îndoit. Isteţul Cilly îi îmboldea într-adins, discuţia părându-i îmbietoare. 
Sigismund nu încerca nici ei să le potolească zelul, dimpotrivă, îi aţâţa, 
nădăjduind că se vor întrece la fel și pe câmpul de bătaie. 

Întărâtarea cavalerilor ajunse să-l necăjească, părându-i searbădă, astfel 
că ţinu apoi să-i dezmeticească. Faptele de cruzime ale osmanlâilor, mai 
vechi şi mai noi, răsăritul le cunoştea bine, dar apusul de loc. Pentru că se 
aflau la un ospăț, le înfăţișă priveliștea de groaza pe care emirul Umur din 
Smirna le-o pregătise localnicilor de la gurile Dunării, după prădăciunile 
înfăptuite în acele ţinuturi, ca să le fie de spaimă și spre supuşenie. 

— Un prânz de pomină, iluștri domni! Azapii și achingii lui Umur s-au 
ospătat cu carnea friptă a robilor mai graşi luaţi în acea crudă năvălire. 

— Curată barbarie! Protestă ducele de Lancaster. 

— Sălbăticie de primitivi! Se arătă indignat și dezgustat ducele 
Burgundâei. 

— Într-adevăr, într-adevăr, aprobă burgravul de Numberg. 

Vociferau cu toţii. Sigismund le pândea chipurile cu un surâs ascuns. 
Același surâs îl aveau şi solii munteni și transilvăneni. Apoi regele deslegă 
şarada: 

— Vă înșelaţi cu toţii, domnii mei! N-a fost decât o înaltă viclenie a lui 
Umur... 

— Cum viclenie? Se necăji Lancaster. 

— Să întărească spusele mele cavalerul Șerban, trimisul Principelui 
Mircea, căci pe meleagurile principatului său s-a petrecut aşa-zisa cumplită 
întâmplare. 

Feţele buimace de băutură, aprinse de focul discuţiilor, se întoarseră spre 
capul bălai al cavalerului valah. Ochii lui îi privea surâzători și în același 
timp zeflemitori. Le vorbi curat româneşte, dar nu fu înţeles decât de 
florentinul Filippo Școlari, viteaz cavaler în slujba lui Sigismund, 
neîmpăcat vrăjmaş al otomanilor, pe care regele îşi pusese în gând să-l facă 
comite al Timişoarei. Cetele românești din Banat, date sub oblăduirea lui, îi 
ziceau Pippo Spano și îl îndrăgeau pentru că le învățase iute limba. „Cum să 
n-o învăţ, dacă seamănă cu a mea?” — le vorbise el vesel. Era un cântăreţ 
neîntrecut și ţopăia la dans amestecat printre oșteni, dar nici în mânuirea 
săbii nu-l întreceau mulţi seniori. 


Tălmăci în felul acesta spusele valahului. 

— Într-adevăr, o înaltă viclenie, cum a grăit măritul Rege! Căci, într- 
ascuns, Umur a fript berbeci, iar prinșii i-a trimis peste noapte în Asia Mică. 

O clipă domni tăcerea, apoi hohotele se rostogoliră în cascade din ce în 
ce mai povârnite. 

— Aşadar, nu sunt mâncători de oameni? Întrebă Lancaster. 

— Dar nici viaţa nu le-o lasă când le cade vreun prins. La Cârmen, în 
71, cnejii Uglieșa, un macedonean și Vukașin, un sârb, au ales moartea, 
decât să cadă în mâna lui Murad; pe toţi cei dinaintea lor îi spintecase mâna 
călăului. În *89, la Kossovopolje, Lazăr, cneazul sârb, prins de același 
Murad, fu ucis în faţa feciorului său Ștefan. 

— De teamă, acesta i s-a supus urmașului său, Baiazid, îi plăteşte 
peşcheş și pe deasupra i-a dat-o pe soru-sa, Maria — o, ce fecioară mândră! 

— De nevastă. Îl însoţeşte în toate luptele împotriva creştinilor. 

Mai multe glasuri îl numiră pe Ștefan spurcat, ticălos, zdreanţă a 
cavalerilor. 

Povestise Șerban, îi luase vorba regele, iar acum tăceau amândoi, 
lăsându-i pe marii seniori să rumege cumplitele fapte, să tragă învățătură. 
Cel mai aprig striga ducele de Lancaster. Cunoscând prin ce viclenii și 
ucideri se sfâşiau între ele familiile York şi Lancaster, burgravul de 
Numberg puse deodată această întrebare: 

— Cunoaşte cavalerul rozei roşii cum a pus mâna Baiazid pe sultanat, 
după ce Murad a fost ucis de viteazul sârb Milos Obilici? 

Ducele ridică din umeri supărat. 

— Domnia mea, când nu luptă, merge la vânătoare, iar când se întoarce 
la castel, petrece sau iubeşte. 

— La Kossovopolje îl ucise sârbul pe Murad, cu pumnalul. Doi fii ai 
sultanului luptau acolo. Fratele mai mare căzu răpus de cel mic, Cain, adică 
Baiazid, zis şi Ildârâm... Așa că lasă-l în plata Domnului pe nefericitul de 
Ștefan Lazarovici! 

— Ba eu zic că de aceea ne aflăm aici, cavalere, ca să-l pedepsim pe 
ticălos, după ce mai întâi vom sfârşi iute cu asiaticul. Bieţii aceia cneji n-au 
avut la îndemână oștirile noastre... 

— Chiar așa! Strigă ducele de Burgundia. Cavalerii noştri îi vor veni de 
hac Ildârâmului! 

— După care nu ne-ar strica o preumblare prin... Bizanţ, râse cavalerul 
Leinhart Richarlinger. 


După ospăț, jupan Șerban răsuflă cu obidă: 

— O vavilonie, domniile voastre. 

Însoţitorii aprobară din cap cu tristeţe. 

— l-om vedea și la luptă, curând. 

— Cu asemenea necunoscători ai istețimii lui Baiazid, mi-e teamă că n- 
om ieși bine, vorbi maghiarul. 

— Rămâne acum să-i cunoaștem și pe oștenii înălțimilor lor, adăugă 
sasul, cu gândul la drumul ce trebuiau să-l facă la Timișoara. 

Aveau să se lămurească și asupra acestui fapt. 

În hanul unde traseră se împestriţau cavaleri și viteji din toate ducatele 
Europei apusene: francezi, burgunzi, germani, englezi; ici-colo răsăreau 
printre ei italieni, unguri, români bănăţeni, germani din ţinut. 

— Altă vavilonie! Rosti jupan Șerban, ridicând din umeri descumpănit. 
Cine o să pună sub ascultare turmele astea? Le trebuie un singur păstor ca 
să izbândim, dar nimeni nu se îngrijeşte să le împartă cum s-ar cuveini, în 
turme de oi, de capre, de porci, fiecare cu oierul, căprarul, porcarul său, care 
să dea seamă de numărul behăitoarelor, grohăitoarelor... 

Râsul boierului Mihail îl sânjeni. 

— Pe bună dreptate! Se încăpăţână el să-i lămurească. Pedestrimea să 
meargă cu pedestrimea, să fie una, călărimea cu călărimea. Tabără e asta? 
Cine-i povăţuieşte cum trebuie să lupte cu otomanii? Toate oștirile sunt 
lăsate de capul lor. Marii cavaleri petrec la Buda, vasalii aici. O adunătură 
de desfrânaţi!I30) 

Întâlniseră, într-adevăr, pe străzi, cete gălăgioase, băute, cutreierând 
orașul la întâmplare, împleticite, sprijinite de ziduri. La han, prin crâşme, 
cavalerii, sutașii ţineau pe genunchi târfele culese în drum ori răsărite la 
venirea lor ca ciupercile după ploaie. Alţii erau ţintuiţi la jocul cu zarul, 
ospătându-se în lege, cerând într-una băutură. Chefurile începeau în zori, se 
sfârşeau tot în zori. Se găseau mulţi care îndurau acest chin al desfrâului 
câteva zile în şir. După vorbele aruncate îngăimat, cu guri îmbăloşate, se 
înţelegea că veniseră purtaţi de râvna petrecerilor deşarte, a îmbogăţirii din 
jafuri, a împăunării cu aventuri nemaipomenite, cu biruințe mincinoase. 

Solia rămase vreme de o săptămmă la Timişoara, nădăjduind să găsească 
niște oameni de ispravă cu care să înjghebe un lucru trainic, dar nu fu chip 
şi necăjiţi de cele văzute trimișii părăsiră Banatul, îndreptându-se spre 
Făgăraș. 


Capitolul XIII 


ÎNCRÂNCENAREA A DOUĂ OŞTI FELURITE. 

Moto: „Era pe Dunăre o aşa mulțime de bărci şi corăbii, încât nu se mai 
zărea apa...” BH 

Pe când cruciații părăseau Timişoara, ca să se îmbarce pe Dunăre, la 
Orşova, Mircea și Ştibor se pregăteau de zor să pătrundă tot spre fluviu, dar 
pe drumul cel mai drept, prin Țara Românească, să-l întâlnească pe 
Sigismund de Luxemburg la Tumu, unde garnizoana maghiară se mai afla la 
postul său, nestingherită de vreun atac turc ori muntean. 

De câtăva vreme nu se mai vedeau prin cetate nici jupan Şerban, nici 
oștenii Bărbat şi Stanciu clopotarul. Nicolae de Ludaş n-avea răspuns la 
iscodirile fiicei sale Anca, întrucât logofătul Baldovin nu știa ce însărcinare 
le-a dat Măria Sa; pârcălabul la fel. La îndemnul jupâniţei, Licsandra ispiti 
străjile. De la un oştean află că ieşiseră toți trei din cetate, în straie ţărăneşti, 
când se împreuna noaptea cu ziua. Fetele suspinau întristate. Purtarea lor 
ciudată le mira. Cei doi tineri lăsaseră să le crească barba, mustăţile, încât 
aproape să nu-i mai recunoști. Din pricina sfiiciunii, întrebările rămâneau 
nerostite; privirea lor era ocolită. 

— De astă dată, Măria Ta n-o să se mai împotrivească sfatului ce îl dau, 
de a-l lovi pe uzurpator, grăi Știbor în adunarea ce se ținu cu două zile 
înainte de a coborî munţii, la care luară parte cavalerii munteni, transilvani 
şi cei din oștirea feudalului Losoncz. Avem nevoie de oastea valahă. 

— Măria Ta, braţul meu e gata să doboare hiara! Strigă logofătul 
Baldovin. Destulă vreme spurcă dosul lui scaunul de domnie al marilor 
Basarabi! Cât despre Nan Udobă, să mi-l lăsaţi mie! 

Domnitorul ocoli vorbele din urmă ale dregătorului. 

— Tronul Basarabilor, după câte ştim, se găsește la Câmpulung, aprigule 
boier. Nu, nu, oastea noastră nu se va împărți. Împotriva otomanilor să ne 
îndreptăm mai întâi. 

Îi căută privirea prietenului Știbor. 

— La întoarcere, însă, ai să duci pradă bună... 

Înainte de a fi pusă în mişcare oștirea, o solie aduse veşti îmbucurătoare 
de la rege. În 13 august cruciații, cam 100000 creştini — 60000 cavaleri şi 
40000 pedeștri ajunseseră la Orşova. După patru zile, în 17, Dunărea fusese 
trecută în acel loc, pe malul drept. „Popasul l-am făcut la Vidin, unde n-am 
întâlnlt nici o împotrivire, porţile cetăţii fiindu-ne deschise cu mare bucune 


de ţarul Straţimir, ruda Domniei Tale...” Mai departe, Sigismund scria că s- 
au îndreptat împreună cu acesta spre Rahova, „pe care am lovit-o şi am 
luat-o în stăpânirea noastră” şi că înaintau spre Nicopolul-Mare, „De aceea, 
Domnia Ta şi preacredinciosul nostru vasal, voievodul Știbor, grăbiţi-vă a 
ne ajunge...” 

În cetate sosi şi o altă veste, dar de aceasta nu luă cunoștință decât 
Domnitorul Mircea. La ultimul ospăț dat de el în cetatea Făgăraş, se ivi pe 
neașteptate jupan Șerban, spre bucuria fiicei lui Ludăş. Obrazul lui, scăpat 
de stuful bărbii și al mustăţii, părea și mai tânăr. Despre Bărbat şi clopotar 
pretindea că nu are habar, dar surâsul, voioşia îl dădeau de gol. Licsandra se 
mulțumi cu vorbele ce i le adresă Doamna Mara: 

— Ştiu doar atât, că sunt sănătoşi amândoi. Mai mult nu i-am putut 
smulge jupanului. 

Trecură munții, ţinând malul drept al Oltului, ocolind stavila ce o făcea 
Cozia. Din dreptul Câinenilor trecură pe stânga şi merseră tot pe partea 
aceea împădurită până la Călimăneşti, părăsind malul jos al râului și urcând 
pe culmea Titești; peste culmea aceea, înaintând mereu, ocolind pripoarele 
până către Frunţile Sălătrucului, lăsându-le în stânga — de unde ducea un 
drum spre Curtea de Scaun Argeş — o luară spre Poiana Spinului. 

În inima Domnitorului se topea, ca încălzit la o flacără, un boţ de ceară 
şi căldura aceea îi cuprindea pe încetul tot trupul. Cutreierase de copil 
părţile acestea neasemuite ale Ţării Basarabilor — Basarabina zemlje, cum o 
numeau neamurile slave de la sudul Dunării — însoţindu-i călare pe glorioșii 
săi înaintași, sau tovarăş al vânătorilor domneşti la lupta dreaptă cu ursul, 
răpus numai dacă era ţintit chiar în inimă, la aşezarea capcanelor pentru 
celelalte jivine, la săgetarea cocoșului de munte, cântător în dârdora 
dragostei. Mireasma codrilor parcă era alta. Susurul firicelelor de apă 
dureros de dulce, ciripitul păsărilor cereşti mai voios ca oriunde. 

— Să nu ne lăsăm spre Topolog! Porunci, tresărind ca dintr-o visare şi 
trecu în fruntea oastei, să-i îndrume calea, spre nemulţumirea curtenilor săi, 
temători de vreo încolţire a hicleanului. Îndepărtându-se de vijelioasa apă a 
Topologului, povârnită chiar de sub pâlcul Negoiului, apucară pe o cale de 
poieni loviştene şi ajunseră aproape spre Olt, la Scăueni, într-un drum de 
care ce prin Valea Danului lega Curtea Domnească din Argeș cu Cozia. 

— Ori Vlad n-a aflat încă de venirea noastră, ori s-a ascuns în gaură de 
şarpe! De mirare că nu îndrăznește celălalt hiclean... Rosti boierul 
Baldovin şi gura lui avu o strâmbătură de parcă şi-ar fi pişcat limba. 


Unda unui surâs lumină chipul Domnitorului. 

— Cât de puţină cuminţenie ar avea, tot ar socoti că pe aceste meleaguri 
nu e nimerit să ne lovească. Încolţeşti vrăjmașul unde nu se așteaptă că ai s- 
o faci, îi răspunse senin. 

Deodată se iscă, dinspre păduri, chemarea îndepărtată a unui corn de 
vânătoare. Domnitorul struni sireapul, cătând lung într-acolo. Se apropiară 
de el voievodul Știbor și banul Losoncz, ușor nedumeriţi. Din nou răsună 
cornul. Unduirile lui molcome, prelung, învăluitoare atraseră atenţia întregii 
oști. Câţiva curteni galopară către căpetenii. Se desprinse din cea a lui şi 
jupan Șerban, însoţit de un trâmbiţaș. Cornul chemă iarăși. Părea mai 
aproape. 

— Măria Ia, ce aşteptăm? Se neliniști boierul Baldovin. 

Răsunetul unei trâmbiţe acoperi cuvintele sale. La un semn al 
Domnitorului, sutașul galopă spre codru, urmat de oștean. Se opriră lângă 
hăţișurile de la poale. Trâmbiţaşul sună iar lung. Foșniră tufărişurile ca 
legănate de un vânt ușor. Suflă a doua oară, apoi după un scurt răgaz, a treia 
oară. Se stârniră atunci sumedenie de tropote, ca şi cum arborii s-ar fi 
preschimbat în călăreţi. Din spatele celor doi izbucniră poruncile aspre ale 
curtenilor către pâlcuri și răsări ca o pădurice de lăstăriş, din mâinile 
ostașilor: sulițe, lănci, săgeți scânteind în soare. 

Domnitorul îşi îndreplă sireapul către pădure, iscând strigăte de 
îngrijorare. Logofătul pomi în urma sa necăjit. Măria Sa avea de la o vreme 
prea multe ciudăţenii! Nici ceilalți nu se dumireau ce are de gând, de ce nu 
da poruncă oastei sale să se aşeze pentru luptă. Jupan Șerban pomi cu 
însoţitorul înapoi, se pironi în preajma boierului Baldovin. 

Oastea nevăzută sosea în trapul bătut al cailor. Nici un glas de războinic, 
doar acel tropot răbufnit de copite, încetă deodată şi liniştea se aşternu grea. 
Toate privirile se încrâncenau într-acolo. Braţele încleştate pe arme așteptau 
îndemnul sutașilor, ca să le mânuiască. Se aflau la loc deschis, primejdios, 
pe când hiclenii erau ocrotiți de copaci. Un glas înăbuşit ajunse până la ei; 
porunca aceea trecea din căpetenie în căpetenie, din ce în ce mai slabă, până 
pieri ca un ecou, undeva în afundul codrului. 

— Se pregătesc să ne lovească! Strigă logofătul. 

Domnitorul nu se întoarse spre el. Sta în şa, ca şi cum ar fi aşteptat să-i 
treacă pe dinainte o oaste biruitoare. 

Se iviră la liziera pădurii câţiva călăreţi. Veneau în pasul cailor. 

— Ne trimit o solie! Bolborosi logofătul. 


Mircea clătină din cap uşor. Calul jupanului Şerban atinse cu botul pe al 
boierului Baldovin. De la o oarecare depărtare priveau și ceilalaţi curteni — 
nobilii transilvăneni și unguri — întrega oaste, așteptând să vadă ce se 
întâmplă, gata în orice clipă să dea năvala la porunca maimarilor. Banul 
Loşoncz îi vorbi voievodului Știbor încet: 

— Măria Sa n-ar trebui să nesocotească puterea de luptă a oastei valahe. 
Atât eu, cât şi slăvitul Sigismund ne-am măsurat cu ea. Iscusinţa, dregătorii 
lui Vlad au însușit-o tot de la Basarabi. Nu ştiu cine e sfetnicul 
uzurpatorului, dar povaţa sa i-a adus în trei rânduri izbânda asupra noastră. 

— Mircea are un gând. Nu-l deslușesc, dar am încredere în judecatei lui 
înţeleaptă, răspunse celălalt. 

Din grupul soliei se desprinse un singur călăreț, împlătoșat, cu coiful pe 
cap, cavalerul se sălta ușor în, scări, atingând oblâncul șeii. Calul, ţinut 
strâns în frâu, îşi zbătea capul bălan, dat pe spate, cu botul trandafiriu larg 
deschis, sforăind întărâtat. Coama lui argintie flutura ca un fuior alb de 
borangic despletit, pieptănat. 

— Calul Măriei Tale! Îndrăzneala hicleanului n-are margini. E chiar Nan 
Udobă! Urlă boierul Baldovin ca trăsnit. 

Mâna Domnului Mircea arătă spre el ca pentru liniște, dar logofătul 
împunse calul fără milă cu călcâiele. Animalul se smulse într-un salt, 
necheză puternic și-și muştă zăbala. Jupan Şerban se neliniști, așteptând 
porunca ce nu venea. Ochii Domnitorului păreau că ard sub sprâncenele 
ușor încruntate. Calul cel alb întâmpină roibul ridicat pe două picioare, se 
învârti de câteva ori în loc şi zvâcni într-o parte. Logofătul goni prin golul 
rămas. Fu întâmpănat de alt călăreț, rupt cu iuţeală din grupul rămas în 
aşteptare. Lancea logofătului făcu o spărtură mare în scutul acestuia şi 
rămase agăţata de el. Se răsuci cu sabia scoasă, îndemnând roibul spre cel 
ce-i aținea calea. 

— Luminăţia ta l-a mai osândit o dată şi s-a căit! Strigă spre el călăreţul, 
o namilă de bărbat. Stanciu rânjea cu gura lui largă cât a unui ţâşt. Către ei 
goni un alt călăreț: „Să trăieşti, Luminăţia ta!” Bărbat surâdea cu toată faţa. 
Nădăjduind să-i ostoiască amărăciunea. Logofătul, uluit, îşi struni roibul cu 
atâta furie, încât acesta era să-l răstoarne. Mormăi cu bărbia în piept: 
„Măria Sa m-a pus la grea încercare!” 

Ajuns în faţa lui Mircea, calul alb necheză, bătând copita. Cavalerul sări 
din spinarea lui şi se apropie de Domnitor. Nu mai găsea cuvintele pregătite 
de atâta vreme pentru clipa aceasta neasemuită. Înmărmuri la câţiva paşi. 


— Să trăieşti, Măria Ta! 

Privirea lui verde strălucea umedă din îngrădirea neagră a genelor, ca 
două luminișuri într-un desiş păduros. 

Domnitorul ridică sabia încet, cu vârful în sus, pe lângă coif, într-o 
deplină tăcere. Când o aplecă, Nan Udobă lăsă calul slobod, se repezi și-i 
atinse mâna dreaptă cu fruntea. 

— Bine ai venit acasă, Mărite Doamne! 

În glasul lui gâlgâia o bucurie atât de adâncă, încât se mărginea cu 
durerea. 

— Bun găsit, năstrușnice boier! Spuse râzând Domnitorul, încercând să- 
şi ascundă prin aceste cuvinte tulburarea. 

Calul alb se apropia încetişor, scuturând din cap. Mustăci hainele 
cavalerului, apoi veni și își vâri botul în căușul palmei stângi a 
Domnitorului. 

— Măria Ta, ţi-am adus şi telegarul. În dregătoria de comis, încredințată 
mie de uzurpator, m-am străduit să umplu grajdurile domnești cu noi 
herghelii. Treaba aceasta sfârşită, păzii ca ochii din cap visteria ţării de 
lăcomia hielenilor şi a otomanilor. Înainte de a pomi încoace, să te 
întâmpin, am golit-o. Argintii sunt la loc sigur. Din mânăstiri, stareții au 
slobozit pe mulţi slujitori credincioşi Măriei Tale. Braţul lor va întări oastea 
ce o îndrumi. 

Botul calului ieși din căușul mâinii şi se puse pe nechezat. 

Mircea scoase de pe deget inelul Udobilor și apucându-i cavalerului 
mâna i-l trecu pe inelar. Nan făcu gestul să-i înapoieze pe cel german, dar 
Domnitorul îl opri, rostind către el cuvintele întâiului Basarab, ușor 
schimbate: 

— Îl meriţi. Credinţa domniei tale faţă de noi te-a îndemnat să ne 
slujești mergând pe o cale prea aspră. Din cele mai spinoase! Cei care te-au 
învinuit în faţa mea de netrebnicie, n-au decât să se căiască! 

Mulţi dintre cei aflați acolo nu se dumireau de ceea ce se petrecea, 
necunoscându-l pe mândrul cavaler căruia Mircea îi dăruia toată bunăvoința 
sa. 

În galopul cailor sosi întregul pâlc al boierilor ascunși în pădure. Urale 
nesfârșite ţâșniră din piepturile lor. Mișcat, Domnitorul îi salută cu sabia 
ridicata, aşa cum făcuse şi cu Nan Udobă. 

Logofătul Baldovin călărea agale, mohorât. La o oarecare depărtare se 
țineau pe margini Bărbat și clopotarul. 


— Grea e osânda Măriei Tale! Îngăimă, năuc, Baldovin. 

— A mea nu! Singur ţi-ai dat-o. 

Nan Udobă merse către el, zicându-i: 

— Osânda ce ai aruncat-o cu atâta uşurătate asupra unui Udobă, e şi mai 
grea, boierule! 

— Cugetul mi-e curat, se burzului logofătul. Nu datorez credință decât 
Domnitorului meu! Capul domniei mele n-are gânduri întortocheate. El știe 
una, braţul meu alta! 

— Dacă sabia mea nu iese din teacă la vederea Domniei tale, e pentru un 
lucru ce mi-a fost de folos în greaua sarcină ce mi-am luat-o: uzurpatorul a 
crezut toată vremea că ura ce-i port logofătului Baldovin m-a îndemnat să-l 
slujesc. Se întoarse iute către Domnitor. Măria Ta, oastea trebuie scoasă din 
codru. La ceasul acesta uzurpatorul a aflat, desigur, tot. Nu teama mă 
iuţeşte, dar o hărţuială din partea lui ne-ar stânjeni coborâșul spre Dunăre. 
Garnizoana maghiară de la Tumu a fost încunoştiinţată de sosirea Măriei 
Tale şi a Luminăţiilor lor... 

Calul alb mustăci din nou în vestmintele sale, își ascunse botul în 
mâneca hainei, hihonind ușurel. 

— Ia-l! E al domniei tale de acum. Năzdrăvanul pe care-l călăresc e un 
dar crăiesc şi nu s-ar cădea să-l supăr pe Sigismund. 

Corpul de oaste, condus de căpeteniile muntene, rămase mai departe în 
frunte, străbătând locuri pustii de așezări omenești şi braniști. Celălalt, 
însoțit de voievodul Știbor, venea pe urmele sale, la o oarecare depărtare, să 
amăgească vrăjmașul, de s-ar ivi cumva și să dea iureş în împrejurarea că ar 
lovi pe cel din față. 

Mircea trecuse de mult pădurea Cotmeana și ajunsese din nou în 
preajma Oltului, fără să întâmpine vreo greutate. La un loc prielnic dete 
poruncă de popas, să aștepte oastea lui Știbor, rămasă prea în urmă. Cum 
vremea trecea, fără ca aceasta să se ivească, Nan Udobă plecă cu Milcul 
Dănișor și cu jupanul Șerban, însoţiţi de Bărbat și de Stanciu clopotarul — 
care se ţinea după el ca o umbră — să vadă dacă nu au rătăcit cumva drumul. 
Domnitorul socotea necăjit multele zile și nopţi care trecuseră de la plecarea 
din Făgăraș, neștiind dacă Sigismund nu-și pierduse răbdarea așteptându-l. 

Se lăsa scara. Oștirea transilvană nu mai sosea. Cei trimişi s-o îndrume 
spre tabăra de popas pieriseră şi ei. Mircea ghici ce se întâmplase. Curtenii, 
chemaţi să-i primească porunca, o strigară mai departe oștenilor care se 


pregăteau să se ospăteze: se întorceau pe drumul venit, să sară în ajutorul 
voievodului Știbor. 

Pomiră. Se auzea, dinspre miazănoapte, tropot de cai. Nu trecu mult și 
se ivi o ceată întreagă de călăreţi, cu Ștefan Losoncz năclăit de sânge. 

— Nu sunt atins greu, gemu acesta, cuprins de braţele Domnitorului. Vin 
şi ceilalți, Știbor s-a luptat cu uzurpatorul, i-a frânt sabia, l-a spintecat... 
Udobă a sosit la vreme. Îl încolţiseră dregătorii. Omul acela, uriașul, a 
doborât câţiva, dar alţii s-au năpustit și ni l-au luat pe prins, pe Vlad... Era 
în mâna mea, zbiera înspăimântat, totuna de sânge. Pe mine m-au străpuns 
în picior; spurcăciunea aceea m-a mânjit așa şi vreau să lepăd de pe obrazul 
meu cât mai iute miasma de hiclean... 

Sosi și grosul oștirii. Răniţii erau purtați pe tărgi întocmite din crengi, 
alţii, loviți mai ușor, pe spatele cailor. 

— O, cât aş fi vrut să mă iau pe urmele lor! Strigă Știbor necăjit, 
ridicând braţele. Țara Românească ar fi acum slobodă, restul oștirii în slujba 
noastră. Dar cunoşteam dorința domniei tale și mânia regelui, de nu vom 
ajunge la vreme. 

— Unde e Nan Udobă? 

— Încearcă, mai încearcă să-l prindă viu sau mort. 

— Ce greșeală! Şi-ar putea pierde domnia lui viața! 

— Cu vitejii aceia alături, nu s-ar teme nici cel mai slăbănog cavaler, 
darmite acest leu, Udobă! 

— Să dăm semnalul de pornire, răniții au nevoie de îngrijiri. Tabăra 
noastră e aşezată în loc bun; vom rămâne acolo până vor fi în stare să 
meargă toți. 

În plină noapte se reîntoarseră şi ceilalți. Nobilul Călin, din Scareiul 
Făgărașului, străjuia cortul Domnitorului. Merse spre Nan Udobă să afle ce 
veste aducea. 

— Măria Sa abia s-a culcat. Era îngrijorat pentru viaţa domniei tale și a 
celorlalți. 

— După cum vezi, nu ne-a luat-o nimeni, dar nici noi n-am izbutit să-i 
ajungem din urmă, atât de năprasnic goneau, râse încet cavalerul. 

Jupan Șerban avea palma stângă zdrenţuită de tăietura unei săbii. Bărbat 
sângera și el la un braţ. Clopotarul aduse un pumn de sare şi le presără 
rănile. Scrâşniri din dinţi, dar nu scoaseră un vaiet, să nu-i trezească pe cei 
adormiţi în pacea nopții. 

Cerul, deasupră-le, îi cuprindea ca într-un cort uriaș, luminat de facle. 


Oastea lui Mircea o ajunse pe a cruciaților abia la Nicopole, unde îşi 
aşezaseră uriașa tabără. Regele îi întâmpină pe voievozi vesel, sigur de 
izbândă. 

— Nici nu cred că Baiazid va îndrăzni să ne lovească, aşa că vom merge 
noi de aici să-l căutăm unde s-a ascuns. 

Vorbele sale nu fură pe placul prietenilor. Ascunzișul sultanului însemna 
capcană, nu fugă sau teamă, cum îşi închipuiau toţi cavalerii apuseni. 

— Să fim cu ochii în patru, îi șopti Mircea prietenului Știbor. 

Tabăra nu semăna de loc cu una militară și mai puţin cu una de război, ci 
era o întindere presărată cu şopruri de ospăţuri și petreceri, corturi de 
desfrâu, căruţe învălmășite, grajduri de cai. Niciunde vreun şanţ de apărare, 
vreo colibă de adăpost pentru străji și oșteni, vreun turn din lemn pentru 
supravegherea împrejurimilor. Când, la îndemnul lui Mircea, Sigismund 
încercă să pună orânduială şi chibzuială în tabără, stârni certuri între 
cruciați: cei care erau gata să asculte povaţa regelui — burgravul de 
Numberg, seniorii germani şi englezi — se aleseră cu batjocuri din partea 
ducelui de Burgundia și a curtenilor săi, care îi învinui că sunt niște fricoși. 
Fălos din cale-afară, având sub ascultarea sa șase mii de burgunzi, nu-i 
cădeau bine poruncile craiului unguresc, mai ales că pusese la cale o mare 
serbare, cu ghiftuială, dănțuială și muieri, chiar pe locul unde glăsuia 
Sigismund să fie ridicate baştelel32]. 

Curtenii Domnitorului se trăseseră către o margine a taberei, orânduind 
apărarea oastei. Supărat pe harababura ce domnea pretutindeni, petrecerea 
fiind în toi, Sigismund dete poruncă să-i fie mutat cortul lângă al lui Mircea. 

Boierul Manea prinse un osmanlâu care da târcoale prin împrejurimi. 
Ameninţat cu uciderea, dezvălui că Baiazid trimisese un hatișerif către 
căpeteniile pașalăcurilor şi că oştirile acestora se şi puseseră în mișcare. 
Mai mult nu scoaseră de la el: unde se ascundea sultanul, încotro se 
îndreptau pașalele. Cam ce treabă i se încredinţase lui nu era greu de ghicit. 

Dându-și seama de primejdie, regele înfricoşă tabăra: Baiazid se afla pe 
aproape! Storşi de valgă din pricina băuturii, burgunzii hohoteau 
neîncrezători. Auzi, să fie gata de luptă! Restul cavalerilor se încâlceau 
zăpăciţi. 

Neorânduiala în care se făceau pregătirile îl puse pe gânduri pe Mircea. 
Răsunau certuri şi sudalme. Lăsă forfota aceea smintită și luând cu sine o 
mie dintre cei mai destoinici călăreţi, plecă să cerceteze împrejurimile. 


Veştile aduse îl neliniștiră pe rege. Paşalele îşi așezaseră ienicerii și 
spahii pe platoul cetăţii. Sultanul nu se găsea acolo, ci pesemne undeva pe 
aproape, în apărarea celor de sus. 

— Platoul putea să fie în mâinile noastre, rosti cu amărăciune Mircea, 
necăjit în acelaşi timp că se plecase voinței seniorilor apuseni și nu 
întreprinsese nimic singur, de mai înainte... 

Moto: „Ce milă ne era să vedem atâţia cavaleri în gura de lup a 
dușmanului !»155] 

Un sfat de război avu loc în tabără înainte de a începe lupta. Sigismund 
îi rugă pe seniori să-și spună cuvântul, vestindu-i că-l păstra pe al său la 
urmă. Cum nu se hotăra nimeni să înceapă, Mircea ceru îngăduinţa ca, în 
loc de a zăbovi în tabără, să plece cu corpul său de oaste să lovească cel 
dintâi pe otomanii de lângă cetate. 

— Ce zice? Se repezi ducele Burgundiei, mergând spre rege. Când află, 
se mânie, apoi prins de un gând, se aşeză pe hohotit. 

— Cinstea aceasta se cade cavalerilor burgunzi și francezi! N-am 
cutreierat atâtea ducate și regate ca să îngăduim unui principe dunărean să 
culeagă laurii biruinţei în locul nostru! Dacă n-aveaţi nevoie de spada 
noastră la ce ne-aţi poftit? 

— Nu-l înţelege greșit pe credinciosul nostru prieten şi aliat, șovăi 
regele, domnia sa ne-a cerut îngăduința numai pentru faptul că se pricepe ca 
nimeni altul să lupte cu turcii. 

— Despre asta ne-ai mai vorbit și pare-mi-se ne-ai şi scris, dete dintr-o 
mână ducele. Dacă nu plec cel danţai din tabără, nici nu mă mai umesc! 

Lancaster mormăi înciudat, germanii se ridicară şi ei supăraţi. Francezii 
trecură de partea burgundului. Regele dete din cap descumpănit. 

— Nu e vremea de tocmeală, de certuri, iluștri cavaleri. Primiţi să plece 
ducele Burgundiei? Îl vom urma îndeaproape. 

Vorbele sale stârniră freamăt. Strigăte se învălmășiră. Se băteau cap în 
cap. Îndemnurile nu erau ieșite dintr-o cumpănire înţeleaptă, spre folosul 
izbânzii obștești, pentru care veniseră la Dunăre. Regele își pierdu răbdarea. 

— Ba urma-urmei căpetenia luminăţiilor voastre sunt eu! M-aţi ales de 
bună voie şi mi s-ar cădea întâietatea! A mai rămas să ne încăieram între 
noi, spre ruşinea întregii Europe! Ajunge atâta sfadă! Însufleţirea se cuvine 
a o dărui ţelului pentru care ne aflăm aici! 

Le cuvântă multă vreme în felul acesta. Deși nu se lăsau convinşi, nu se 
mai îmbiară a-i răspunde, încât rămase să plece la atac mai întâi cavaleria 


burgundă, ajutată de cea franceză, cum hotărî regele. Întreaga tabără fu pusă 
pe picior de război. Ducele Burgundiei își înflăcăra cavalerii, amintindu-le 
de isprăvile străbunilor, făgăduindu-le prăzi îmbelșugate, o reîntoarcere 
triumfală acasă. „Ce n-au fost în stare prinţișorii aceştia dunăreni, ne e dat 
nouă să înfăptuim! Ildârâmul n-o să vadă niciodată Roma, dar Burgundia 
da, căci îi vom duce prinşi în ducatul nostru.” Urletele celor şase mii îi 
acoperiră vorbele. 

Cu aceleași urlete, în galopul cailor, aveau să pornească atacul. Năvala 
cavalerilor împlătoşaţi — burgunzi și francezi — sparseră primul stăvilar 
format de spahii; şi al doilea se prăbuși măcelărit sau se trase în lături. Cei 
răniți își viermuiau trupurile cu ale cailor, în vaiete și rugi către Alah. Al 
treilea val, deși se lupta cu înverșunare, fu de asemenea înlăturat, dar atacul 
începu să se împotmolească; după ce le ţineau piept, spahiii se trăgeau 
înapoi, galopau pe caii lor iuți către margini, lăsându-i pe greoii cavaleri să 
se repeadă prin golurile rămase. După ce îi hărțuiră astfel, silindu-i să se 
răsucească, după cum le era voia, ca să le sleiască puterile, se prefăcură a 
fugi înfricoșaţi. Revenindu-și din zăpăceală, cavaleria burgundă porni pe 
urmele turcilor. 

Se deschidea un câmp larg. Departe se zărea ca o turmă învăluită în 
pulbere: o altă oştire otomană. Cavaleria burgundă se azvârli într-acolo cu 
strigăte de izbândă, părăsindu-i pe spahiii urmăriţi. 

Cu Mircea alături, Sigismund urmărea lupta de pe înălțimea cucerită. 
Oștirile lor primeau ultimele îndrumări de la voievodul Știbor şi de la banul 
Losoncz. Văzură uimiți cum călăreţii cădeau rânduri, rânduri, cu cai cu tot, 
deşi nu aveau în faţă nici măcar un oștean turc; zbieretele lor se amestecau 
cu nechezatul cailor, apoi se prăbuşiră unii peste alții, încât înaintarea fu 
zăgăzuită de o stavilă nevăzută. Şovăind de pe lături, spahiii şi ienicerii 
potopiră cavalerimea apuseană, câtă nu căzuse la pământ, rămânând ca 
împotmolită. 

— Ce să fie? Strigă regele. 

— O capcană, rosti Mircea îngrijorat. Câmpul e presărat cu pari ascuţiţi. 
O viclenie de-a lui Baiazid! 

N-avu vreme să-l lămurească deplin, căci măcelul începuse. Goniră spre 
oştire. 

Galopau să le vină celor încercuiți în ajutor, urmaţi de pedestrime. 
Treziţi cu otomanii asupră-le, cavalerii luptau vitejeşte, să-și scape viaţa, 


corp la corp. Caii, însângeraţi, săltau peste pari, goneau dincolo de câmpul 
acela ca sălbăticiți. 

Sosiţi aproape, Sigismund și Mircea fură nevoiţi să dea înapoi. De unde 
răsărise oștirea aceea numeroasă în frunte cu însuşi Baiazid? Le tăia calea. 
Burgunzii şi francezii erau pierduţi. Încercară o hărţuire, în vreme ce 
cavalerii germani și englezi izbeau marginile conduse de pașale. Știbor se 
avântă spre o aripă din oastea Ildârâmului, fără a o putea zdrobi. Se retrase 
la vreme, să nu fie împresurat. L.osoncz lovi corpul de oaste al sârbului 
Ștefan Lazarovici, vasalul şi totodată cumnatul sultanului, dar n-avu mai 
mult noroc. Ce ușoară gonea încolo și încoace cavalerimea turcă! Ce iute se 
mişcau ienicerii! Căzură mulţi oșteni uciși, alții fură luaţi prinşi. 

— De plumb parcă ar fi ai noştri! Strigă regele mâniat. 

— Nu mai e nici o scăpare, lupta e zadarnica, rosti osânda Mircea, cu 
inima grea de durere. 

Curtenii îl înconjurară pe rege, să-l apere, îi cerură să dea poruncă de 
retragere cât mai era vreme. 

— Ar fi o nebunie să ne băgăm în gura lupului, strigă ducele de 
Lancaster. Burgundul și-a dus cavalerii la pieire. Poftim ce s-a ales de 
făloşenia lui! 

Sosit lângă Mircea, Știbor îl îndemnă de asemenea să se retragă. Regele 
întreba de palantinul de Ungaria, pe care nu-l zărea nicăieri. Hermann de 
Cilly şi castelanul Hanns de Nuremberg stăruiau ca Sigismund să 
părăsească câmpul de bătaie. 

— Repede la Dunărei strigă burgravul Frederic. Să apucăm să ne 
îmbarcam pe corăbii! Leinhart Richarthinger ce mai aştepţi? 

— Nu-l găsesc pe Schfltberger... 

Dinspre câmpul de luptă goneau către ei cei scăpați din măcel. Se 
înserase între timp, astfel că, ajutaţi de întunericul ce se lăsa, rămășița 
oştirilor o apucă spre Dunăre. Mircea și Știbor îl sfătuiră pe rege să treacă 
fluviul împreună cu ei în Țara Românească. 

— Măria Ta o să ajungă la Buda prin Transilvania. 

Sigismund te arătă temător de o capcană a uzurpatorului. 

— Ne va tăia cu siguranţă calea! Mai bine pe Dunăre. 

Cavalerii care îl însoțeau fură de aceeași părere, astfel că se despărţiră, 
corabia regelui apucând-o către Marea Neagră: 

Cei scăpaţi din încercuire își reveneau cu greu din spaimă. Ducele 
Burgundiei, palatinul Ungariei, seniori din Franţa și din Germania căzuseră 


în mâna lui Baiazid. 

— Nu mă îndoiesc că o să le dea drumul, rosti ducele de Lancaster. 
Pentru aur, toţi seniorii... 

— Baiazid altfel purcede, luminăţia ta, îl întrerupse Leinhart 
Richartingher cu amărăciune. Face colecţie de capete frumoase de ghiauri! 
Pe bieții noştri prieteni îi așteaptă securea călăului. Securea înseamnă 
spaimă şi spaima supune ţările înfricoşaţilor! 


Capitolul XIV 


PĂMÂNTUL ACESTA NU-I VREA PE HICLENI. 

Nan Udobă, plecat cu câţiva însoțitori să cerceteze malul Dunării, aduse 
vestea că şi cetatea Tumu fusese luată de turci, iar garnizoana maghiară de 
acolo fusese măcelărită. Știbor spuse atunci că recucerirea acesteia trebuie 
amânată şi că n-ar fi cuminte de trecut fluviul decât printr-un loc îndepărtat 
de întăriturile otomane. 

— Pe domniile noastre ne aşteaptă o treabă mai însemnată de îndeplinit. 

Atât corăbiile cât şi oastea se strecurară în timpul nopţii către răsărit, 
încotro plecaseră regele cu însoțitorii. Căutară un loc mai strâmt de trecere, 
dar nu-l găsiră decât la aproape jumătate de drum între Olt şi Argeș, lăsând 
Zimnicea spre apus. Se afla acolo, lângă malul stâng, un ostrov lunguieţ. 
Podul de bărci fu alcătuit la iuţeala. 

— Grozav loc pentru o cetate de apărare, surâse Mircea. O și vedea în 
minte: înaltă, cu turnuri de pază, străjuind din ostrov amândouă malurile, 
legată de cel muntean cu un pod ce, odată ridicat, ar lăsa Dunărea. Să o 
ocrotească din toate părţile!3%. Ar fi de necucerit! Strigă el. 

— Ei, multe treburi avem de îndeplinit, Măria Ta! Făcu boierul 
Baldovin. 

— Aşa e, spuse Domnitorul. 

— Pe cea începută se cade mai întâi s-o sfârşim, zise Știbor. 

Mircea îl privi binevoitor. 

— M-ai uşura de o ispravă neplăcută. Ţi-am făgăduit această pradă. 

După cucerirea de către turci a cetăţii Tumu, populaţia munteană goni 
către oraşele întărite de la miazănoapte, ducând spaima cu ea. Din ţânţar, 
zvonul creştea, se preschimba, încât nu se mai știa dacă Ildârâmul nu 
trecuse chiar fluviul şi venea tăvălug ca să prade şi să ucidă. 

Trimise de uzurpator să aducă ştiri întemeiate pe adevăr, iscoadele se 
înapoiară în Cetatea de Scaun în goana cailor. Le primi spătarul. 

— Luminăţia ta, nici gând să vină încoace sultanul! Răsuflă căpetenia, 
căzând în faţa acestuia cu un genunche la pământ. 

— Prea bine! Așadar, scorniri de-ale norodului! Prostimea își face 
singură spaimă! Nici n-a crezut Domnitorul Vlad că prietenul său iar face o 
atare ocară! 

— Vestea e şi mai rea! Urcă spre muncele însuși Mircea! E cu el 
voievodul Ştibor şi ungurul, care-l prinsă pe Măria Sa Vlad când trecură în 


jos. Cât despre hicleanul ăla, Nan Udobă, nici gând să fi murit, cum îl 
minţiră boierii pe Domnitor. 

— Mai încet, nu striga așa! Se sperie spătarul, sărind din jilț ca și cum ar 
fi luat foc. Cu ce oști, neghiobule? Că doar n-a rămas decât pulbere... 

— Le-am văzut cu ochii mei! 

Dregătorul fugi să-i dea de ştire uzurpatorului. 

Urmând cursul Argeșului, Mircea şi Ştibor se îndreptau spre Cetatea de 
Scaun. Spaima mulțimilor se prefăcu curând în bucurie. Nu cetele 
osmanlâilor năpădiseră ţara, ci se reîntorcea acasă vajnicul apărător al gliei 
străbune şi al vetrelor, neînvinsul fiu al lui Radu Negru Vodă, singura 
nădejde de supravieţuire a lor și a Țării Românești, acum când Baiazid avea 
calea slobodă spre inima Europei. În loc să fie întâmpinată şi hărțuită de 
căpeteniile lui Vlad, oștirea celor doi aliaţi, sleită de puteri, se văzu întărită 
cu pâlcurile dregătorilor din olaturi, de oamenii târgurilor, al posadelor, de 
moșnenii satelor, înarmaţi cu ce le cădea în mână. 

— Să trăieşti, Măria Ta! Dete bunul Dumnezeu să-ți întorci faţa iarăși 
către noi! Hiclenii ne îmbrobodeau c-ai pierit. Luna trecută aflarăm că te 
afli sănătos și ai pornit din nou spre păgânătate. Dregătorii s-au întors atunci 
spârcuiţi rău de vitejii Măriei Tale și însuși nesocotitul de Vlad vătămat. A 
zăcut mult, după cum umblă vorba. S-o pornim degrabă la Argeș, sa nu 
cuteze a încropi oaste ca să-ți stea împotrivă! E drept, Măria Ta, că 
rubedenia aceea a Basarabilor, Nan Udobă, a lucrat aici cu iscusință, cu 
ştirea Măriei Tale, împotriva hiclenilor? Norodul aşa zvonește. 

Trecură prin locul unde cu doi ani în urmă, la Rovine, Baiazid fusese 
biruit în chip ruşinos și silit să fugă cu rămășiţa oștirii peste Dunăre. 

— Ce prilej bun s-a pierdut atunci, ca și acum la Nicopole! Rosti 
voievodul Ştibor. Nesocotinţa crailor, uneltirile, făloşenia ducilor făcură din 
sultanul umilit de ieri, un puternic vrăjmaș azi! Pe umerii domniei tale 
apasă o sarcină şi mai grea. 

După popasul unei nopţi, făcut nu departe de Argeş, hotărâră să trimită o 
solie către dregători, ca să înlăture orice vărsare de sânge, dar nu mai fu 
nevoie de acest lucru, căci se pomeniră cu pârgarii așezării gonind în calea 
lor. Se închinară în faţa Domnitorului cu lacrimi de bucurie, șiroite pe 
obraji. 

— Uzurpatorul a fugit cu boieri cu tot! Orașul şi cetatea sunt slobode, 
Măria Ta. Cu greu am stăpânit norodul să n-o pornească încoace. 
Mitropolitul îi trimite Măriei Tale binecuvântarea sa. Prin gura noastră 


grăieşte şi preacucernicul Paisie. Zice că a trimis câţiva jupani în urmărirea 
fugarilor, să afle încotro se îndreaptă, unde vor să se ferece. Olăcarii porniră 
spre mânăstirea Struglea, la mărita doamna Ana, cate acum poartă schima 
monahală de Calinchia, să-i ducă veste de bucurie și tihnă. Acolo stă 
ascunsă în plâns şi rugăciune slăvită și evlavioasa mamă a Măriei Tale. 

Ochii negri se înceţoşau. Picurau peste inima lui balsam aceste veşti 
prielnice, alungând amărăciunile, durerea, ascunse atâta vreme. Bucuria 
trebuia stăpânită și ea, dacă dorea să-i rămână mintea limpede. 

— Ocârmuirea Măriei Tale o dorește, fără opreliște, întreaga ţară, din 
Banatul Severinului şi până la marea cea mare! Nici crezut-am că n-ai 
domnit în ăști ani vitregi! Că a ocrotit, Măria Ta, neclintit, fruntariile ţării! 
Mai presus de tron ai pus liniştea şi slobozenia norodului! Măriţii Basarabi 
nu s-au zvârcolit în mormintele lor. Braţul şi cugetul Măriei Tale au fost 
pavăză faptelor de faimă ale acestor străluciți și slăviţi cavaleri! 

— Să ia aminle Ildârâmul! Dacă dezbinarea pizmaşă ce o întâlni 
pretutindmea i-a fost prilej de biruinţă, aici, la noi, se va poticni şi de acum, 
căci fiece om din astă ţară e o cărămidă cu care Măria Ta va ridica stavila 
cea potrivnică cotropirii! 

O blândă toamnă îmbrăţișa muncelele. Semăna aidoma ziua sosirii la 
Argeş cu a plecării. Ca văpăile focului fluturau mantiile codrului lăsat în 
urmă. Luminișurile le prăfuia cu o pulbere de aur molâia rază strecurată 
printre copaci. Răsunau tălăngi undeva în poiene. Un fluier doinea turmelor 
a jale. 

Mai stăruia în inima Domnitorului tânguirea ciobanului, când izbucni 
triumfător sunetul trâmbiţelor, bubuitul tobelor, ca o odă a bucuriei. Târgul, 
cetatea năvălea în întâmpinarea sa cu strigate înflăcărate; avântul mulțimii 
era nemărginit și nu încetă cât străbătu Mircea drumul spre cetate, spre 
Curtea Domnească, în fruntea oștirii, înconjurat de prieteni, de mitropolitul 
Kyr Antim, venit în întâmpinarea sa, de credincioșii vasali, preoţii 
bisericilor, călugări, dregători. 

Uscat și gârbovit de griji, căit și îndurerat în acești ani de pribegie ai 
iubitului său stăpân, gândind că pricina ticăloasei hiclenii era însăşi 
nesocotința sa, călugărul Paisie întinse mâinile sale osoase, tremurătoare 
spre binecuvântarea celuii sosit. 

— De acum pot să m-aşez liniștit în mormânt, Măria Ta, căci zăriră 
ochii mei orbiți de suferinţă slăvita faţă a celui mai înțelept Basarab! N-am 


avut decât o mângâiere în acest răstimp: credinţa ce ţi-o purta cu ardoare 
cavalerul acela neasemuit, Nan Udobă. 

— Mai avem multe de înfăptuit, preaeucernice, înainte de a căuta pacea 
mormintelor! lar pentru aceasta, Domnia mea are nevoie de sfatul fiecăruia, 
bătrân sau tânăr. 

Dangătele clopotelor acoperiră vorbele sale. Domnitorul tresări. 
Clopotul capelei domnești pornise cel dintâi, urmat de al Mitropoliei şi de al 
Sânnicoarei. Ghici cine se afla în clopotniţa Bisericii Domnești și se 
înveseli. Oşteanul Stanciu se preschimbase din nou în clopotar domnesc. 
Sminteala bănuită de atâţia boieri nu-l schimbase și el se reîntorsese la 
firea-i de mai înainte, când trăia Costea și el era un bărbat voios, bun de 
povestiri şi de încropit cimilituri. 

— Să mergem mai întâi la Mitropolie! Le strigă Mircea curtenilor. 

Pormniră într-acolo, în frunte cu Kyr Antim, vlădica, urmaţi de toată 
suflarea. 

Oştirea voievodului Știbor, împreună cu a banului Ştefan de Losoncz, 
porni din Argeş la o săptămână, însoțită de o parte din oastea munteană, în 
frunte cu marele spătar, spre a lovi cetatea Dâmboviţa, unde se refugiase 
uzurpatorul. Printre cavaleri se aflau Nan Udobă, Șerban, Călin, Milcul 
Voicu Dănișor, care primiseră poruncă să treacă munţii după prinderea 
hiclenilor și să întoarcă la Argeş familia Domnitorului. 

— Un prilej bun pentru cei care au petrecut vremea în cetatea 
Făgărașului cu mine, să revadă pe cei dragi, surâse Mircea, pironindu-l pe 
boierul Șerban care roși ca o fecioară. 

Aşezată pe un loc înalt, în olatul Rucărului, cetatea Dâmboviţei era greu 
de cucerit, dacă pârcălabul adunase acolo, din vreme, arme, hrană și apă, de 
aceea stăruise Domnitorul ca voievodul Știbor să primească în rândurile 
oștirii sale și viteji munteni. Unul dintre aceştia era şi pârcălabul cetăţii 
Câmpulung, care avea să li se alăture la trecerea prin acel oraş. 

— Cetatea ne e în drum, nu facem vreun ocol, ca să ajungem la Brașov, 
îi vorbi Știbor deschis, mulțumit că îi încredința lui însărcinarea de a scăpa 
Ţara Românească de uzurpator. 

Curtenii întrebară ce soarta îl aştepta pe ticălos. 

— Domniile voastre ce spuneţi? Îi ispiti Domnitorul. 

— Securea! Rostiră într-un glas. 

— Şi pentru uneltitori? 

— La fel! Strigă logofătul Baldovin. 


Mircea îşi netezea barba. 

— Domnia mea a socotit altfel... se lăsă o tăcere plină de așteptare. A 
fost Vlad Domn al acestei ţări? Sau numai al unor dregători, rob lor și 
tronului pe care se așeza împodobit în straie scumpe, încărcat de nestemate? 

— Al dregătorilor hicleni, Măria Ta! 

— A vegheat cetăţile noastre, olaturile, sau le-a pus mezat otomanilor: 
Dobrogea, Dârstorul, Tumu? 

— Cu păgânul s-a însoţit şi împotriva ţării şi a norodului a lucrat! 

— Apăi, boieri ai domniei mele, glia strămoșească nu-i vrea pe hicleni! 
Nici morţi, nici vii! Am hotărât, de aceea, împreuna cu măritul şi 
credinciosul nostru prieten Ştibor, să-i dăm uzurpatorului pedeapsa 
cuvenită; la fel slujitorilor săi. Poate că domniile voastre au băgat de seamă 
că nu m-am aşezat pe tronul acestei Cetăți de Scaun? 

— Ba da şi nici că am zărit pe undeva scaunul basarabesc! Strigă mirat 
logofătul Baldovin. 

Domnitorul surâse. 

— Un dulgher ciopleşte în locul vulturului cu două capete stema slăvită 
a Cetăţii Argeş și a Ţării Românești, o năpârcă... Tronul cu lighioana aceea 
va lua drumul spre închisorile Transilvaniei. 

Îl ascultară din ce în ce mai uimiţi. 

— Pe el se va aşeza în fiece zi, până la moarte, slujit de curteni, cel care 
un scaun a râvnit și prin mușcătură otrăvită l-a dobândit! Iar hiclenii i se vor 
închina alesului, până vor închide ochii! 

— Îi vom străjui bine, nu vă temeţi! Râse Știbor. Alaiul acesta de ocară 
se va întregi cu alți curteni în temniţa care îi aşteaptă, de soiul tâlharilor 
Bratei și Subaș. 

— De la Câmpulung va sosi curând tronul Marelui Basarab. A stat până 
acum acoperit cu o bucată de pluş negru. Îl vom descoperi. N-a fost 
pângărit de mâna hicleanului. Acvila Câmpulungului, scutul Basarabilor, 
precum şi stema Argeșului!“ ne vor fi îndemn, mereu, a ne strădui spre 
binele ţării. Aşa să ne ajute Dumnezeu! 

Mişcaţi de vorbele sale, se ridicară cu toţii. Izbucniră urale. Mai la urmă 
se auzi glasul puternic, limpede, al lui Nan Udobă, repetând niște vorbe pe 
care cu doi ani în urmă, într-o noapte cumplită, le rostise slăvita sa mamă: 
„Trăiască Domnitorul Mircea, înţelept ca un bătrân!” 

— Grija noastră de acum e să stăruim în dorinţa de a vedea alcătuită 
Oastea cea Mare. Câtă vreme Ildârâm are în mână Tumu, nici cea mai 


pufoasă pernă nu va izbuti să odihnească capul domniei mele! 

Le vorbi de minunatul loc din vadul Dunării, strâmt şi dăruit cu un 
ostrov, unde va zidi o nouă cetate de apărare, la miazăzi, Giurgiu. 

— Şi spre Brăila o să mai ridicăm o cetate. Ne va fi de folos pentru a 
opri zelul acelor domnitori moldoveni ce cu ochi sănătoși vor avea văzul 
orb pentru slava Moldovei precum Ștefan Muşat! Forum Novum se va 
chema, adică Cetate Nouă, până când mulțimea de acolo îi va găsi alt nume, 
cum se obișnuiește de la obârşia acestui neam. Așa făcură din Campolongo, 
Câmpulung, din Castrul Argiș, Castrul lui Negru-Vodă și din Radu I, 
Cavalerul Negru. Cum vor face și din Mircea... 

Se opri să râdă. 

— Ei, boierilor, norodul când îţi lipeşte porecla n-o mai şterge nici Cel 
de Sus, darmite vreun grămătic binevoitor! 

— Aşa e, Măria Ta! Ticăloasa rubedenie a Basarabilor, Vlad, pomenit va 
fi, zic eu, cu hiclenia atârnată de numele ce l-a primit la botez: uzurpatorul! 

Oștirea munteană nu întârzie multă vreme în olatul Rucărului, căci 
cetatea Dâmboviţa, lovită de Ştibor, nu aşteptă să fie ruinată din pricina 
puţinilor fugari aciuiaţi acolo. Vlad le împuiase urechile oştenilor ce o 
apărau, în frunte cu pârcălabul, cum că Mircea fusese ucis la Nicopole, iar 
sultanul împingea cutezanţa până acolo încât să dorească și cuprinderea 
Ţării Românești, lucru ce-i făcuse pe el şi dregători să se refugieze spre 
miazănoapte, unde aşteptau sprijin moldovean și polon. În loc de oştiri de 
ale panilor și hatmanilor, pârcălabul văzu cu surprindere că se aşezau pentru 
a lovi cetatea munteni și unguri, sași şi români transilvăneni, veniţi din 
miazăzi. Porunca uzurpatorului suna aspră: apărare până la ultimul oștean! 
Dregătorii lui nu se dezlipeau de lângă căpeteniile cetăţii, îmbărbătându-le, 
amintindu-le de faima biruinţei pârcălabului Dragomir. Prima solie trimisă 
de Știbor nu fu primită de Vlad, să nu fie dată în vileag țesătura înșelăciunii, 
de aceea cetatea fu lovită necruţător. La căderea nopţii lupta continua. 
Știbor făcu un plan de învăluire, apoi trimise, spre dimineaţă, o altă solie, cu 
Nan Udobă în frunte, la cererea acestuia. Pârcălabul îl recunoscu de departe 
şi nu se dumirea de ce nu mai era în slujba lui Vlad. Dete poruncă să fie 
lăsată solia să-şi spună cuvântul. De astă dată nu se împotrivi nici 
uzurpatorul, nădăjduind că va izbuti să-l pedepsească pe hiclean. Pârcălabul 
se lămuri iute cum stăteau lucrurile, de la întâiele cuvinte rostite de Nan 
Udobă. 


— Nu se cade, boierule, a-i adăposti în cetatea Dâmboviţei pe vrăjmașii 
Domnitorului Mircea! Dacă domnia ta nu vrea să împărtășească soarta 
acestor vânduți către Ildârâm, îndeplinește porunca împuternicitului Măriei 
Sale, voievodul Știbor al Transilvaniei să-i predai pe fugari! Nu-i așteaptă 
nici caznă, nici tăierea capetelor, cum li s-ar cuveni, ci pribegia. La vrerea 
lui Mireea, Sfatul Ţării a hotărât şi el aşa. Pământul străbun nu-i vrea pe 
hicleni nici morţi, nici vii! 

— Tâlharule! Se repezi uzurpatorul vânăt de furie, cu sabia scoasă. Ai 
prădat visteria! Șarpe încălzit la sânul meu! Prefăcutule! Hiară! Cum mi-ai 
întors binele? 

Boierul Șerban sărise sprinten în întâmpinarea lui şi-l silea cu spada să 
se tragă înapoi. Dar teama să nu li se asprească pedeapsa pe care o credeau 
neînsemnată îi făcu pe boierii lui Vlad să-l înşface de câte un braţ. Se zbătea 
hicleanul ca un smintit în braţele lor, aruncând blesteme. 

Nan Udobă se mulțumi să râdă. Râdea din inimă și hohotele sale făceau 
să răsune cetatea, acum prea goală. 


SFÂRȘIT 


Note 


[1]î Biserica Domnească Sf. Nicolae, Paraclisul sau capela domnească 
de aici își avea incinta în aşezarea domnească, despărţita de un zid cu 
portiță de Curtea Domnească. 

[2]1 Lituania (numele străvechi). 

[3]1 Înfiinţată de Patriarhia din Constantinopole în 1359, la Argeş. Pe 
ruinele sale, Neagoe Basarab clădeşte Biserica Curtea de Argeş. 

[4]t Nobil polonez. 

[5]t De la Liov, oraş polonez (Lwow). 

[6]t Tratatul încheiat la Lublin în 1390, cu regele Poloniei. 

[7]t Pedeştrii şi călăreți turci. 

[8]1 Cetatea Tumu: i se mai zicea şi Nicopolul-Mic. 

[9]: Pumnal mare cu lama încovoiată. 

[10]1 Stareţ. 

[11]t În cumană, coz - nucă. 

[12] Ocnele Mari, în judeţul Vâlcea, rea mai veche salină din Ţara 
Româneasca. 

[13] De sine stătător, independent. 

[14]? Ludovic cel Mare, regele Ungariei; ginerele său, Sigismund de 
Luxemburg. 

[15]1 Până la 1300 e în stăpânirea saşilor, sub numele de Longocampo. 

[16]1 Pisanie — inscripţie votivă de fundare a unei biserici. 

[17] A investi un Domn prin ungere cu mir. 

[18] Descris după Buletinul Monumentelor Istorice (1923); găsit în 
mormântul nr. 17, în Biserica Domnească a lui Nan Udobă. 

[19]1 Printr-un hrisov din 1388 — 20 aprilie. (Hrisoavele Coziei). 

[20]: Alt inel al lui Nan Udobă, găsit în mormântul său (7). Descris 
după ilustraţia publicată de B. M. I. — 1923 — (Iorga, Pârvan). 

[21] Nobilimea poloneză. 

[22]4 Scrisoarea lui Sigismund către regele Franţei cuprinde aceste 
cuvinte; vezi și „Scrisoarea a II-a” de M. Eminescu. 

[23] Hrisoavele Coziei (din). 

[24]1 Traducerea din latină. Redat după D. C. Arion: „Hrisoavele lui M. 
C. B. 1386-1418”. 

[25]t Hrisoavele Coziei; hrisoavele Tismanei. 

[26]t Monede de aur bizantine. 


[27]1 Curteni în costume ostășești. 

[28] „toi? sau „temei? — corpul principal dintr-o oaste. În 
cumană=tovărășie. 

[29]1 Breaslă. 

[30]1 Aşa sunt descriși de cronicile vremii. 

[31]1 I. Neagoe (O cronică bulgară) în lucrarea sa „Mircea cel Bătrân”, 
Ed. Știinţifica, 1965, București. 

[32]1 Redute, tranșee. Tradus din polonă (vezi şi Dicţ. L. Rom. 
Moderne). 

[33]1 I. Neagoe: „Mircea cel Bătrân” (O cronică bulgară) cu mențiunea 
„Un martor ocular al episodului”. 

[34]1 Cetatea Giurgiu. 

[35]1 Stemele: Câmpulungului; Basarabilor; Argeșului 


